
An LXXIX 


IL 
STROLIC FURLAN 


pal 


1998 


1997 
Societát Filologjche Furlane 
UDIN 





In cuviartine: Paradis (Antonio da Firenze, prins dal "500; 
Siest, Glesie de Badie) 


Lis riproduzions a cjáf dai més, cernidis di Pier Carlo Begotti, ‘a 
son stadis fotografadis di Elio e Stefano Ciol e 'a provegnin di: 


- Puartgruár, Glesie di San "Zuan (genár) 

- Flaiban, Glesie Parochiál (fevrár) 

- Cividát, Domo (marz) 

- Corbolon, Glesie parochiál (avril) 

- Pordenon, Museo Comunál di Art (maj) 

- Purcie, Glesie Parochiál (jugn) 

- Acuilee, Basiliche (luj) 

- Turià, Glesie Parochiàl (avost) 

- Vár, Glesie Parochiál (setembar) 

- Udin, Museos di Art (utubar) 

- Socléf, Glesie di San Martin (novembar) 

- Romans (Go), Glesie Parochiál (dicembar) 
- Siest, Glesie de Badie (cuviartine e antipuarte) 


I disens par lis contutis di Alan Brusin `a son di Darmo Brusin. 





1998 


de vignude di Crist 


IL 1998 AL RISPUINT: 

— al 6711 dal Circul Julian; 

— al 2751 de fondazion di Rome; 

— al 5758 dai Ebreos; 

— al 1376 dai Maometans; 

— al 2179 de fondazion di Aquilee; 
— al 921 dal Stat patriarcjal furlan; 
— al 52 de Republiche taliane. 


FIESTIS VARIABILIS: 

— la Cinise (25 di fevrár); 

— Pasche (12 di avril); 

La Sense (24 di maj): 

— Pentecostis (31 di maj); 

— Santissime Trinitát (7 di jugn); 
— Corpus Domini (24 di jugn). 


FIESTIS DI PRECET: 

— dutis lis doméniis; 

— il prin dal an; 

— la Pifanie (6 di genár); 

— la Madone di avost (15 di avost); 
— Fieste dai Sants (1 di novembar); 


— la Madone di dicembar (8 di dicembar); 


— Nadál (25 di dicembar). 


FIESTIS NAZIONALS: 
— ]a Liberazion (25 di avril); 
— Fieste dal Lavór (1 di maj). 








PREAMBUL 


Coventie viargi il Librut cun preambui? 

‘O pensi propit di no. Stant che strolegá al è aromai 
dibant. Ché agnudun cun radios e tivús al e bombardát 
su previsions di timp, frét , cjált, fumate, debit da l'Ita- 
lie (che podopo lu pae il talian e no il País), monede 
uniche e vie discurint: dut previodiit. 

Ch'al resti d'induviná ‘a son nome lis disgraziis. 

Che, magaricussinó, no mancjaran. 

Stant che i cjampanilis no puedin lá a torzeon, fili- 
strin e bande s'in'cjate in ogni dontre, postoché cul re- 
fudá ognidun lis scovacis di chel altri, matereál par fa- 
bricá cjárs armáts nol mancjará. 

“Il STROLIC" al e stàt burît für par fà ridi”, mi di- 
seve un nomenát, famós scritór de Filologjche. 

"Poben — 'o ài rispuindut — si scuin cjaminá cui tim- 
ps. Ch'a son chel ch'a son. E fàsino ridi? ". 

Ma jo, par fáus stá sit e no colá te mode de depres- 
sion, 'o ài misturát contis vajotis e contis ridiculosis; 
misturantlis `o speri che il messedum al sedi riessít. 
Tant di podé contentà "duc" (baste cjalà la "c" ). 

Lis nuvitáts di chest an? 


I gnüfs scritórs? 

In duc', tros sono? 

Baste lei il Libri. 

Cirint di gjoldi lis pagjnis vajotis, cuant che si é le- 
gris e contents. Lis legris, par cuant che ti brinche la 
maluserie. 

Colmant cussi lis rivis cun lis bassis. E splanade ben 
ben la strade, 'o viodarés che — us garantis il Strolic — 
si cjatarin, contentons e beáts, a screá un atri an. 


Il Strolic 





DUC’ I SANTS DAL PARADIS 


Dutis lis antologjis e lis ricoltis di puisie popolár fur- 

lane 'a ripuartin ché biele vilote ch'e fás: 
Ai preát la biele stele 
duc’ i sanz dal Paradis, 
che il Signór fermi la vuere 
e il gno bel torni al país. 

Seont Roberto Leydi (Canti sociali italiani, Milan 
1963, p. 357, cjapade su di Giso Fior), cheste vilote 'e 
sares stade creade ai prins dal Votcent, venastai ai tim- 
ps di Napoleon e des sós vueris. Nó no starin a fevelá 
di pas e di vueris, ma cjalarin miór chés peraulis: «duc’ 
i sanz dal Paradis», parcéche propit li 'e je la cláf par 
capí il sens des figuris di chest lunari. 

'E son figuris, apont, di sants e i sants, lu savin, "a 
son a stá tal Paradis, dongje dal Pari plui di duc' i ju- 
sc'. Pe Glesie, il sant al é un esempli di vite cristiane, 
un ch'al cir di imitá Crist, Marie, i Apuestui, i Martars, 
un ch'al vif ta cheste tiare, ma che al à bielza il spirt ta 
chelaltre vite. Par chest, il popul si spiete di lui un ju- 
dori, une grazie, j domande di capi la miserie, il dil, la 
bisugne, la pore: se il sant al é dongje di Diu e al à cun- 


fidence cun lui, alore al pó preálu pal nestri cont. E il 
Signor di sigúr al savará capi e fà alc: `o scugnin però 
comportási ben e preá, e vé devozion par lui e pai 
sants. 

Ogni sant, po, al á une particolaritát, une specializa- 
zion: Blás al é invocát pal mál di gole, Roc e Sebastian 
cuintri la gjandusse, Polonie pal mál di dinc”, Ursule in 
pro des gnocis, Jacun al é paron dai piligrins, e vie di- 
sint. 

E vué, vino ancjemo sants dulintór di nó, tal nestri 
mont? Salacór, la rispueste "a é vignude dibessole tal 
an passát, ai prins di setembar, in Indie, lá che une fe- 
minute 'e je muarte puare jenfri i puars plui puars: no 
ésie bielzà une sante, Mari Taresie di Calcute? 


PIER CARLO BEGOTTI 


10 








cOlenár 


alm Whe 


ne vn BS Fall En ei wn A Er Omer En e E Ss Ei 


PRIN DAL AN 

S. Basili il Grant 

5. Gjenoefe 

S. ERMIS 

5. Melie 

PIFANIE 

S. Lucian 

S. Severin 

S. Julian Ospedalir 

S. Aldo Rimit 

S. PAULIN DI AQUILEE 
S. Modest 

S. Ilari Vescul 

B. Duri di Pordenon 

S. Maur Abát 

5. Marcel Pape 

S. Antoni dal desert 

S. PRISCHE ` 

5. Mario 

Ss. Bastian e Fabian 

S. Gnés Vergjne 

S. Vicenz Diacun 

S. Merenziane 

S. Francesc di Sales i 
CONVERSION DI 5. PAULI 
SS. Tito e Timoteu 
S. Anzule Merici 
S. Tomás di Acuin 
S. Costant 

5. Martine 

S. 'Zuan Bosc 








San Tomás di Acuin 
(Puartgruár, pitór dal XVI sec.) 





VÍF LA TÓ VITE 


La vite 'e je une oportunitát: aprofite. 

La vite 'e je bielece: amirile. 

La vite 'e je gjonde: cjapile cun plasé. 

La vite 'e je un sium: tu ás di fánt une realtát. 
La vite 'e je une sfide: frontile. 

La vite 'e je un dové: tu às di esiguilu. 

La vite 'e je un zûc: zuilu. 

La vite 'e je preziose: viót di jé. 

La vite 'e je une ricjece: ten cont di jé. 

La vite `e je amôr: gjolt di jé. 

La vite `e je un misteri: scuviargilu. 

La vite "e je une promesse: puartile indenant. 
La vite `e je tristece: supèrile. 

La vite `e je un cjant: cjantilu. 

La vite `e je une lote: acetile. 

La vite 'e je une aventure: tu às di savé riscjále. 
La vite `e je felicitát: mèrtile. 

La vite `e je la vite: difindile. 


Voltade di Zelmire Luceri MARI TARESIE DI CALCUTE 








FEMINIS CH'A LAVORIN: VERE 
LIBERAZION O DOPLE SCLAVITUT? 


Dal 1968, ‘o vevi 18 ains. 

— E nó! Jo no ài di là a fini a fà lis vitis ch'e à fat mé 
mari. 

In prin, `o ài voe di studia, cjapa un diplome e cjatá 
un lavór che mi plasi, ch'al vedi une certe impuartance 
sociál, che mi fasi là für di cjase e che mi dedi la indi- 
pendence economiche; e ... dopo, si, ancje maridámi e 
vé cualchi frut. 


Dal 1997. 

Lis sis e un cuart: 'e sune la svee... 

“La robe di prepará, ché vué 'e ven la femine a so- 
pressá, ... la schede di fotocopiá par dà 1 compits par 
cjase ai fruts, ... `o ài di visámi di tacá la lavadorie”. 

Lis siet: la prime corse in machine de 'sornade par 
compagná mé fie ae coriere e dopo a scuele. 

"Epür vué `o vares *zurát di jéssi stade in timp!” 

— Bambini scrivete: PROBLEMA. 

“... Ajo tacát la lavadorie?" 

Un fruttivendolo ... 

"Cuissà ce ch'e oleve disimi mé fie Jarsere cuanche 


no vin rivát a fini il discors; dopogustát 'o ài di cjatà un 
moment di timp cun jé par finilu”. 

La une mancul un cuart: di corse pan e lat prime ch'a 
siarin lis buteghis. 

"Es dôs: Collegio Docenti. `O lassi un biliet a mé fie: 

LA PASTA E NEL FORNO 

L'INSALATA E DA CONDIRE 

RITORNO VERSO LE 17 

BACI, LA MAMMA. 

— La Circolare Ministeriale del ... 

"Sperin che no la tegni tant lungje, ch'o ài di là a fà 
la spese". 

— Articolo 2, comma... 

""O ài di visámi di cjoli il sal grues, ch'a son tre dis 
ch'o soi cence”. 

Lis cinc: 'o met dongje il sugo par doman. 

“O ài di lá a viodi s'o cjati su chel libri chel argo- 
ment ...”. 

Puce di brusát: mi pareve, 'e jé simpri la civole che 
mi free. 

— Mame , `o ài pensât par chiste estat ... 

"Epür se ché spiegazion la ves fate ta chel altri mit, 
forsi ...” 

— Mame, àstu capit? 

— Ce? 





— Eco, ’o savevi jo che no tu stás mai a sintîmi! 

— Bon, daj, ti scolti, dimi. 

— Cumo, no ti dis plui nuje! 

Driiin ... — 'O soi to pari. Vué tó mari no sta tant ben. 

— `O cirarai di fà un scjampon prin di cene. 

L'omp: — Sastu, vué a vore ... 

— Spete un moment, ch'o ài i jets di fà. 

Une passade di corse denant dal spieli. 

"In ce stát ch'o ài i cjavei; la setemane ch'e ven mi 
tocje tirá für une di par lá de paruchiere”. 

— Alore, vué a vore ... 

— La lavadorie "e à finit, `o voi a meti a sujá. 

— A Udin al e vignút für chel film che tu olevis vio- 
di; nino? 

— Viodarin! Ce mi disevistu prin? 

— Cumó `o ài di là vie, ti contarai doman ... mi € colát 
un boton de cjamese. 

— Lu tacarai dopo cene. 

Finalmentri la schene pojade sul jet. 

“O ài voe di lei chel articul ch'o ài viodüt sul gjornál 
di ir l'altri”. 

| voi si siarin, lu finarai doman. 

“Doman ... `o ài di fà ca, `o ài di lá là ...” 

In tal miez di chisc` pinsirs, mi par di sinti mé mado- 
ne ch'e fevele cun mé fie e mé gnece. 

— Ma parce staiso a studiá tant? No viodeiso ce vite 
ch'a fasin vuestris maris? 

Scoltait ce che us dis vuestre none: pensait a cjatá un 
siór che us maridi, us cjoli la massàrie e che us fasi fà 
la vite di sioris. 

Un brut pinsir mi ven: “E s'e ves reson jé?”. 


MIRIAM MATTIUSSI 


Toni Magaia, un neri dal Mozambico, par fási compati al à 
fat fente, par 21 an, di sei mut. Eco un spieli che si augurin 
ch'al fasi scuele. 'O cognossin tante int che, par fási 
compati, baste ch'e feveli par cinc miniits. 


Di 

"Controcorrente" dal 2.8.84. 


Traduzion di Ovidio Colus. 





Al gno ben 


Ti clami. 

Na tu mi rispuns. 
Ti clami incjamo 
incjamò 

incjamò. 

Tu mi rispuns: 

— Mi clamitu me? — 
— Ti clami te — 

— Me? — 

TRS 

Voglons miei. 
Podopu tu sos da nouf lontan, 
lontan. 

Na ti clami pl. 


Ti clami incjamo. 


(Furlan dí Darba) EMANUELA MIOTTO 

“SIA LODATO GESU CRISTO” 


aa 3 


“Sia lodato Gesù Cristo”, `l era il salút che ogni frut, 
un timp, al rivolgeva al plevan ogni volta ch'a lu in- 
contrava, sedi in glesia, sedi pa strada. 

In una ocasión però, chist salût, `Ï è stat usát di un 
frut di Migéa, in un lúc veramentri fúr dal normál. 

Dovés savé che la scuela a Migea, 'a era stada co- 
struida tal 1907, cuanca il país `l era ancjamò sot I’ Au- 
stria, cun bondanza di miezs, tant di risultá una da plui 
grandis e bielis di tantis atris dai país intór. 

Al plan disora al comprendeva doi decorós aparta- 
ments pai mestris, mentri al plan terén si cjatavin co- 
mudis stancis pai scuelárs e do’ stancis pai gabinets. 

A flanc dai gabinets pai fruts, `l era un riservát pai 
mestris e pal plevan, che in chei timps al veva il compit 
di entrá a scuela, diviarsis 'sornadis par setemana, a ti- 
gni lezión di religjón. | 

Duc” 1 gabinets dai fruts, e chel riservat ai mestris e 
al plevan, 'a erin in comunicazión fra di lór, par via di 
una part viarta in alt, viars il sufit. 

Una biela di, Jacumin, frut particolarmentri birichin, 
biel ch'al si cjatava in gabinet, gi à vignuti la tentazión 

di rimpinási, pojánt un pít sul barcón, sul már in alt, fin 
a podé cjalá tal gabinet dai mestris. 

Rivát in alt, al sburta il cjáf in dentri incrosánt i soi 
voi cun chei dal plevan che, in chel moment, al si cja- 
tava propi li. 

Jacumin, restát di stuc, no savint ne se fà ne se di, al 
murmujá spaurit: “Sia lodato Gesù Cristo". 


(Furlan di Migéa) ALDO GALLAS 


Onest, lavoradór ... e ubidient! 

Dinuscjampi, ministro des financis, nus à visáts che l'avigni 
al è scûr e che la Cunumie 'e domande tajs. 

Ben: co di “tajs” si trate, il furlan no si tire mai indaúr! 


GIGJ MESTRONI 

Bandieris di vint 


'Ne bavesele di vint 
te brume de sere... 
Tal vecjo borc stuart, 
lis cjasis in grum 
tacàdis insieme, 

no san rassegnási 

a sta in pis dibessolis. 


Sul ctl colór sál, 

il prin cuart di lune 
nus ten compagnie 
cul mócul impiàt 
cun tante passion 
par me e par te 

tun fûc plen d'amór. 
'A restin tun sium 
cjarecis patidis, 
bussadis mai dadis 
bandieris tal vint 
te pás dal tramont, 














tal profúm da la tiere 
tun timp cidinát... 


LUIGI BEVILACQUA 


NONS E SORENONS 


A Cividát, 'za unevore di agn, 'a jerin capitáz, fra al- 
tris, tre di lór; jo 'o pensi ch'a varessin di jessi stáz Si- 
cilians. 

Un al jère: Pietro La Fata (professòr di caligrafie); un 
altri: Domenico La Marca (ex finanzot, ch'al veve une 
privative e il Café Longobardo); e po: Remo La Porta 
(ch'al faseve il fotografo). 

Di cheste cumbinazion di nons e sorenons, cualchi 
mataran di Cividát al à mitút adun un spiritosez: 

“Sastu che Pietro l'à fata, Domenico la marca e Re- 
mo la porta?". 

*Ma ce?". 

“Induvinile!”. 

GIOVANNI MIANI 





CULTURE/COLTURE 


Te epoche de comunicazion globál, ce puest puedial 
vé il pizzul, il particulár, l'aspiet de lenghe fevelade di 
une part de popolazion, cuanche duc’ i segnai dai miezs 
di comunicazion divulgative 'a puártin a l'omologa- 
zion, venastai a ce che bielzaromai plui di vinc’ agn al 
veve pandút P.P. Pasolini strolegant un cuadri desolant 
di desert culturál e di piardite di identitát? 

Al é un desert chel daúr la monoculture imperant, 
ch'e à tantis similitudinis cu la monocolture, magari 
cussinó presinte ancje tes nestris tiaris cu la piardite di 
un ben come il gjoldi no dome di un paisaz sflandorós, 
come ch'e jere la campagne furlane fintremai a trente 
agn indaür, ma ancje di une biodiviarsitát tant siore e 
tant uniche. 

Par me 'e je une cuistion di legjtime difese: bisugne 
pará il teritori de monocolture ch'e à puartát tantis speciis 
endogjnis a sparí a cause di chés esogjnis; s'o volin là für 
di metafore, si podares di che salvà la nestre lenghe, la 
nestre etnie cul so patrimoni di tradizions, in tune perau- 
le la nestre culture, intindude tal sens antropologjc, 'e je 
une cuistion no dome folcloristiche. Cemát fa? 

Une volte si usave dí di torná a cjapá la nestre cultu- 
re par tornále a meti in circul e fále frui dai puartadórs 
de culture. 

Nol è dal sigür cul siarà e blocá une culture tal mu- 
seo, util ancje chel par fà cognossi la storie di un popul, 
a fà in mit che la tradizion `e continui, ch'e deventi une 
continuitát e un barat costant tra la vecje generazion de- 
positarie, ancjmo par póc, di dut un patrimoni culturál e 
lis gnovis generazions, distantis e inceadis des lús e dai 
lustrins di une culture omologade, avuál par duc' e par 
chest simpri plui impersonál e spersonalisant. 

Tanc' mai de nestre societát 'a derivin unevore dal 
anonimát gjenerál, dal svuedament di significát di dutis 
lis robis plui impuartantis, a scomenzá dal sens de vite 
e de muart. 

Te societát contadine la vite 'e veve tante impuartan- 
ce propit parceche si cognosseve ben la muart. La vite 
'e jere considerade un ben preziós e il prin pinsir al je- 
re chel de continuitàt de specie e des tradizions: i vielis 
`a jerin rispietáts e scoltats dai "zovins pal lor vé vivát 
tal mont. 

La esperience de muart 'e jere dongje dai "zovins 
parceche la viodevin ogni di dulintór te nature. Duc’ 
chei che àn plui di cuarante agn si visaran che di pizzui 
si lave a nits, si viodevin a nassi i gjatuts e nassints di 

ogni sorte; si veve esperience direte dal muri di cualchi 
nemál o ancje di cualchi vieli di famee, parceche si je- 
re int anc' in cjase e cualchidun prime o dopo al volta- 
ve i scarpets. 

Al di di vue ancje la muart `e somee une finzion, un 
spetacul, un cine e no une realtát. Nol è un cas che la 
cuistion di chei ch'a van a copási biel tornant cjase des 
discotechis 'e sei un fenomeno ch'al interesse soredut i 
“Zovins. 

Dut al somee un "züc: cuanche si inacuargisi che la 
muart `e je par simpri e che no si torne indatir, al è mas- 
se tart. 


ROSALIA ZANETTI 

Cormóns, ai 11 di maj dal 1997 


Cjár Ovidio, 

come che tú tu mi vevis domandát, ti mandi cinc cur- 
tis puistis di une poetesse cormonese dal dut particolár: 
MARIA PIA PAVANI. Si trate di une mestre di 53 ains 
che une brute malatie, la sclerosi laterál amiotrofiche, 
'e inclaude da ains su di un jet di dolór. No pó movisi, 
'e vif cun respirazion assistude e cun alimentazion pa- 
renterál, ma cun dut chest si sint in mát straordenari 
leade ae vite, confuartade e sustignude dal amór di une 
famée maraveose. Par comunicá cu lis personis cjaris 
e cul rest dal mont jé 'e scuen doprá un sofisticát arga- 
gn che la tecnologje e la solidarietát di tante buine int 
j àn metiit a só disposizion: cun pizzui movimenz dal 
barbuz, atraviars un sensór cun lui colegát, jé 'e tra- 
smet al monitor di un computer lis diviarsis letaris dal 
alfabet e cussi 'e compon peraulis, letaris e parfin pui- 
siis, come chestis apont. Cun chest sisteme e à meint 
adun e publicát cun suces un intir libri di lirichis furla- 
nis e talianis intitolát “Farfalle”, che tanc’ e an let cun 
comozion pe só bielezze e soredut pe straordenarie le- 
zion di vite ch'al parferis. Ancje parchist orepresint ben 


27 





setante personis ‘a son in corispondence cun jé par 
gjoldi de só delicade sensibilitát poetiche, ma ancje e 
soredut par impará cemút podé convivi cun serenitát e 
in mát pusitif cu lis malatiis. 


Un mandi di cúr, 
ERALDO SGUBIN 


Cricadi 


Si jeve smuart il soreli 

tra une fumate fine. 

Si alce un cipá di ucelut 
tra fuèis lustris 

spontadis di bot 

e J rispuint sunant 

il bati dal fari su l'incuin. 
Spalancát il barcon 

a l'ajar de matine, 

0 cjanti il gno amór par te. 


MARIA PIA PAVANI 

PANTA REI (DUT AL COR) 


Jo *o cjali une foto di cuanch'o vevi sedis ains e po 
"o cjali un altre di cum: Diu, cemût ch o soi gambia- 
de! 

E dopo mi domandi: ma cuant isal stát? Di gnot? In- 
tant ch'o durmivi? 

E cemût di buinore no mi soi inacuarte? 

La veretát 'e je ch'o gambiin bielplanc, un moment 
dopo di chelaltri; une celule daür di ché altre, come lis 
speris da l'orloi ch'a si movin ancje se nissun lis viót. 

PANTA REI - dut al cór — al diseve Eraclito, chel 
famós studiát de antighe Grecie, e cun chel dut ancje la 
vite 'e cór, cence ch'e si puedi fà alc par fermále. 'A son 
vós, inficjs ch'a vegnin dal timp passát. 

Si cjavàlgjn, si messedin, une cun ché altre par pore 
di lá vie par simpri in tun “blob” cence ni ejáf ni code. 

Un pocje di pacience, scusait, une a la volte, par ca- 
ritát e 'o rivarès dutis a fevelá. 


(Cjapát sú di Luciano De Crescenzo) ZELMIRA LUCERI 





DOGANIS E DEMOGRASSIA 


Una vintina di áins fa democristians e comunis c a 
cuntinivavin a becasi, encia se no propit coma ai timps 
di don Camillo e Peppone, stant che i ferai ideologics 
dala Merica e dala Union Sovietica a no si erin distudas 
dal dut. 

Duncia, in chei àins l'Asociassion dai sindics dal 
Friül di ca e di là da l'aga e li provincis di Pordenon, 
Udin e Gurissa a àn organizat 'na delegassion di puli- 
tics par festegià il sincuantesin aniversari dai fogolars 
furlans in Canadà. Ma l'aparechio, prin di rivà a Toron- 
to, al à fat scalo a New York, tal cóur dala Merica. 

La polissia Usa a à mitut duta la delegassion furlana 
in fila indiana e a à tacat a contralaighi dut, passant al 
tamèis un par un. E a si sa che in tai Stas Unis 1 comu- 
nis'c no an dirit di meti piè. 

Gigi Vidal, comunist “storic”, al veva una valis ple- 
na di propaganda dal so partit, dala CGIL e da |’ ANPI, 
da portaighi ai emigras furlans dal Canadà ch'a vevin 
fat li lotis contadinis dal dopu-guera. 

Devant di lui in fila, il democristian “storic” Mel- 
chior, sindic di Rivis d' Arcian, al ghi cridava: “Gigi, in- 














cosient, tu as voe di fá nassj un incident diplomatic, cór 
in gabinet, sbridine dutis lis ciartis e tire l'aghe”. Ma 
Gigi nol si moveva, e al ribateva: “Biela demograssia, 
chista, no ti paria?” E Melchior: “Va a cirile in Russie, 
la to democrazie! Côr al wc, no sta a fa il stupit”. 

Par furtuna di ducius, i prins controlàs a erin demo- 
cristians e, par tant ch'a remenassin, i doganeirs no cia- 
tavin nuia di compromitint. 

Viodint che li robis a tiravin ala lungia, un pulissiot, 
forsit stuf ancia lui, al si à vissinat e al à indicat a la co- 
da dala fila, partint propit di Vidal, di passà via dres, 
sensa control. Melchior nol crodeva ai so' vui e, na vol- 
ta passat ancia lui, ben pi tars, al ghi a domandat a Vi- 
dal coma ch'a era stat pussibul un fat dal gienar. “Parsé 
ghi ài mostrat sta chi!”, al à dita Gigi tirant four la tes- 
sara dal PCI cun tant di sèsula e martièl. 

E duciu doi, schersant e ridint, à an convignut di las- 
sà piardi li demograssiis dala Merica e dala Russia, 
ch'al é un miei sta in Friul. 


(Furlan di San Vit dal Tiliment) BEPI MARIUZ 

Vite gnove e antighe 


Aghe rampide 

'€ bursine tal laip 

tra fii verts di alighis. 

Sclete 'e cjante 

une ridade di fantate 

ta l'ajar crût di buinore. 

Sbassát il buinz, 

lustris cjaldirs di ram 

si imergevin e vignivin su gotant. 
Bjele ché vite di nete fadie. 
Cumo, di sot dal puartin, 

si srodole 

atre ridade di frute: 

vite gnove e antighe 

in tun seguitif sprolungjá 

cussi come il disfrenát lá da l'aghe. 


ERALDO SGUBIN 








RICUARTS DI “TIPOS” 
DAI TIMPS PASSATS 


A Palme, agnorums indaür, 'a vivuzzavin omps par- 
ticulárs, cristians di altris timps, nüts e crúts, ma che no 
davin fastidi a nissun. 

"A vevin sui 60/70 ains, e par nó frutins il passetimp 
al jere chel di menáju atór. 

`A jerin cognossúts cul sorenon di “Cighit”, “Simie 
pirule” e “Meni la crós”. 


“Cighit” 

Sei d'inviar che d'istat, al puartave un gaban neri, al 
leve a jemplá la panse tal ospizi e al vendeve gazetis par 
cont di Rafaèl Boga. 

Co al rivave a pará dongje cualchi palanche, al leve 
daurman a bevi un taj di neri te ostarie. 

Al durmive simpri für bore Udin, te “lunete napoleo- 
niche” viars il simitieri, parsore di une tamosse sgrifi- 
gnade tes campagnis dal dulintór. 

Une matine, di luj, al veve juste lassade la "lunete" 
ch'al sint sberlá: “Cighit, voltiti!...”. 

Il timp di girási e di viodi un grant fum: noaltris fruts 
j vevin brusát il jet! 


- 

“Simie pirule” 

Al jere un poaret pizzul e grues ch'al pendolave tan- 
che une simie e ogni volte che pe strade cualchidun lu 
cjalave e j sberlave “Simie”, lui al pojave une man sul 
cjáf, al faseve tre pirulis sun tun pit sól e al rispuindeve 
“pirulè”. E nó fruts ’o sclopavin pal ridi. 


*Meni la crós" 

A] jere un puar biát ch'al steve apene für borc Udin 
tes “cjasutis” che intant de prime uere mondiál 'a forin 
utilisadis come magasens pes munizions e, podopo, las- 
sadis a fameis di mindics ch'a vivevin a stic. 

Meni al tornave dongje simpri denant di sere, tanche 
un orloi. 

Se al viodeve une crós par tiare, al deventave une be- 
stie e jú blestemis a pletons! 

N6 canais, par fálu inrabiá, j fasevin cui claps une 
crós e lu spietavin daúr dai sterps, par gjoldi la só rea- 
zion. 

Co la viodeve, al leve für dai semenats, la sdrumave 
cui pits porconant e nus maludive disint: "Che us vegni 
un cancar!”. 

`A son passáts unevore di ains d'inchevolte e jo o 
soi ancjemo culi a contále, e cundiplui par furlan! 

RENATO CILENTO 





IL CJAVAL DAL PREDI 
(Storie vere sucedude in Catalogne) 


Une volte, cuanche si lave o a pito a cjavál, al jere 
un predi che, deventát vieli, al veve decidüt di vendi il 
so cjaval. Cunach'al cjatà un compradór, j disè: "O ài 
di visati che il cjavál al capis dome peraulis di glesie. 
Par esempli se tu as di partí tu às di disi]: — Deo gratias 
— e par fermati — Alleluja —”. 

“Bon, bon, "e je la prime volte ch'o sint une robe cus- 
si — j rispondè l'omp — epür `o ài vit vonde cefá cui cja- 
vai te mé vite!”. 

Intant ch'al montave sü, cence crodi masse a chel 
ch'al diseve, j fasé al cjavál: "Deo gratias!”. 

E vie il cjaval al trot. 

Dopo dal secont “Deo gratias!" il cjaval al parti al 
galop. "Benon" al pensa l'omp ma, dut un colp al viodé 
che il cjavál al lave di buride cuintri di un straplomp. 

Dut spaurit j sberlà al cjavál: "Alleluja, Alleluja!!”. 

Obedient il cjavál si fermà cunach`al mancjave dome 
che un metro dal straplomp. 

Alore sujantsi il cerneli cuviart di sudór, il com- 
pradór al dise: “Deo gratias!”. 

FANNY BARTOLI 





LIS CJARIS 


Di un par di ains in ca, `i ai imparát — par plasé e no 
par sant scugni — a cognossi lis cjaris. Chest parceche ta 
famèe da mé morose la cjare `a je une bestie riveride e 
ben volude. 

La prime volte mi soi cjatat intrigát, essint inalfabet 
in materie. ‘I eri si e nó bon di distingui une cjare di une 
piore. Ben planchin, domandant cun umiltát, `i soi rivát 
a vei un tininin di cognossince su l'argoment. Ta l'im- 
prin `i fasevi lis domandis ch'i tignivi plui facilis, par- 
ceche `i cirivi di no fa brute figure. 

Le ài metude dute par capi cemût mai che i contadins 
`a fossin cussì tacáts as lôr bestiis; e `i soi rivát a di une 
conclusion: che lis bestiis il plui des voltis 'a son miór 
da l'uman e che di lór `i vin di impará tantis robis. 

Chest al è il mutif palacuál mi soi interessát a lór. 

Stant cun lôr lis oris, e cjalantlis in duc’ i lors movi- 
ments, `i soi rivát a fami volei ben di chestis besteutis 
pitost salvadiis. `Ï soi rivàt a capi che la cjare `a je une 
bestie unevore autonome e, tal stes timp, cuanch'a j va 
ben, unevore dipendent. 

In cheste bestie, il spirt materno al è unevore fuart e 

`a rive a ricognossi la sò parintát ancje dopo ains di di- 
stac. 

`A mi an insegnat che ‘a je pitost delicade tal mangjà: 
‘a j plas unevore il fen mol dal secont taj, seben che j 
fasares plui ben il fen dúr dal prin e dal tiarz. Cuanch'a 
je a passon, `a sa sielgisi lis jerbis justis par curási e fà 
bon lat pai pizzui. 

`A je l'uniche bestie che `a no cjape il tumór e dal so 
sanc 'a stan cirint di tirá für une midisine par combati- 
lu ta l'omp. 

Cul so lat si fás il bon formadi Cjavrin, unevore 
famós in Sicilie, di savór fuart e particulár. 

Chest al è dome alc di ce che `i ài imparát su cheste 
bestie e `i speri di impará ancjemò. 


DIEGO COSTANTINI 

(Claut) 


Insiéme 


Erión 

al cialt e al frét, 

al pi e al manco, 

al drét e al revérs, 

al scur e al lustre. 

No avarission cogni 
nianc’ incontrasse, 
nossaltre doi; 

erión 

coma le albe e al muri, 
coma al piande e al ride, 
coma al bianc e al négre. 
E invethe 

...e sion restas insieme. 


BIANCA BORSATTI 

“My fi teacher” 


“My fi teacher” 

Drea al si à ficiàt in ciaf e in cour, 
chel contá dal parsé di essi tornàt, 
dal amic merecan; 

a fà fiesta par la laurea dal fi. 

Nol à vulüt stà al mancul. 
Scjavassada la possa Granda, 

no vint mai capit rest, 

al cuint Nodal al e rivat il grassis. 


"Bon Nadàl pupa. I soi laureat. Sergio”. 


Ché letara frujada cui vui 

a l'àn ciatada tal tacuin di Drea 
cuant ch'a l'àn dissapulit dal pantàn 
repotonát cul scavadòur. 

Vuei Sergio al é in ciatreda. 

Cul cialsin sbusát dal polear 
ch'al fà bosseti par la tomera 

— sehignassánt soradin —. 

E al fà ridi i fantassei 

— ch'a no san —. 

Il milionevot encia ‘stu meis al è 

fulminat: famea cun doi fruts e afit. 
Scarpis pal pari? Spetait. 


(ITALIA. Da “IL Corriere della Sera", del 7.4.97. L'On. 
Craxi, condannato a cinque anni e sei mesi di carcere 
per le tangenti ENI-SAI e a tanti altri anni di 
detenzione, incassa come ex deputato della Camera, la 
pensione massima di 200 milioni annui...). 


Drea, la tragedia — almancul — a ti à 
sparagnat il veiti robàt l'amibissiòn 
di essi talian — pal mont —. 

No ti às patida la vergogna 

da la decision dai nustris Sorastans: 
"Coventa sparagna ‘ta l'istrussión". 
Li scarpis dal "teacher"? 


(Furlan di Ciasarsa) VIDIO COLUS 








BEPO 


Dal sigür nol jere just! Chel “za si lu saveve! 

"Es sos strambetáts duc’ jerin usáts: cui al rideve, 
cualchidun al menave il cjàf e altris `a fasevin finte di 
nuje o di no viodilu. 

Une di a Bepo j coventavin bézs e di buinore si pre- 
sente te bancje dal pais. 

A] va dret in casse e al domande a chel impiegát di 
dàj un dis milions. Chist j rispuint che nol podeve e j 
spieghe ancje il parce. 

Bepo nol capive nuje e plui l'impiegat j fevelave e 
plui lui si inrabiave. 

Di colp al cjape la puarte par là für, si volte e a vós 
alte al sberle: “Non é finita qui!” E rabiós al va vie. 

Doi dis dopo, di gnot, armát di martiel e picon, Bepo 
al va denant di ché bancje e ce fasial? Al cjape a pico- 
nadis e a martieladis lis vetradis cence rivá a spacá i ve- 
ris ma in ogni mit fasint un biel dan. 

La di dopo il maressial dai carbinirs lu mande a 
clamá. 

Bepo si presente cun tune espression sustignude e di 
sfide, si sente e al cjale in muse il maressial. Chel j dis 

















clar e net ch'al sa ch'al é stát lui a fà il dan `e bancje, 
ma che nol rive a capi cui ch'al veve butade jú la statue 
da l Alpin, denant. 
E Bepo sodisfat j rispuint ch'al veve fat dut lui. 
"Perché?" j domandin. 
Bepo, cul mustic par sù, e par talian al rispuint: 
"Perché era l'unico testimone". 


ILLA FORNASARI AITA 


* Sintude in farmacie. Une siore, a la dotoresse: "'O ài mió 
fi ch'al fume come un turc; al à une tos secje e fastidiose, 
ma nol úl savént di sirops. Ce puedio daj?” Un siór ch'al 
jere daür: 

“Un par di scufiots!”. 


GIGJ MESTRONI 

Jempli 


Jempli pagjnis di sperance 
pal fradi che nol scolte 
pal frut sence pan 

ch'al supe lagrimis 

di miserie 

'o mandi cuissà indulà 
prejeris sence peraulis 

tun sigo sence vôs 


mi duelin 

bocjs ridint 

di lófs sglonfs di benstá 

e mi dil 

che l'amór 

nol rivi a jemplá bultrics. 


ENZO DRIUSSI 








COME UN FILM 


No si jere acuarte di trop biele ch 'e jere la planure fur- 
lane: daursi lis montagnis neveadis s'intajavin tal cil scli- 
pignát di blanc; atór 1 cjamps aráts, o verts di vuardin, o 
pustots 'a blichignavin il plan; devant, in lontanance, lis 
arcacis e 1 morárs ‘a limitavin il cil dal mont; te povola- 
de si podeve induviná 1 butui "za sglonfs: la lús no pas- 
save plui jenfri 1 ramazs, segno che la viarte `e jere 
dongje. 

`E sbassa 1 voi, po `e cjalà dulintór: le arbe `e picave 
für in tal miez di chei stecs scridelits, l'ajar al nulive di 
bon, di campagne, la só campagne. 

Si fermà une machine: 

"Quanto?" 

Jé j vares vulùt rispuindi: 

“Torne là de tó femine, puar omp incjocat in tun sium 
di "zoventüt ormai piardude! Partij tantis rosis rossis, 
une par ogni volte che no tu às vit rispiet di jé.” 

Ma j disè dome: 

“Cinquanta.” 

“Va bene, sali” j rispuindè lui. 

"E montà su la machine. 

Tantis voltis 'e veve imagjnát ch'al fos rivát un Ri- 
chard Gere a tirále für di chist ledanár, ma la vite no je- 
re un film e jé no jere une pretty woman. 

Planchin, planchin la veture 'e imbocjá un troi. Di ca 
e di là si viodeve barazzars e cualchi arbul ch ‘al mo- 
strave, sui ramazs plui alts, níts vueits. 

S'impensà di cuant ch'e compagnave 1 nonos pai 
cjamps e, cui siei cusins, 'e faseve lis garis a chel ch'an' 
cjatave di plui. 

Jé 'e veve lassát il so nit par cori daür a un amór sba- 
liat, che la veve strissinade su chist schifós rival, di dulà 
che forsite no sares tornade indaúr. 

La machine 'e svoltà a drete, tun pizzul splaz, tal 
miez di une boschete. 

Lui j pojà une man sul genoli e jé 'e pensà che no po- 
deve là indenant cussi! No! 

'E viargé di corse la portiere. 

“Ho cambiato idea!”, j disé cun vós sburide. “Com- 
praci delle rose rosse per tua moglie." 

E j tirá cincuantemil francs, lassant l'omp scuintiát. 

Il soreli amont al boreave il cil, come l'ardór la só 
muse; il cür j palpitave al pinsir di une gnove vite. 

"E scomenzá a cori, a cori, a cori e si cjatà in tun mo- 
ment su la Stradalte. 

Si botoná ben il capot, par taponá i vistits póc di se- 

st ch 'e veve intór. 

Dopo cualchi minût si fermà une machine. Une 'zo- 
vine j disè: 

"To vado a Udine e lei?" 

“Va bene anche per me,” j rispuindé. 

Biel ch'e montave sü i voi lusints 'a mostravin il pro- 
fum de liberazion. 

Nol sares stát facil vigni für dal gir, ma ... 

*Doman al é un atri di!" 'e suspirà. 

“Come?,” j domanda la frutate che j veve dat un pas- 
saz. 

“Domani sarà una splendida giornata: rosso di sera, 
bel tempo si spera!” 

E chiste volte sì che la vite 'e vares podüt someá a un 
film! 


MORGANA BUSINELLI 

A Pari Turolt 


Campá a Stic, 

cun polente che no bastave mai; 
sbassá simpri il cjáf, 

Tu e il nestri Friûl, 

sotans. 

Forsit cheste vite ingrate 

Ti à fat sledrosá, 

cussi, la voe di scjafojá 
l'ingiustizie e l'ipocresie da 
l'omp, 

Tu Predi scomut 

ta chest mont masse comut. 
A volevin fáTi tasé 

ma vué di muart Tu vosis 

e la Tô vôs 'a va lontan 
tant che vint di burlaz 

a discrotá ogni cúr e ogni 
cussience. 


GLACOMINA DE MICHIELI 








SCUSSE 


Si clamave Costantin, ma nissun no lu cognosseve 
cun chel non. Amís e paisans lu clamavin Scusse. 

Al veve tacát a vore, subit finidis lis scuelis ele- 
mentárs, cun tune impresute di Buje che, pe cualitát dal 
mistir e pai presis onesc' ch'e faseve, 'e lavorave par 
ogni dontri. 

Lui al jere il plui "zovin, svelt tanche une sghirate e 
sec e brustulit dal soreli che, vadi par chel j vevin 
sgnacat chel sorenon. 

Li, cun ché imprese, a guviér cjasalin, cundiplui di 
impará il mistir al veve formát il so caratar, cjapant sü 
la bonarie ma picant ironie e il gust de sorade, dal so pa- 
ron, il pùar ‘Sefin, omp onest e lavoradór che lu veve 
menát atór par duc' i cantirs dal circondari. 

Dispatussat ch'al fo, j tocjà come a duc' in ché volte, 
di cjapá sü la valis e al parti pes Francis. 

Là, al tacà la só vite di migrant, cul so vivi in bara- 
che, cul lavási la robe e cul pontáse e sopressáse dibes- 
sòl e soredut cul scugni fási di mangja. 

Si capis che la cusine di un muridór ch'al sta dis oris 
sul cantir, no pò sei tant complicade e, infat ancje ché 


dal nestri Scusse si risolveve cul cuistá ungrum di scja- 
toletis. 

Si à mo ancje di di che la miserie di chei timps di su- 
bit la vuere e massime ché dal Friûl, là che lui al jere 
stat tirât sù, j fasevin paré “za un lus chel di mangjá cjár 
in scjatule, tant a lui che ai siei paisans e compagns di 
barache; sichè, stant ch'al veve vit l'incariche di fà di 
spese, al usave a cjoli putropis scjatolutis di cjàr par du- 
te la só pizzule comunitát e, sicu furlan sparagnin, al 
cjoleve chei bozs ch'a jerin plui granc' e ch'a costavin 
di mancul. 

Sul imprin al faseve fature a fási capi e al scugnive 
segná cul dét ce ch'al voleve vé, ma biel planc come 
duc' i emigrants, al tacà a tabajuzzá il lengaz dal sit. 

Une sere tornant strac di vore, al jentrà te solite bu- 
tegute a cjoli un pocje di cjar par dà dongje la cene cun 
tune pladine di verdure. 

11 paron de buteghe che aromai lu cognosseve, lu sa- 
ludà cu la tipiche grazie francese e, tant par creance, al 
ciri di inmaniá un discors: 

" Veiso unevore di cjans, a cjase?" 

“Nò, — j rispuindè Scusse che nol capive il parce di 
ché domande ma che, tant par dai seont, al seguità — 
`ondi vin un sòl”. 

"E ce ájal non?" — al ripià il butighir cun fà gjentil. 

A Scusse, li par li, no j vigni sú nissun non e alore, 
pensant al so ami e compagn di barache, j disé: “Al à 
non Michél”. 

“Sacrabolt! — al disè il francés cun fà maraveát — al 
devi sei unevore grant, alore!”. 

“Eh, avonde, — al disé riduzzant Scusse, e fasint cori 
il pinsîr sul so ami al *zontá — al pesarà setante chilos”. 

"Ah, mi pareve a mi che veve di sei une biele bestie, 
cun tante cjár che j comprais!”. 

Scusse, sul moment nol disé nuje, al pajà e al jessi, 
ma subit difür al brincá un boz e al tacà a silabá ce ch'al 
jere scrit su la tichete: (Viande pour chiens) cjár pai 
cjans. 

Rivát in barache, al clamà dongje il so ami Michél e 
j contà la part: 

"Sastu che di un piez in ca nó o mangin la cjár pai 
cjans!”. 

E Michél cun dute calme: 

"Nus ae fat mal?”. 

“Nò”. 

“E alore anin indenant cun chê, stant ch'e coste di 
mancul.«ma ti racomandi di no pandi peraule cun chei 
altris, ch'a son duc’ stomeghins!”. 

Cussì, pe cunumie, 'a seguitarin a fà la solite spese. 

Intant che il buteghír francés si diseve: “Paraltri ce 


cúr ch'a án chesc' talians! Viót tu ce maniere ch'a tratin 
lis bestiis!”. 


BERTO ONGJAR 


LA JUSTA MISURA 


I granc' da la midisina ’i veva dit ch'a un litro di vin 
al valiva comi una bisteca. Al martis Toni al cjata Nani 
e `] dis: 

“Anla èristu jêr, ch'i ni ti ài vidüt?". 

E Nani: 

“Tas, ch'a domenia `i ài fat una pipina ch'a miesa a 
bastava!”. 

E Toni al domanda: 

“Ma se tant ástu bivút?”. 

E Nani al rispuont: 

“Miesa vacja!”. 


(Furlan di Fórs di Zora) ARMANDO CLERICI 

Fantasie 


Scoltimi 

che ogni mé peraule 
dal cúr mi ven. 
Cjalimi 

che i miei voi si spielin 
tal lusór des tós pipinis. 
Pensimi 

che il gno pinsir 

cul to si compagne. 
Fevelimi 

che ogni tó peraule 

mi bruse l'anime 

di dolcece e amór. 
Siare i voi... 

e i miei 'o siari 

e subit mi cjati 

in Paradis. 


PIERI CRESSATTI 

RICUART DI UN MESTRI 


Dal '68 `o ài scomenzát a lá a scule e `o ài cognos- 
sude une persone che no varés plui dismenteát tal cors 
dai agn: il mestri Vieri Negro. 

A] vignive ogni di di Udin a San "Zorz a fánus scue- 
le. No sai s'al veve l'otomobil, ma jo lu ài simpri in- 
magjnat ch'al vignive jú cu la liturine. No ài mai savüt 
s'al veve fruts, ma mi semeave ch al fos nassút par stà 
cun lór. Mi visi cuanche nus puartave strichis lungjs di 
caramelutis di duc' 1 colórs. “A jerin cuadradis e 'a 
sbrissavin für come chés di uardi. In tune striche and'je- 
rin un pocjs paromp. Al someave di viodi un pari ch’al 
puartave il “momo” ai soi fruts tornant cjase. Mi pár che 
chest regalut nus al faseve sot fiestis di Nadál. 

Lu ài vüt come mestri in prime e seconde elementár; 
i ricuarts ch'o ài di lui no son par ordin, ma come fali- 
scjs ca e là tal gno cjáf e postai che 'o confondi chei dal 
prin cun chei dal secont an, ma 'a vegnin für simpri di 
ché clape. Cussì mi visi ancje di cuanche al veve mot 
su une pizzule biblioteche te nestre classe e jo `o ài cjolt 
ad imprest il prin libri. Al veve la cuviartine di cjarte blu 
mitude dal mestri, par che no si ruvinas cul dopralu. Il 








titul al jere “Tartarino di Tarascona” e lu veve scrit un 
Francés. 'O ài tant cirüt di léilu dut, ma propit no riva- 
vi. Plui 'o leevi e mancul 'o capivi. Chest Tartarin mi fa- 
seve nome vigni mál di cjáf. Mi visi ch'al voleve sim- 
pri parti pe vinture pal mont, ma po nol leve plui in là 
de puarte di cjase. Nome une volte, mi pár, al jere rivát 
a là fintremai te stazion dai trenos, ma dopo al jere 
tornàt indaür. Al viveve nome di fantasiis, ma il biel al 
jere ch'al rivave a fà crodi a duc' i paesans dutis lis sós 
ilusions. Une volte al veve di parti pe Afriche par fá un 
safarí e si jere comprát dut ce che j coventave ... par di- 
bant. Dopo tanc' agn mi è capitàt di lavorá in tune bi- 
blioteche e daspes cuanch’o levi a cjoli o meti jü libris 
te salute pai fruts, mi colave il voli su chel “Tartarino di 
Tarascona” e ogni volte `o pensavi che prime o dopo o 
vevi di provà a leilu dut. Une di lu ài cjolt e lu ài puartát 
cjase. Dopo un més che lu vevi `o ài parfin rinovát il 
prestit, ma nol è stát nuje di fà. Cun tante fadie `o jeri 
rivade a lei miez libri, ma no soi rivade a là indenant; mi 
faseve vigni simpri mál di cjáf come tanc' agn prime. 
Un atri ricuart di chei agn al é di cuanche il mestri mi 
faseve cjantá. Viars la fin des lezions mi clamave 
dongje di lui, mi faseve montá sò su la pedane, dulach'e 
jere la catedre e, stant sintát, mi tignive a bracet e jo 'o 
cjantavi lis cjanzons ch'o sintivi pe television. Une che 

mi plaseve tant 'e contave di une cjasute che no veve ni 
sofite ni cusine, ni jet e ni paviment: `e jere in Vie dai 
mats e no veve numar. In pocjs peraulis no esisteve. Mi 
soi domandave tantis voltis cemût ch e jere scomenza- 
de chiste robe, chest fámi cjantà denant di duc' i com- 
pains di scuele. Cuissà ce ch'al veve viodút in ché fru- 
te che no rideve scuasit mai e ch'e veve il cjáf tai nui. 

Rivocant il passát mi ven iniment che cul mestri Vie- 
ri Negro `o vin vit mitüt sù un spetacul par Nadal e ogni 
scuelár al veve di recitá une puisie. Cuanche mi à tocját 
a mi 'ond'ài dite une che mi veve insegnade mé mari e 
che jé la veve imparade a scuele. 'E jere di Renzo Pez- 
zani ma no mi visi il titul; `o sai nome che mé mari `e 
jere rivade che la vevi "za scomenzade. Ma no jeri re- 
stade mal, forsit parceche mi tignive companie la pri- 
since dal mestri. 

Un an `o vin viodút a cressi une plantute di cesarons 
in tun got, mitút dongje dal barcon te batude dal soreli. 
Al puest de tiare al veve doprát il coton e nus semeave 
un miracul che di li 'e podes buri für une plante. Par cja- 
se, une volte, nus veve dat il compit di cjapà sù lis fueis 
e lis balutis dai platanos ch`o cjatavin par tiare e a scue- 
le mi par che nus `es veve fatis tacá in tun bocon di sfuei 
ch'al jere lòt, come atris a jemplá lis paréts de nestre 
classe. 

Mi domandi a voltis se, cun duc' chei mestris che án 
cumo, i scuelárs 'a rivin a sinti chel afiet ch'o vevi 
provát jo pal gno, e mi rispuint che, se une persone 'e 
met tal so lavór nome la metát da l'amór che il gno me- 
stri al meteve tal so, no pó che lassá un biel ricuart di sé. 
De tiarce elementár ae cuinte, "o ài vude simpri une 
gnove mestre, ma cun Vieri Negro si scrivevin ogni tant 
e mi visi ch'al jere vignüt ancje a cjatanus dós o tre vol- 
tis a scuele, fin cuanche 'o vin finidis lis elementárs. 
Dopo nu lu ài plui viodût. Tanc' agn dopo 'o ài savát 
ch al jere scritór di tesc’ teatrai e di contis. Nome cuan- 
ch al € muart, leint il gjornál `o ài savüt ch al jere stat 
partigjan te ultime vuere mondiál e inalore, in tun mo- 
ment, mi € someát di capi tantis robis di chel omp, dal 
so amór par nó scuelárs, pal so lavór, de pazience ch'al 
veve a scuele e di ché só maniere di cjalanus e riduzzá- 
nus che no capivi, ma che mi plaseve tant. Come di un 
ch'al veve tante comprension par duc’. 


GRAZIELLA IETRI 





RICUARDANT IL PRIN DI 
DI CORESIME 


"Fruts, vué si à di fà dizun e astinence de cjár e che- 
ste sere bisugne lá a ciapá la cinise”. Cussi 'e diseve mé 
mari intant ch'o tiravin dongje la puarte de cusine par 
fa di guliziòn. 

Cuissa parcè, cuant che no si pò mangja, `e ven plui 
tan dal solit. 

Tòr misdi, si nase il profun fuart, ch'al beche il nas, 
di saradelis sot sal. `A sfrisin in bande de stue, cu la ci- 
vole, te fersòrie di fiár. Il tocjut alè bielzá pront par 
cuinzá i bigui in salse. 

A la sere, intant ch'o slargj la tovae te taule, mé ma- 
ri `e indoplèe un sfuei di cjarte veline e lu poe parsore 
de stue. 

Daspò `e distire, scuasi cun devozion, la renghe su la 
cjarte onte di vueli. Man man che si brustüle, i sclipigns 
'a saltin dapardut, sparnizzant un odór di brusadiz une- 
vore picant. 

Oramai duc i vistits `a son cjocs di renghe cuete, ma 
cheste sere, a la funzion de cinise, 'a nasaran duc' com- 
pains. 

Sicheduncje, dopo mangját, cetant fagotáts, s1 va in 





glesie. Cjaminant sul marcjepit dal borc, si nase il stes 
odór ch'o vin apene lassát a cjase. 

La glesie `e je ‘za plene di int ingenoglade par cjapà 
la cinise. Cjalant la int ch'e torne indaür cun ché magle 
clare tal cjál, al somée ch'a vedin cualchi fil d'arint jen- 
fri i cjavei. Ognidun plui tart, jessint di glesie, al cjami- 
ne di corse par rivà a la svelte tal clip de cjase a scjaldà- 
si 1 vues duc' glazzáts ... Parceche in chei àins, in gle- 
sie, il riscjaldament al jere nome ... a flat! 


ANELLINA COLUSSI 


Si ven vecjos! 

“Son tre robis ch'a visin de vecjae — al conte il miedi a 
Glorie — la prime: la mancjance di memorie; la seconde ... 
mah: no mi visi ben!”. 


GIGJ MESTRONI 

GIUSEPPE DEL BIANCO 


Giuseppe Del Bianco, giornalist e storic, editór e cun- 
diretòr dal sfuei “La Patria del Friuli", al nassé a Udin 
tal 1892, cuant che Meni, so pari, al stampave la glorio- 
se riviste “Pagine Friulane”, e al muri te stesse citát tal 
1954. Fondatór, cul pari, de nestre Societát, al jere de- 
ventat President tal ‘47 e al veve governát cun man fer- 
me e soredut cun tun voli simpri impiát sul belanz fi- 
nanciari. Tai siei ains, no facii, la Filologjche `e parturi 
l'Ente Friuli nel Mondo, e "a tacá cui cors di culture fur- 
lane pai mestris des elementárs. Dopo siarade la “Patrie” 
tal 1932, “bandiera di libera e onesta friulanitá”, `e scrif 
Novella Cantarutti su “Ce fastu?" , al fonda la cjase edi- 
toriál I.D.E.A., ch'e fo cognossude a larc, ancje für de 
nestre regjon: fra lis publicazions plui impuartantis, o 
ricuardin la “Vita in Friuli” di Valentino Ostermann 
(1940, par cure dal Vidossi). Ma il so non al reste leát so- 
redut ai cuatri volums “La guerra e il Friuli”, dulàch al 
met adun unevore di documents, dáts e testemoneancis 
sui ains da l'iredentisim e de grande guere, pandint la só 
adesion ai ideai dal nazionalisim talian. 

GIANFRANCO ELLERO 

Inter-net 


Ta la naf planetaria di Internet 

mi soi piardut chel che di sclet 

‘i vevi lassat ta li barghessis di frut 
fionda ams astics e un pu' di dut. 


Mi mostrin la potensa dal Svilup 

‘i vin in ciasa sent voltis un suk, 

'i soi cussi plen di realtat viartual 
che duta 'sta bondansa a mi fa mal. 


Distudait Internet, bye-bye cari amici 
Jò ‘i vai a tor cu la me bici 

ind'ai ‘na sglonfa di argains virtudi 
jo ‘i vai a pes'cia di barps e di squai. 


Ma se disiu mai, a nond'è pi pes 

si sa che i fluns a no son pi nes 

par gioldi un barp un squal o un ribon 
torna al computer, met su un CD-Rom! 


(Furlan di San Vit dal Tiliment) BEPI MARIUZ 

A marz 


Tu ás la nomee di stramp 
e stramp tu sés: 
soreli, ploe e àjar 
dispetós, 

po se ti salte 

ancje flocuts di néf 
caju in planure, 

ma tu sés tu a dismovi 
i bütui sui ramazs 

e lis violis tai ricés. 
Dispetós si 

ma ti bramin distes. 


LUCIA SCOZIERO 








PIERI E LA GEE 


Di Pieri di Agnin, in país, si fevele ancjemò e la int 
lu ricuarde volentir, vustu pe simpatie ch'al veve savút 
spandi intorsi o par contá cualchi fat de só vite. 

Intant tachin cul dî ch’al stave tal Bore Disore, al ti- 
rave sü pioris e al lavorave un cuatri cjamps. La só fe- 
mine, matarane ancje jé, `e judave a completa l'opare. 

Lis fameis ch'a vevin dome pioris 'a fasevin il for- 
madi, la spongje e la scuete, in cjase. Chest formadi si 
lave, po, a vendilu o a Codroip o a Udin (a Udin si cja- 
pave un franc di plui). 

La femine di Pieri une sere, biel ch'e stave netant il 
formadi, j disé: "Pieri, doman che no vin lavórs in ta- 
viele, tu podaressis ben, ve”, lá a Udin a vendi un pocjs 
di formadelis!”. 

Pieri: "Tu, prepare la gee e jo doman, prin ch'al jevi 
soreli, 'o sarai sigür dongje Udin. Par torná, o speri di 
cjatà cualchi anime buine cu la carete”. 

Pieri a tre di matine al jere bielzà inviat cu la gee sul 
braz viars Udin e, cjaminant, al faseve conts: “Dodis 
formadelis, ... passe siet chilos ... cuissà a trop ch'a lu 
pajaran vue? ...”. 

A siet al jere in place dal polam e, nancje rivát, un bu- 
teghír j veve bielzà comprát il formadi pigurin. 

Pieri dut legrut, podaspò di vé contát la lavorazion 
cjasaline dal so formadi, cul savór particular ch al cui- 
ste, sul mit di stagjonálu, al viargè la gee, al tira sù la 
canovace e sot ... invecit di formadelis ... `a jerin fetis di 
polente frede. 

Il buteghir lu cjalà di brut e j disè: “Cun ché gee li al 
fas pòs afárs”. 

Pieri dut malapaját: “Ch'al mi perdoni ... `o ài di ve, 
dal sigúr, cjapát sü la gee sbaliade!" Po al pensa un mo- 
ment e dut secját al cjapà la gee e la butà in te roe e, bor- 
botant mocui e crostis come un rosari, si invià pal Borc 
Poscuel, viars cjase. 

Tal Bore Disore, duc’ saveve che Pieri al jere lat a 
Udin. in ché matine, a vendi formadi cu la gee di po- 
lente, parvie che la só femine 'e veve scambiát lis geis 
prin di là a durmi. 

Cuant che Pieri al tornà cjase, si sinti dut un peste 
fruce, ... e, magaricussinò, pe strade cualchidun j veve 
bielzà menát il rost domandantj: "Pieri, ce fasevie la 
place ué pal formadi pigurin? Astu cjapát ben?" 


AGNUL COVAS 

FRANZ 


Un client al rive te cjase di Franz. 

Client: Bondi siore! `O ài un apuntament cul so omp. 

Lori: Ch'al jentri siór! 

Client: Grazie. 

Lori: Intant ch'al spiete, ch'al bevi un tajut dal nestri 
bon vin. 

Client: Al € unevore bon! 

Lori: Orpo, jo no sai cuant ch'al rivarà Franz... 

Client: Jo no ài presse, 'o pues spieta! 

Lori: Un altri tajut? Ch'al bevi siór! Al è bon! 

Client: Al è bon, al è bon! 

Dopo dós oris, tra un tajut e une cjacarade, al rive 
Franz. 

Lori: Al è tant ch'al ti spiete un client! 

Franz: `O soi stat impiegnát. Cui mi spietial? Jo no 
ài nissun apuntament. 

Lori: Ma! ... Al domande di te par fà un puint. 

Client: (Al bèf l'ultin tajut e ...) Sior Franz, `o soi vi- 
enút achi par che mi fasi un puint. 

Franz: Cemüt? `O pués fà un “passadór” ma no un 
puint! 

Client: Jo `o vuei un puint pe mé bocje! 
Franz: E jo `o soi un architet civil! 
Client: Ma lui ... no isal il dentist Franz? 


ANGELA BIASIN MERLO 


W I SPOSI 


Une mé cusine 'e veve fate une biele torte par doi 
sposos. Mi domande: 

— Ti plasie? 

— Buine no pues dital, parceche no le ài cerzade, ma 
biele 'e je dissigúr. Dome ch'al è un eròr. No si dis W I 
SPOSI, ma W GLI SPOSI. 

— Oh, Dio, ce ch'o sint! Jo `o ài simpri scrit cussì. Ce 
diseso vuatris, feminis? 

— Ancje nó `o sin d'acordo cun te. `O vin simpri let 
W I SPOSI. 

E jo cun tant di diplome di mestri apene cjapát 'o ài 
scugnút tasé. 

ERMES MUNINI 


LEI 











L'AN DOIMIL PAI “COMPIUTARS” 


Il Doimil al podarà jéssi un an unevore critic pai si- 
stemas informatics di dut il mont. 

Difat tai programas — ch'a son une sorte di "ricete" o 
di “liste” di ordins par fò lavorá un compiutar — si use 
doprá dome lis dós ultimis cifaris da l'an di riferiment, 
sence meti te memorie da l'imprest ni il secul, tal nestri 
cas il '900, ni il milenari, valadi il 1000: par esempli il 
1997 al ven rapresentat dome cul “97”. *A son plui re- 
sons ch'e àn puartát a cheste sielte. 

La prime 'e je che su l'imprin de informatiche la me- 
morie (un component indispensabil pal funzionament 
dal compiutar), 'e jere unevore limitade e cetant costo- 
se. Tant par capisi, bastarà fà un esempli: se sun tune 
date `o rivi a sparagná doi numars e `o moltiplichi chel 
cost par milions e milions di datis di nassite dai abitants 
di un cert stát, al sarà facil capi che dome su chest can- 
tin si pò vé un vuadagn — o un sparagn — di milionons. 

Un altre reson `e je che unevore di programas che si 
dòprin ancjemò in di di vué, 'a son státs scrits tai agn 
'60 e "70. In chel timp nissun crodeve che chei progra- 
mas 'a saressin duráts (cun *zontis e tajs) plui di trent’a- 


ens, tant che un al pensave “al é dibant doprá cuatri ci- 
faris viodüt che il gno programe al vignarà gambiát in- 
somp di cualchi an". 

Il probleme nol è di nie: difat il prin di genár dal Doi- 
mil, il compiutar al segnarà la date "00" ..., ma di cuál 
secul o milenari? 1800, 1900, 2000? Metin, par esem- 
pli, di sei nassüts dal 1972: par viodi tros agn che si varà 
dal 1999 al è facil, baste fà a man la sotrazion: 1999 - 
1972 = 27 agns. Il compiutar, invecit, al fasarà cussì: 99 
- 72 = 27, just! Ma ce sucedarajal se mi coventara di 
savé tros agns ch'o varai tal Doimil? Nô `o fasaressin 
2000 - 1972 = 28; ma il compiutar, invecit, al fasarà 
cussi: 00 - 72 = -72! Dut sbaliát! 

Cussi, un sparagn di dós cifaris in chei agns, al po- 
darà fà piardi ancje 600 miliarts di dolars (secont une 
stime resint) dome par pajà i programatórs di dut il 
mont par ch'a rivin a justà i programas in timp e in ogni 
cás prime de fin dal secul. Viodüt plui in pizzul e ra- 
puartát ae nestre dimension, il probleme al è che se une 
aziende no rivarà a comedási prime dal Doimil, `e varà 
duc' 1 conts dai clients sbaliáts: e chei no spietaran dal 
sigür un gnüf milenari par là in un'altre aziende! 


DREE MISTRUT 

IL LAVADOUR TA LA ROJA 


`A resentava la roba di lava, tal lavadour da la roja 
dongja di Castelan, Ema da la Sorda. 

E, ‘na volta, la curint ‘a j à robát di man li barghessis 
dal siò Pieri. Alora, spasemada, *a è coreta dilunc da 
l'àrzin, prucurant da recuperális. Ma ui la roja 'a core- 
va a gjatagarbula tra bars, claps, ciòcs e erbátis. E Ema 
no rivava a Jodi s'a erin rampinadis ta cualchi radis o 
s'a erin incjamò ch'a corevin insieni cu’ l'aga ... `A era 
disperada! 

Pi inna al era Gjgjüti da la Macja chi, stant tal sio ort 
‘a la tigneva di voli e vidinla comi li animis in pena al 
si è fat dongja a curiosa. Ema, cu li lagrimis tai voi `a à 
dit: *Ah, Gjgjuti. L'aga 'a mi à strassinát via li barghes- 
sis dal gno om e no sai dulàch'a mi li à menadis a ri- 
va!”. E Gjgjuti da la Macja par dàj cunfuart, al à pro- 
ferit: “Si, sù Ema. Pensa al pésu. S'il cjò om al fos stat 
incjamò dentri ti sares stada pi scalognada!”. 


ALDO TOMÈ 


CAPIS DAL M. COLIANS 
a la “Mostra del Fossile" 


La mont dal nestri Friúl che plui `o ài a cjár e che par 
chest, ogni trà ch'o rivi a brusà il pajon `o voi a talpináj 
parsore, 'e je il Coliàns. La cleve e po jéssi fadiose, se 
l'alenament a lá in mont al mancje ma. la bielece des 
cretis di colór clár pe” piere di cjalcine, l'ajar fresc e 
odorós di pès, l’incjant dal dulintór che a la lontane si 
piart in te fumatice de matine, il cjantà dai ucei, il sivil 
de marmote e il vogloná plen di colórs di flórs fra la jar- 
be, dutun mi tirin tanche une calamite e mi gjavin dutis 
lis vois di pojá i pits in tes papucis. 

Cussì, juste disfate la néf cul rivà de biele stagjon, o 
soi li ch’o tiri 1 scarpons su pal troi clapignós sburtant- 
mi cul baston. Lant vie gjangjant, 'o ven lassát indaür 
di talpis “zovinis in scarpis di gjnastiche, ma lôr no si 
visin de cove di violis "zalis e dal svoletá de pavee che 
va nasant di flór in flór. 

Timp indaür si sintivin dome 1 sunsürs de nature, 
cumo, cul turisim, il berghelà des prucissions di mar- 
ciadórs al romp la pás tant che, dispes, dopo vé sfiliát il 
lác Volaja 'o voi indenant vie pai práts de bande tode- 
sche. Culi, l'istát passade, `o vevi sintüt il rumór di col- 

ps a la piere; plen di curiositát fasintmi guidá dal bati, 
"o jeri rivat li di un lavinal. Doi cristians j davin dent 
cun martieladis a la cretae, `a tiravin sù lis scaessis, lis 
vuardavin, pal plui lis lassavin colà partiare, cualchi 
volte lis pojavin in casselutis di plastiche. 

Ur soi lat dongje: chel ch'al semeave plui 'zovin al 
veve sul cjaf une barete blancje cun atòr la scrite “Daj 
Friül" e sul parsore il disen de acuile de bandiere dal pa- 
triarcje Bertrando. J vevi domandát ce ch'a stavin ci- 
rint. Mi rispundè ch a burivin für fossii e mi mostra, 
cjapantju sü des casselutis, capis, cais di már, corai... e 
mi fevela di un mar che “za 350 milions di ains indaür 
al si pojave tes tiaris de nestre Region. 

Cuanche j vevi domandát li ch'a varessin puartadis 
chés besteutis pietrificadis, al continuà: “In te Mostra 
del Fossile di Atimis”. Lui al jere il Sorestant de istès- 
se. Disviantlu dal lavór cu' lis més domandis, al conti- 
nua: *... "e je viarte duc’ i dis da l'an, no je statál! ... lis 
scuelis si dan in note ... chejaltris `a sunin il campanel 
su la puarte ...". 

Ai miei voi e a la mé fantasie si jere viart un mari- 
mont dal dut gnüf prisonir in tai claps. 

Cualchi di indaûr `o soi lòt a Foran di Atimis par butá 
un voli a la Mostre e 'e je stade une maravee: un Mu- 
seu cun tante robe furlane in viste, il dut ben montát par 


TI 








compagná a la discuviarte de storie de vite su la Tiare, 
dal prin butulá insin la *zornade di vué. Tra l'Ors des 
cavernis, (ot di Dinosaur, il sarpint Boa, lis plantis dai 
prins boscs, *o ài cjatáts ancje 1 fossii dal Coliàns e, fra 
chesc’ ultins, chei che mi son restâts plui a mens ‘a son 
doi PROETUS CONCINNUS. "A son Trilobiti, i vons 
des masanetis e dai gjambars; une 'e jere distirade in 
dute la só lungjece, uns 2-3 cm., chealtre 'e jere volta- 
de a balute te pose buine par vuardási dai assalts di 
inimís; 'a son reperts plui unics che rárs. 

`O stoi spietant il cjalt e il timp par torná sul Colians 
ancje par cuca in mát diviers chés scojeris pietrificadis 
e, par cumò, `o ài in cartelon di torná a la Mostra del 
Fossile a la scuviarte di dulintòrs sparits daspò mal. 


ROMANO BINUTTI 


Co si dis sfurtune! 

Un puar biadaz, des bandis di Bologne, tal colm de só 
scalogne, si cjate cui aresc’ “domiciliari”; e cundiplui 
(sucét a cui ch'al vif) cul "sfrato" esecutif! 


GIGJ MESTRONI 

A PROPOSIT DI MATRIMONI 


Il vecjo plevan di Lucinis, prime di lá in pension, al 
à ulút saludá i soi fedei e ricuardá 1 tanc' ains passáts 
cun lór. A un cert pont al à dite: 

“’O ài denant dai voi duc’ i matrimonis ch'o ài be- 
nedits. 

Cuant che si presentavin doi "zovins cui voi ch'a lu- 
sivin di amôr, `o pensavi: “Chest al è un matrimoni di 
Dio!" 

Cuant che si presentavin un vecjo e une *zovine, `o 
pensavi: “Chest al é un matrimoni dal diaul!” 

Cuant che, invecit, si presentavin un vecjo e une 
vecje, 'o pensavi: "Chest al è un matrimoni de ... miar- 
de!”. 


ERMES MUNINI 

L'OSTARIE DI TERESINE 
E IL RICUART DAL VESCUL 


I plans da la mont disore 'a son un lúc di pás par cui 
ch'al va di Pradis a Cjampon. Di int 'and'é simpri sta- 
de pocje e cumó ancjemò mancul, tant che si pò contá- 
le sul piz di une man. 

`A son cjasis sparnizzadis tra i práts, e il bosc, che no 
si pó clamális un país ma, instés, il vescul al à stát las- 
sü plui voltis e 'a contin che cuanch'al vigni dal 1956 al 
vebi preseát il lúc e la scletece di ché int. 

Pal confuart dal viandant e par chei ch'a sfadiavin 
te gjave di piere, 'e jere l'ostarie di Teresine, là che si 
podeve bevi un bon taj di vin, mangjá il mignestron o 
la pastessute e vé simpri un sclip di formadi cu la po- 
lente. 

Tai dis di fieste si cjantave e co 'a rivavin chei di 
Cjampon, si balave sul prát; si "zujave di balis, tirant di 
briscole. 

Cuasi ogni sere, dopo di vore, i umign 'a batevin car- 
ton e seben ch'al fos proibit, ancje la more. 

Parvie di licencis no si vares podüt, ma parvie dal frét 
e se s'in' domandave apene un decimin, la Teresine `e 
tirave für, de cantine privade, ancje une gote di sgnape 


80 











clare come le aghe de Spesse (une risultive sot un crét 
dongje la gjave). 

In ché di ch'al veve di vigní il vescul, te gjave e in 
dutis lis cjasis si fasè grande mondisie come par Pasche. 

I omps `a tajarin lis frascjs in plui e “a comedarin lis 
busis grandis te strade di grave. Lis tais di repe e ogni 
imprest 'a cjatarin il lór puest. 

Lis feminis, implenáts 1 cjaldirs cu le aghe de Spes- 
se, freadis lis plancjs di len e il pedrát da l'andit, `a pas- 
sarin cul gjornál vecjo lis lastris dai balcons ch'a slusis- 
sin. 

In cusine dut net: seglár e gratule; la plote dal spolert 
gratade cu la cjarte di veri e passade cu l'ont. Il ram, fat 
slusint cul savalon e vueli di comedon. 

In bande lis dalminis, a man i scarpets, il Ciso al vi- 
sá che il vescul al jere par rivá. 

Cun tun ultin cuc ché dut al sedi a puest, si pense e si 
discut sul cemát saludá, se cun tun inchin o cul busse- 
man, par ben compari. 

E al fò cussì che l'Anute, vignude in chei dis di Co- 
lorét a cjatá Teresine, olmant in te cusine, `e viodè, di- 
smenteát su la taule, un butilion di aghe, cuasi plen; j 
parè mal. Alore, gjavats i scarpets, ché il pedrát al jere 
ancjemò bagnát, `e jentrà in scjapinele par tirá vie chel 
butilion. 

Le aghe no coventave plui, ché dut al jere net, ma si 
lu sa: par no strazzále Anute 'e pensá di dà une ultime 
resentade al seglàr. Cussi pensant, tun dit e fat, lu à 
svuedát dut e ben a larc sul seglár. 

Mai tant bon proposit al fase buri für un cussi grant 
risultát e tant a lunc ... nulít, ché, ché aghe spandude che 
fo sul plan di piere, 'e svapuri, pandint la só vere natu- 
re di aghe di vite, creade de trape tal fossál. 

Dome a chest pont la Anute `e vè il suspiet, ché no 
veve esperience. 

A nuje al 'zovà viargi puarte e balcons, ché in ché di, 
par onór dal vescul ancje il vint si jere bonát e un rai 
clip di soreli al scjaldave la cjase. 

Al rivà il vescul: riverencis, benvignát, discors e pre- 
dicje. 

Dopo de benedizion, puartade dal vescul di persone 
in ogni cjase di chei bráfs cristians ch'a strussiavin la 
lor vite timorade di Diu in chel lfc tra lis monts, `e rivà 
ancje une buine peraule par duc”. 

Cuanch'al fó denant de ostarie di Teresine, il clip de 
primavere al veve fat il so mistir e il butilion di aghe di 
vite si jere dut suját in tun sclet odór garbin. 

Il vescul, rivát sul pat de puarte, trat il prin respir, si 
fermà di bot. Omp di mont, al tigni dür par no colá de- 
nant daür. Nol fasè mancjá la benedizion, il bon pastór, 








ma la peraule di confuart `e fò curte: “qui si beve grap- 
pa” e, judát dal Ciso, al baté il scarpet pe strade viarte. 

Tanc' ains 'a son passáts di ché di. 

L'ostarie no je plui e nancje Teresine, ma te vetrine 
antighe `a son ancjemò ben in rie lis tacis ch'a podares- 
sin contá cetantis storiis. 

Tal miez dai tajs 'e je une tazzute pizzule, par sigür 
no di vin, di veri fin, un tic bombade cun tun biel disen 
di aur parsore: un steme ch'al tire al voli: al à parsore 
une mitrie e in bande un pastorál. 

Al è il ricuart dal Vescul pa l'ostarie di Teresine, ch'a 
lu metessin dongje dal decimin. 


SERGIO GIANNI PASCOLI 


Une brave femine 'e à di savé: fa di mangjá, cusi, tir sù i 


fis, 
lá a vore, fá economie, tigni dongje l'omp ... 
cuasi cuasi al é miór nassi omp. 


DONATELLA STOCCO 


Un pés sul stomit 


A Scjafojà un event ecezionál: 
Faustin si é presentát par confessási. 
Il predi, figurási! 
"Ce ti sucedial, Fausto; stastu mál? 
Che no tu ti confessis tros agn sono? " 
“Disin ch'a son cincuante, supariti.” 
"Tu sés madúr, alore; 
di meti il cjáf a puest `e jere ore. 
Spude für dut, coragio, sumo, su!" 
"'O ài un pés sul stomit; un madon. 
Un marcjadant ebreo (un gran sioron), 
par dut il timp di guere, 
lu ài tignüt scuindüt te mé sofite”. 
"Plui che un pecját, mi pár 'ne buine azion: 
tu j as salvát la vite!” 
“Pero, viodial siór plevan, 
al è che jo l'afit j ài fat pajá ` 
Poben, poben; nol é tant di cristian, 
ma ancje tu tu vevis di mangjá... 
Cuál isal il pecjàt? No le ài capide”. 
"No lu ài inmó visát ch'e je finide!”. 

VIGJ MESTRONI 











CUNFINS 


Fin a otante ains fa Gurize si cjatave sul cunfin me- 
ridionál da l'Imperi asburgjc e culi 'a vignivin i vi- 
legjans todescs a gjoldi il vert e il clime mediterani. 

Di cincuante ains in ca e fin pós ains fa la citát si cja- 
tave sul cunfin orientál dal mont ocidentál, ultin bastion 
prin dal comunisim. 

Gurize duncje par destin ése tiare di frontiere? Daspò 
ch'al è colát il már di Berlin e che si è slargjade la Union 
Europeane, ce sens àno i cunfins? Cunfin o frontiere? Par 
todesc al è dome "Grenze", par sloven al è dome “meja”, 
par talian cunfin e frontiere no son la stesse robe. 

Cunfin al sta par "fin", culi 'e je une robe e là 'e je 
un altre, culi al e gno e li al è to, un alc al finis e un alc 
di diferent al scomence, di spes un mont diferent. 

La frontiere `e je un sojár, `e je une puarte che si 
viarz, al é un là dilà, al é un là indenant tal gambiament 
e pàrie te continuitàt. 

`O soi nassüt culi, su la rive drete dal Lusinz, ch'al 
scór calm dapis da la mont San Michél, dopo jessi vi- 
gnùt jù "zovin e imburit dal Triglav e dopo vé imbocját 
la planure propit a Gurize. 

‘O soi nassút culi, fra Cuei e Cjars, fra montagne e 
már, nudrit di culturis diferentis, curiós e incujet. Culi 
di flanc al é il San Michél, di lá il cunfin, di là chel che 
no si sa. Ma la puarte si je viarte, anzit si je viarte in- 
daür dopo tanc" ains e finalmentri o ài viodût, `o ài im- 
parât, `o ài capit. Al è stat tanche scuviargi che la mé 
cjase 'e jere cussi grande, che no la vevi mai viodude 
dute, che infin la esploravi in tes stancis siaradis e pol- 
varosis, ma `o jeri simpri a cjase mé. 

`O ài cjatat nons, plantis, arts, segnos ch'a partigni- 
vin a la mé gurizanitát e a la mé furlanitát. 

Alore 'a son coláts atris mürs, chel de ment e chel fra 
lis personis; mûrs bruts e periculós, mûrs alts e insupe- 
rabii; dome la cognossince `e po sdrumáju e dome l'a- 
micizie `e po cambiáju in sojár. 

Da la Castagnevize 'o cjalavi la mie citát da un pont 
gnüf, da la Mont Sante `o cjalavi la mé cjampagne, il 
eno flum, il gno mare mi disevi ch'al jere propit biel 
cjalà la mé tiare di dutis lis bandis. 

Plui in sü, “die Grenze" no son mai státs insuperabii. 
Si podeve sburtási di là par curiositát, ancje cun amira- 
zion e, in ogni mit, si jere come fra cusins; mûrs no je- 
rin mai státs tiráts sü, nancje chei de ment. Ancje a Vie- 
ne mi sintivi a cjase, 'o respiravi a polmons plens la mé 
storie. 

Bisugne metisi in viaz, dentri e für di sè, e scuviargi 
che lis robis ch'a tégnin dongje 'a son simpri plui di 
chés ch'a dividin, che nó ’o sin siórs di chisc’ tre len- 
gazs, di chistis tre culturis. 'O scugnin là für di nó stes. 

Di là dai cunfins, “¿ez meje”, “ausser der Grenzen”. 


(Furlan di Gleris) 


GIULIANO DE BIASIO 


Si bussin tai deis 
sòt plois di stelis, 
sot Stel SOFS 

sòt il di ch'a 

si fa tambur. 
S'imbrassin cui vui 
savarias d'amou, 
sot il vel ch'a 

si fa altar. 


ERALDO IUS 

TIZIANO TESSITORI 


Co la muart si puartà vie Giuseppe Del Bianco, tal 
1954, al fo elet President de Societát Tiziano Tessito- 
ri, nassút a Sedeán tal 1895 e muart a Udin tal 1973. 

Dopo la grande guere, fra il "19 e il "22, al organiza 
chei sindacáts di contadins ch a cjaparin il non di “le- 
ghe bianche”, e co al podé ‘a rivarin i fassisc al si de- 
dicà dome ae só profession di avocat. 

Ma tal “45, sul cuotidian "Libertà", al tacà a pre- 
dicjà il verbo de autonomie regjonál furlane, un disen 
ch'al puartà devant de Costituent e ch'al deventà 
realtát ai 27 di jugn dal 1947. 

Plui voltis deputát e ministro, al leà il so non ancje 
a volums di storie furlane, soredut sui partits pulitics 
dal nestri secul, e in particulár sul muviment catolic. 

Al fo President de nestre Societát fin al 1963, da 
l'Ente Friuli nel Mondo fra il 1953 e il 1962, de De- 
putazion di Storie Patrie dal 1969 fin a l'an de só 
muart. 

Fra lis publicazions bisugne recuardà L'autonomia 
friulana (1945), Come nacque la Regione Friuli-Vene- 
zia Giulia (1947), Storia del Movimento cattolico in 

Friuli (1964), Storia del Partito Popolare in Friuli 
(1972). 


GIANFRANCO ELLERO 

Une rose ti doi 


Une rose tun prát 

'o ài cjatade, 
frescje, 

bagnade di rosade. 

Eati 
jo 'o vuei dale, 

atiche tu sés rose, 

rose di amór velade. 

A ti che tal prát 

dai sintiments 

il plui biel flór tu sés. 

Ta chel pràt 

vistút di gjonde 

indulàche maraveós moments 
nudrissin il plasé da l'anime 
di ogni tristece monde. 


PIERI CRESSATTI 








VIARTE TAL BOSC 


Domenie in Albis — otave di Pasche — stant la biele 
"zornade ‘o soi lat a fà cuatri pas tal Bosc Romagn cu la 
mé femine e `o vin cjatat ungrum di int, in massime part 
fameis "zovinis cun fruts ch a "zujavin intór di chei im- 
presc’ preparáts par lór in chel sit: nizzui, gjostrutis, pai 
par cjaminá parsore o in jenfri, e sgliciadórs. 

‘A fasevin cetant sunsür ma, stant ch'a jerin tal bas, 
no disturbavin plui di tant chei come nó ch'a jerin tal 
bosc plui ad alt. 

S1 sin inviáts par une di chés stradelutis ben tignudis 
e, planplanchin, il vosa de mularie si è sfantát e cussì o 
vin podüt scoltà e gjoldi la nature ch'o vevin dulintór. 

I merlots e 1 frangei, su la ponte dai lens, a pandevin 
il lór cjant a plene vós par segná il lór teritori, lis mer- 
lotis invecit 'a svolavin cidinis e bassis jenfri des cja- 
randis dulàch'a vevin il nit. 

Cualchidune si podevile viodi impegnade a sgarfá 
cul bec par tiare e sot des fueis par ciri cualchi viarut; 
doi, tre colps di bec e podopo si cjalavin atór par si- 
gurási che no fossin pericul. 

Si podeve sinti ancje il pic che di tant in tant al bate- 

ve 1l len ancje lui par tigni lontan dal so teritori chejal- 
tris pics. 

"O vin podût viodi ancje doi sghirats neris che si co- 
revin daùr l'un l'altri su pai ramazs dai lens e al semea- 
ve ch'a svolassin: un si platave daür dal tronc e chelal- 
tri j girave intór, si fermave dibot impins poját su la co- 
de, e ancjemò al tornave a parti. 

La moratule cul so cjant modulát 'e pareve discori 
cun cualchi só comari lì atór. Chel però ch'al è stát plui 
biel sinti e ch'al confermave che la stagjon 'e lave in- 
denant, al è stat il cjant dal rusignül: al rivave a bugadis 
puartát dal vint, stant che si cjatave a jéssi tune bosche- 
te plui lontane de nestre. 

Gno nono al diseve simpri che cuanche lis agacis 'a 
bütin für lis fueis, al rive lui, il mestri cjantór. 

In ché "zornade cjalde il bosc al jere vif pardabon: 
dut un movisi, un cefá, un vosá tanche tes fameis la sa- 
bide cuanche si prepárin pe fieste dal doman. 


" "ZUAN PAULI DELLE CASE 


92 





Avril 








Woo <J ŒN | UA e Qd hJ = 


csrio<cunizrioa<s.iZrloan<.ZZrlone.Zz 


30 


IV 


S. Ugo Martar 

S. Francesc di Paola 

S. Ricart (/nstituzion Stat patriarcjál) 3 
S. Doro 

DOMENIE ULIVE 

5. Celestin Pape 

5. Zuan B. de la Salle 

5. Redent 

Joibe Sante 

Vinars Sant 

Sabide Sante 

PASCHE | © 
Pascute 

S. Liduine 

S. Nastasie 

5. Bernardete Soubirous 

S. Nicet 

S. Galdin 

IN ALBIS 

5. Adalgjse 

S. Anselm di Aoste 

S. Italo 

B. Eline Valentinis 

S. Fedél : 

S. MARC (Fieste nazionál) 
S. MARCELIN e 
S. Zite 

S. Valerie 

5. Caterine di Siene 

S. Piu V Pape 


Ga 








San Marc 
(Corbolon, pitor dal XVI sec.) 





96 


Une af 


'E rumie la só pore 
pizzule af di veliit 
sbatint tai veris 

di un barcon serát. 

No cjale la gàrzule rosse 
plantade tal vás: 

'e puce di muart. 

Lis alutis incrosadis 
poade sul compiutar 

‘e ten damens il me fadiá: 
dutis dós inclostradis 

in cheste cjamare. 


MARIA PIA PAVANI 








A1 ansians 


... Che "l Signour 

al binidissi... 

'l vostri pausa; 
dopu vé tant lavorat 
dilunsù la vita. 
Ch'al binidissi... 

j vostris penseirs, 
ricuars di un passat 
romai lontàn, ma 
ch'a fan plase 

di visassi, biei 0 
brüs ch'a sedin stas. 
Al'é un diari segrèt 
siarát a claf 

dentri 'l vostri cour. 


(Furlàn di Morsàn dal Tiliment) ELNO LORETTI 

VISITIS DI ISTRUZION 


Puntuál ogni an, come lis sisilis, 'e rive la stagjon des 
visitis di istruzion. A scuele si preparin i fruts pa l'oca- 
sione: si ur fas viodi “cassetis” ch'a ilustrin i puesc’ 
ch'a si viodaran, i palazs plens di bielis pituris e mo- 
saics, lis vilis dai siórs di une volte cui lors parcs e “zar- 
dins, lis maraveis d'art dai museos ch'a vegnin a vio- 
duu di ogni bande dal mont e `a nus golòsin. 

Ancje tes fameis si ur racomande di compuartási ben, 
di stà aents “es spiegazions des guidis e dai maestris, di 
no periculá e vie discorint. 

La spiete par chest impuartant event scolastic 'e je 
simpri unevore grande. 

'E ven l'ore di parti. Ben abuinore, parceche il viaz 
in coriere al è dispes lungut. Cjamáts di robe di mangja, 
di bevi e di mastià, di impresc' par sinti musiche o par 
'zujà, di gjornaluts e di ligrie, si partis. Subit 1 fruts si 
sistemin: i puesc' plui ambits 'a son chei dapit de corie- 
re, che di solit 'a vegnin ocupáts dai plui vecjos di espe- 
rience scolastiche e dai plui spirtáts. Dopo un póc ch'a 
si cór, si scuen fermási a un “autogrill” par mangjá e be- 
vi alc, spindi i prins bézs in caramelis, coca-cola e pa- 

tatutis. No màncjn mai chei ch'a domandin ogni cuart 
d'ore trop ch'al úl par rivà. Par solit si fermisi in tune 
citát prin di misdi; si va a viodi dut ce ch'al ere in pro- 
grame, pò si mangje, pò si continue la visite fin che no 
ven ore di svicinasi al puest lache si à di durmi. La cu- 
riositát par savé cemût ch'al sarà l'albergo `e je grande: 
varájal dós, tre o cuatri stelis? E cemát vignarano spar- 
nizzáts tes cjamaris? E podarano stá cu la lór grande 
amie o sarano dividudis? Saràjal permetüt stà sù di 
gnot? E varano la television in ogni cjamare? 

Dopo cene si puartiju a fà un biel gir pe citát, un póc 
par ch'a dein jú dutis lis porcariis ch'a jàn tal stomi e un 
póc par stracáju benben e fáju durmi la gnot. 

I fastidis `a scomencin cuanch'a si torne indaür. Si 
fasin regulis claris: fin miegegnot si pues cjatasi tes cja- 
maris par cjacará, 'zujà di cjartis, pilucá alc; ma dopo di 
ché ore, duc” tes lórs stanziis, e nuje confusion. Des cja- 
maris no si pues plui jessi fin ta l'indoman abuinore. 

Cussi la teorie: cumó 'e ven la pratiche. I mestris si 
placin tal curidór di ogni plan, in posizion strategjche, e 
'a contròlin che 1 pasc' 'a vegnin rispietáts. Dentri des 
cjamaris al e il fisco! Si bat pe puarte, si fásisi viergi e 
si controle la situazion. Po si spere che ur vegni sium: 
Ogni tant si sint une cluche che si gire planplanchin, un 
cjavut ch'al cuche par viodi se la vie 'e je libare par 

podé là a cjatà 1 amis dal plan disore o disot. Lór si son 
“za mitúts ad acordo par telefono e 'a spiétin cun pa- 
zience l'ocasion buine par fracále. Nuje cefá, parceche 
ancje i mestris 'e án pazience e 'a son simpri li, a pará 
indaür 1 plui svearins. Dome che cheste solfe si tire di- 
lunc par diviersis oris; e cualchi volte i mestris no rivin 
nancje a disfà il jet! Te buinore dopo, si viót vigni jú a 
eulizion fruts stracs muarts, cui voi incassáts. 

Si torne a parti par viodi lis bielecis di un altri puest, 
ma cuasi nissun al à voe di dismontá de coriere, di cja- 
minà, di stà a scoltà: e si strissinin indenant flaps, ocu- 
pant dute la strade e traviarsant cul semafar ros, ... 

Si svéin dome cuanch'a làmpin une baracute ch'a 
vendin coca-cola o un marochin cu la valis plene di 
strafanizs. Parons di cualchi cjarte di dismil, 'a cómprin 
didut: pendacui, ocjai di soreli, cjadenutis, cassetis di 
musiche, machinutis par impiá di dutis lis fatis, puarte- 
clás, fermos, siarpis, spilutis; contents di pajá tre voltis 
ce ch'a costaressin al marcját! 

Si torne a montá in coriere, si ju conte pe ultime vol- 
te par viodi di no vênt’ dismenteát nissun, e si crót ch'a 
si sein cujetáts e che nuje ju puedi tigni sveáts un mo- 
ment di plui. Puscrodi! 'A dàn subit di ca, pronts par 
gjoldi lis ultimis oris di compagnie. 

Cuanch'a si rive a cjase, duc’ i gjenitórs ‘a son li, a 

spietanus. “Cemût ése lade?" “Dut ben; nissun incident 
ne cuintritimps: `o vin vit biel timp e viodüt dut ce 
ch'al jere in programe ...”. 
.. Ma no sai se chest an ch'al ven *o tornarai in “vi- 
site di istruzion”. 
RENATA DI GIUSTO 


SBALIOS 


Finide messe 'o mi soi cjatade a jessi imbredeade fra 
la int ch'e vignive-für da glesie sburtant, senze un tini- 
nin di rispièt se no atri pal lic. "O vevi fat apene doi tre 
pas ju dai scjalins, ch`o sint une manute di frut ch'e cja- 
: pe la mé. La ten e `o sbassi i voi. Al è un biel biondin 
che, cui sa mai parce, al à il so cefá a sbeleajgi tant ch'al 
pò a di une frutine. Jé `e cjamine denant-daúr precurant 
di ricambiá. Sfogát, il zintil cavalir al alze il cjáf, al mi 
cjale, al cambie colór, al cir cun fuarze di liberàsi (jò lu 
tignivi salt) e po al dis, cun tune vosute graziosine che 
| no mi sarès mai spietade: — Scusi, signora, ho sbagliato 


| mamma! 
LUCIA SCOZIERO 

Tal mormorá da l'aghe, 

tal suspir ondulát dai poi 

dilunc la rive, 

‘a tornin lis vos... 

Tal rifles dal soreli su la memorie di piere lissade 
l'istant si ferme: 

come perle di golaine si dispire de glain dal timp. 


Il barcon nol é plui in sfrese, 
come i soi voi, ch'a pativin la lûs; 
il mut torment sence sperance `l è un vueit sort. 


Lis vós 'a tornin dilunc lis spuindis de memorie 
e come pojanis 'a girin planc in alt, 
par plombà jù a l’improvise. 


(Furlan di Cormòns) PAOLA DELL' ANNA 

ADRIANO E BEPINO 
DISAN GOTART 


"O jerin propit su lis ultimis 'zornadis dal més di 
Avril dal 1945, antivilie de “Liberazion”. Timp sirocós 
di une Viarte che no prometeve nuje di bon; bastave 
ch'e fos jessude une sclaride ch'a capitavin j "Spitfajer" 
a metrajà e a bombarda 1 trenos e 1 todescs in ritirade. 
Dute la int di Udin 'e jere intanade tes cantinis o tai ri- 
fugios di furtune. Radio Londre 'e veve trasmitüt che i 
Aleáts 'a jerin riváts fin sul Tiliment. 

A San Gotart, sul fini di vie Cividát, tal curtil de ca- 
serme, i militárs de Wermach 'a stavin sbaracant il co- 
mant, 'a cjariavin duc' i vivars e armamentaris sui cà- 
mions e ti vevin pronts tal curtil uns cuatri canons par 
picjaju daür e scjampa viars Tarvis prime ch'a rivassin 
mericans e inglés a tajáur la strade. 

Doi frutins gimuluts “Adriano e Bepino” di apene 
vot ains ch'a jerin a stá propi li dongje, sul misdi, come 
lór solit, 'a jerin láts te caserme a golosá. I militárs, ogni 
di ur davin une biele fete paromp di pan scür, ben un- 
zude cun tune malteche savuride di pés e di cjár, che in 
chei timps di carestie al jere il lór gusta. 


In chel di duc' indafaráts no ur badavin, e lór biáts 
fruts, cun tune languidece di stomi di fá pore, 'a cjala- 
vin avilits dut chel messedament di militàrs, sence capi 
il parce e parco. 

Cjalant atór, Gjgi ti viót propit sot la culate di un ca- 
non, une biele scjatule cuadrade plene colme di une 
"marmelade". Al tocje dentri il dedút e ti cercje, po al 
clame dongje Bepino e j dis: “’E je dolce! 'E je buine 
di mangjá!” Ti àn mangjade fin vonde, slapagnantsi 
ancje la muse. 

Cuanche 1 todescs cjalantju si son inacuarts dal fat, 
lor `a son scjampats a cjase, ma daür, a taco, `a vevin 
doi militárs che, in tun bati di voli t'ai àn cjapáts e cu la 
comionete puartáts in ospedál par fáur fà la lavande ga- 
striche. Lór mari Melie, che no veve rivát a capi ce ch'a 
vevin cumbinát, va e no va ch'e mueri di spavent. 

Lór, puars fruts, cun ché fan trascurade, 'a vevin rivát 
a gloti il gras di glicerine che i todescs 'a dopravin tai 
pistóns par frena il rincül dal canon. 

I gimulüts, cu la panse ancjmò plui sclagne, prime di 
gnot 'a son tornáts a cjase, e 1 todescs sot la ploe e lis 
metrajadis 'a jerin partits par simpri cul lór pan scár e il 
gras di canon. 

Bepino, pür vint la pivide scotade, fin di frut si è dat 
al cjant. Cu la só vós ch'e romp i timplis e la fuarce di 

volontát, in cuarante ains al à girát plui voltis duc' i Fo- 
golárs Furláns dal mont, e duc' i país dal Friül cun mi- 
crofonos, orchestris par presentà e cjantà lis vilotis fur- 
lanis. Al à incidüt montagnis di cassetis melodichis di 
buine musiche e bon cjant. 

"Jo, pero, si fás par mát di di, no ài mai rivát a capi 
— dopo chel che j ere capitat di frut — parceche al mene 
chés vitis, simpri indenant, sence un minüt di padin, 
stant ch'al vares podût gjoldisi in poltrone la pension di 
were . 


MARIO TOSOLINI 








Se no fossin tantis feminis in tal mont 
'e lares mal l'industrie dai vistits, da l'aur, des scarpis, 
dai parfums ... 


DONATELLA STOCCO 





IL TRAMAI 


"Na volta, al capitava ogni lunis al mercjat di Mania, 
un cert Stela da Andreis. Al si cucjava in plaza, sentát 
tuna bancja e, cun pinsa, firisin, estru e misteir al feva 
su tramais par cjapa pantianis, suris o ucel. 

I siò cliens, cualchi volta, `a cugnevin stà in speta chi 
Stela al finis chei argàgns par partaju via cun sè. 

"Na di, tor di chel om `a erin in cinc-seis di lour in- 
grumás ch a spetavin la só volta. "Na femina `a è riva- 
da curint scalmanada e ‘a à dit: "Par plasei, zent las- 
saimi passá ch'i ài primurona!”. 

E podopo, cjacarant in pressa, `a j à dit a Stela: “Pa- 
ron! Svuelt, svuelt, dem un tramài ch'i ài di cjapá la 
coriera ch'a va a Fana!”. 

Alora Stela, cencia scomponisi, ‘a j à rispundüt: “A 
mi displás, ma no nd adr cussì granc*!”. 


(Furlan di Manià) x ALDO TOME 

UN POETE POPOLAR 


“Cjárs furlans, lo savarés 

Jo ch'o scríf soi sence bézs 

ma `o stoi salt nel Canada 

par podélu sparagná”, 
cussi si presentave sul sfuei di “La Patria del Friuli” ai 5 
di genár dal 1911, Cjfic Cjampane (Pacifico Campana). 

Duc’ lu cognosseve te "sone di Rodean, Cosean, Poz- 
zalis, San Vit,... e tes fiestis, come batisins, matrimonis 
e vie indenant, lu clamavin a tigní legre la companie. 

Come mistir al faseve il muradór, ma si rangjave a fà 
un póc di dut e, par vivi d'unviar, al vendeve bueris. 

Ancje lui, come tanc' furlans, a trentecuatri agns al 
cjapà la valis e al lé a ciri lavór pal mont. 

La lontanance de famee e dal pais 'e durà sedis agns, 
ma nol à fat mai di mancul di scrivi in te lenghe ch'al 
veve imparát sul grim di só mari. 

Vecà i titui di cualchi só composizion: Il mió viaz in 
Canada / Il Canada / La fie dal prisonîr / Il prisonîr ferit. 

Cjfic al veve viodude la lis ai 10 di avost dal 1868, 
ma no si pò fà di mancul di presentálu cu lis sòs stessis 
peraulis: 

"Natif di Rodean 
Mandament di San Denél 
un vér mataran, 

an' sa di ogni pél 

par ridi dut l'an..." 

Il nestri poete al veve ancje fat "Il gran lunari gnüf 
par un an cualunche”... une strofe par setemane, un 
sonèt ogni més, un pronostic special ... e leint nol po- 
deve mai sbaliá parvie che “l’unviâr la plui part al bat il 
frèt / e che l’estât al ven cjalt in cuantitát / ch'a si sten- 
te a sopuartálu”. 

Il Cjampane al strofe in un mit popolár, spontani, 
sence un grant valór leterari, ma bisugne preseálu pes 
informazions che nus dà su la vite d'in ché volte. 

Tai siei scrits, si viót subit ch'a mancjn lis fondis ar- 
tistichis e culturáls, ma dutcás no si pò fà di mancul di 
notá la sinceritát. 

Continuant po la leture, si capis che dentri, te só ani- 
me, al regne il marum, la malincunie e un dolór continuo. 

L'anime dal poete forsit 'e je stade simpri tormenta- 
de, de nassite fin a la muart, da la tragjedie e, sence dà- 
si ajars, 'o podin di ch'e jere gimule di ché di Leopardi. 

Cjfic alè muart tragjcamentri ai 6 di setembar dal 
1921, dongje il mulin Bertoli, un pár di chilometros pri- 
me di Martigna. 

Lis miór robis che nus à lassát 'a son dós composi- 
zions sul Carnevál: documents legris di vite paesane: 
" Martars in pont a miegegnot 
involuzzát in tal capot 
lui nus fasarà fagot. 


Ur à lassát ai balerins 
disuedát i sachetins 
e ben stracs ancje i gambins" 
E par fini ... une sere, cussi 'a contin di lui tal so pais, 
al cjatà pe strade il plevan. Dopo jèssisi saludáts come 


| vecjos amis, Cjfic j domande: “Lui ch'al sa, ce fieste je- 





rie vué a Udin?" 

Il plevan: “Ma! Cjale mo Pacjfic ... il lunari ch'o vin 
a Rodean, lu àn ancje a Udin. No savares dal sigür ce 
fieste ch'a podevin vé”. 

Po continuant: “Nò. Nò. No vevin nissune fieste. 
Tal siguri jo. Tu ti sbaliis dal sigúr!” 

Pacific: “Siôr plevan, par me a Udin vué `a vevin fieste". 

Il plevan: “Spieghiti miór. Secont te, parcè varessino 
di vé vit fieste?" 

Pacjfic: “Siôr plevan ... lu dis, e lui al à di crodimi ... Vue 
a Udin `a vevin fieste. Seno, parce jerino duc’ in cravate?" 

AGNUL COVAS 

CJACARIS FRA FEMINIS 


Ai prins di cheste viarte “e ven Taresie Pizzule a cjatà 
sô cugnade. “Bundi Catine!” “Oh, bundi Taresie, cemiit 
vadie?" "Avonde ben, Catine”. 

""O soi vignude a viodi se tu podaressis fami un pla- 
sé. Podaressistu vendimi une dindie?" “Si, parcedinò 
Taresie, ma ce ástu di fa di jê?” “O ài di meti a nassi 1 
cavalirs". 

“I cavalirs sot de dindie, Taresie?" 

"Si, sot de dindie mi son nassüts simpri ben, 'o ài 
simpri fate tante galete. Tant alè vér che nome cu la 
spelae 'o ài fatis lis coltris pe mé canae". 

"Sint po Taresie, ven a viodi la stale". "Tu às bielis 
vacjs, ma no jè plui la Stele?" 

“Nò, pense, si € malade; e une vacje cussi biele di no 
podéle ripià! 'O ài clamát il vitrinari; j dà une ocjade e 
podopo al dis che la bestie 'e jé crepade. Checo al pen- 
se che Lussie la vedi striade: une di passant pe cort le à 
vude cjalade". 

“Catine, Lussie ch'e sedi propri une strie?” 

"Si. e jé une strie maladrete e ti la pete cuant che 
mancul si la spiete. Ven Taresie a viodi 1 dindis; viostu 

ce sdrume, viostu ce biei cumó ch'e àn fate la plume? 
Ven a viodi la purcite cun dis purcituts, duc' steláts, no 
ài mai vude une niade cussi biele; jo mi consoli cuant 
che `o voi a passon cun lòr te taviele. Taresie contimi 
alc de tó famee. Gjudite ti judie alc?" "Si, 'e jé inge- 
gnose, 'e sa gugjà e ancje filà; tant al e vér che cui bézs 
de galete j cjol la corlete”. “Ae nissun partit?” “Tás, 'e 
fevele cun Bepo Roncal, 'e à finit 21 ains, jo no j ài di- 
te di nó! Al é un "zovin par ben e di bon ingegn. Se dut 
al va ben — che Bepo la sposi — `e jè fortunade, "e pò stà 
contente ch'e à al sigür la polente”. “Catine, preparimi 
un café, che podopo mi invii planchin planchin, parce- 
che il cil si fás turchin, turchin...”. 


LUIGI CRACINA 


San Josef al jere un bráf omp 
parvie ch'al veve une brave femine, la Madone. 


DONATELLA STOCCO 

LA MARILENGHE 


Une volte, ai timps da la X Regio, 'e jere une mari 
ch'e scugni lassá sós fiis bessolis parceche un paron fo- 
rest la parà für di cjase. Lis frutis 'a scugnerin riveri il 
gnüf paron che lis faseve simpri stá sito. Nol voleve 
sintilis parceche lór 'a disevin dome strambolots che lui 
nol capive. Lis frutis si cisicavin simpri tra di lór ma lui 
nol rivave mai a capi dut. Cuant che il paron al jere in 
cjase lis frutis, ubidientis, no si fasevin sinti. 

A passarin i secui, altris parons 'a vignirin ma mai un 
che lis vebi capidis; lór, invecit, 'a imparavin simpri alc 
parceche 'a Jerin furbis e 'a stavin simpri daür de puarte 
a scoltà. Lis frutis 'a cresserin fuartis e coragjosis cui fo- 
resc': no vevin plui pore e `a tacarin a fasi sinti plui fuart. 

Ogni tant si becavin tra di lór parceche dutis 'a vole- 
vin someá a lór mari. Ognidune si fasè fà un vistit gnüf 
e co lu meteve `e jere cunvinte di jessi sò mari. I sartórs 
dal pais 'a cjapavin misuris, 'a mostravin robe di ogni 
sorte ma nissune 'e rivave a contentális parceche lór 'a 
vevin simpri alc di di. 


Une gnot la plui pizzule tra lis frutis, ch'e jere la plui 

cidinute, si insumià di só mari. Tal doman la pizzule 'e 
disè "es sûrs che la mame j veve dit che sares stade 
simpri cun lór e di no cuistioná tant parceche “il frari no 
si viót de tonie”. 

ANTONELLA MIZZARO 


Viarte 


'A spontin te plagne e tal bosc 
smavits pivocs e sbusenéfs. 
"A vegnin sù 
te glacere da l’inviàr 
tra il muscli e i stecs 
di un bosc disfueát 
a spetà un rai di soreli. 
Ancje un pastelàc 
pizzul e strenzút 
al vierz i voi ae lis. 
Gnove sperance 
tal troi de vite. 
MARIA PIA PAVANI 

PERIODICS “FURLANS” JENFRI IL '20 E IL '45 
1. Preambul 


Cui ch'al vara la pazience di dá une cucade aes més ricercjs 
sui periodics "furlans"di chest secul (intindint par "furlans" 
chei ch'e àn il titul par furlan), s'inacuargerà a colp de grande 
diference tal numar di publicazions comparidis in significativis 
dadis de nestre storie resint. 

Cemút, in efiets, no restá scaturits pensant che tal jenfri dai 
ains culi cunsideráts -valadi tun cuart di secul- 'a comparirin 
uns vot periodics; invecit te dade jenfri la fin de seconde uere 
mondiál e la sacodade dal tieremot an' nassérin une otantine, 
ch'al vól di dis voltis tant; po te ete dal '76 al '90 (che si po ri- 
cognossi come l'an dal completament de ricostruzion) si fasé 
cognossi une cuantitát compagne ae dade di prin, ma in 
metat timp: in parcentuál une cuantitát dople! 

Clár che si trate di cuantitáts e di cualitáts di periodics che bi- 
sugne stazá cun plui "lints" di osservazion; dutcás 'a dan dal 
imediát une "misure" di une grandone incressite di “cussience 
furlane". Si pó di che si à parie une spie dal passaz di une 
culture “spontanie” e "fevelade" a une plui “meditade” e "scri- 
te”. 

E proprit te dade culi scrutinade si ólmin i segnai di un gnüf 
sinti che si palesara in maniere evident desenis di ains daspo. 
Cundifat al é di smaraveási des intuizions "profetichis" di Achil 
Telin che tes sós publicazions al sumiave une sorte di auto- 
nomie vierte a une fradelance plui largje mediant ancje il len- 
gaz universál dal esperant; e al sumiave -tanche preambul- la 
nassite di une "Universitát Ladine" a Udin! 

Un altri segnál di une cuistade cussience de identitát furlane 
e di tentatif di solidarietát infra Furlans si è pandüt cu la fon- 

dazion des “Fameis Furlanis" tal mont, massime tes Ameri- 
chis, e par conseguence cu la stampe di lór boletins scrits 
ancje te nestre lenghe. 

Une atestazion di viergidure viers un orizont plui larc dal ne- 
stri teritori e, tal stes timp, di comunance cun altris culturis 
parélis 'e jé stade dade de riviste "Ce fastu" cul fá bon acet a 
scrits leteraris di autórs "dialetai" e a studis linguistics su altris 
zonis in sintonie cu l'opare dai siei colaboratórs a riuart des ri- 
cercjs pal monumentál ALI, venastai l'Atlant Linguistic Italian. 
Un cuart segnál di “timps gnüfs" al è stàt furnit di Chino Er- 
macora cu la só "Panarie" e -par cierts aspiets- di Turo Feru- 
glio sul so "Avanti cul brun”, indulà che lôr ‘e an volüt fà com- 
pari i Furlans (o, miór, la culture furlane) no cul "viestit di vo- 
re", ma cul "viestit di fieste”, tantadi cun tune rapresentazion 
dal Friül a un alt livel di forme e di contignüts. 

Altris barlums si vioderin te schirie dai "lunaris" jessüts te pri- 
me metát dal secul par cure di omps diviers, ma di chei si fe- 
velarà -se Diu al ül- l'an cu ven . Par intant al é il cás di sa- 
ludási cul auguri proprit al mút di Titute: 


Che Diu nus déi dal ben 
chest an e chel ch'al ven! 


L. PERÉS 

(Furlan di Fara) 

Cjant di Pasca 


Un sun di cjampanis 
inonda vué matina 
dut `l mont indurmidit. 


Un cjant di vitoria 
su la muart scunida 
traviars al len da Crós. 


Un sun di cjampanis 
ch'al si spant 
sui país e li’ culinis. 


Un cjant d'amór 
su li' zitàz malcujetis, 
sui umins malcontenz. 


Vuei dismenteá ogni tribul 
e cjantá cun lór 
al miracul da vita. 


Vuei sberlá a piardita di flát, 
'na peraula di pás 
ch'a abrazzi dut ’! mont. 
ANNA BOMBIG 








V 


S. JOSEF ARTESAN (Fieste dal lavór) 
S. Anastasi Vescul 

SS. FILIP E JACUN D 
5. Moniche 

5. Gotart 

S. Domeni Savi 

S. Flavie Martare 


] V 
2 5 
3 D 
4 L 
5M 
6 M 
TI 
8 V S.Vitór 
9 5 S.Erman 
ID DS ANTONIN VESCUL 
ll L S.Ignazi © 
12 M Ss. Nereu e Achileu 
13 M $S.Mafalde 
14 IS Mate Apuestul 
15 V $. Doro 
16 S Ss Ubalt Vescul 
17 D S.PASCAL 
18 L S. Zuan I" Pape 
I9 M S.Ivo E 
20 M 5. Bernardin di Siene 
21 J S.Gijsele 
22 V S.Rite 
23 S S.Flurinz 
24 D. LASENSE 
25 L $. Grivór Pape : Ge 
26 M S. Filip Neri 
27 M S.Ustin 
28 J S.Milio 
29 V 5. Massimin 
30 S Ss. Canzians di Aquilee 
31 D PENTECOSTIS 








San Gotart 
(Pordenon, “Z.A .Pordenon) 








GLEMONE: IR, VUE E DOMAN 


Glemone, 

ir, o miór 'es núf di sere dai 6 di Maj dal 1976, tanc’ 
Furlans (ma inmò plui foresc’) ti vevin sorenomenade 
“capital dal taramot”, parceche il sotiare, sdrondenant. 
a Glemone al veve crevadis lis vitis di uns dusinte per- 
sonis, tra i mil muarts taramotats di ché sere; 

vué, duc’ laude i tiei Glemonàs ch'e an tirât sù dut ce 
ch'al jere sdrumát o ruvinát; 

doman, duc’ spere che tu puedis deventà plui grande e 
impuartant tal Friúl su la fonde de “Cuintristorie dal 
Friúl”, imparant a scrivi e a lei il biel Furlan (fasint stat 
sun tune sole grafie e une gramatiche acetade di duc”, e no 
dome dai granc’ lenghisc”, ma ancje dai vielis inalfabets). 


Par nó Furlans, indegns fradis cristians di fra' Davit 
Marie Turoldo, cjantór dai nestris vons contadins — ch'a 
scompartivin la di midiant dal suná des cjampanis des 
glesiis —, Glemone 'e je simpri stade innomenade, dal 
1230 a vué, par Sant Antoni, princip portoghés, disse- 
pul di San Francesc di Assisi, avocat di nó puars 
pecjadórs, intercessór di meracui ch'a pàrin impussibii, 

grant predicjadór de Glesie Catoliche Romane, invocát 
dai maláts e dai smemoreáts e ancje des inamoradis: 
frarut che, tra il 1227 e il 1230, a Glemone al à scom- 
batüt cuintri i moviments ereticai dai Patarins e dai Ca- 
tars, tirant sú daspó une gleseute dedicade 'e Beade 
Vergjne des Graziis che plui tart 'e fo insedade tal San- 
tuari di S. Antoni. Jo, puare pecjadore, `o confidi di no 
ufinditi cul nomenáti citadin onorari di Glemone, come 
che tu sés "za di Oporto dal Portogal (dulache tu sés plui 
famós). Ti ringrazi pes graziis ricevudis e 'o fasarai 
simpri calcul sul to jutori. 

Chest Sant, ch'al è il plui clamat par otignî jutoris o 
meracui dai Furlans de Pizzule Patrie e di chei pal mont: 

ir, venastài forsit dal 1227, al à salvát il fi di chel 
contadin glemonat ch al faseve fente di jéssi "za muart 
sore un cjàr di fen par no che so pari al fos obleàt a fà 
alc che nol lave ben; 

simpri ir, di precis ai 6 di Maj dal 1976, co il sotiare 
nus sdrondenave, cualchidun al à preàt Sant Antoni par 
che al judas i puars Glemonas ch'a viodevin sdrumá jü 
lis cjasis, fui e muri tane’ di lôr. Lui al à compagnát i ne- 
stris mil muárts te cjase dal Pari misericordiós ch'o vin 
tal cil, lache la Madonute "za di tant timp `e veve dül dai 
Furlans ch'a vevin vüt scugnüt là a vore tal Forest e 
sfuarzási a fevelá un'altre lenghe, tant di sintisi fradis 


dai “Pellerossa”. Bielzà la di dopo, ai 7, al à di jéssi stát 
ancjemo chest Sant a dislidrisá il marum dai Glemonas 
e a fáur torná a fuart chel ch'al fo clamát il “mál dal mo- 
don” e che in realtát al è stát simpri une buine cualitát 
de nestre int; 

vué le Alte Furlanie "e semee resuride; i nestris país 
— in grazie ancje dal jutori di tanc’ foresc’ — `a son 
tornáts sü plui biei. Cumò duc' nus cjàlin cun maravee 
e 'a cirin di deventá come nó. Ma Sant Antoni, là adalt 
tal cil, al à ‘za lumat chei Glemonas che cuanch’e sune 
l'ore di gnot no fásin il segn de Crós e no préin une Ave- 
marie, come che si à vüt ch'a fasevin “i ultins” tal film 
dal condump Davit Marie Turoldo. 

Pal doman dai Glemonas e di duc' nó pecjadórs fur- 
lans, jo ti domandi, Sant Antoni benedet, di diliberánus 
dal Trist e di fánus torná la voe di frujá coronis di Ro- 
sari, massime cumò che plui di un Vescul al à domandát 
di podé dopra in mit “uficiál” la marilenghe tes cele- 
brazions liturgjchis. Po fasinus ancje la grazie di no jés- 
si simpri i prins tes disgraziis, tes cundizions sociáls e 
tes malatiis che no perdónin. Infin, ti domandin — se tu 
puedis fà ancje ché! — di impedi che 1 Furlans `a tórnin 
a jéssi "libars di scugni lá” tal Forest par uadagna il pan 
che ur covente. 

MARINA COMPASSI 

IL MULINAR DI MONTREÁL 
(Une brute storie furlane dal ?500) 


Un dai popui ch'e àn la só storie sepulide tal cidin 
dai secui, al è propit il nestri furlan e chest al è sucedüt 
parceche la storiografie, come che justapont si dís vué, 
'a la scrivin simpri i solits, venastai chei ch'a coman- 
din. 

No conte nuje che i sotans 'a fossin miór in dut e par 
dut. Ce ch'al contave al jere la pulitiche dai furbats e 
lis armis dai soldáts (mercenaris) pajáts di Vignesie par 
tigni sot i plui debui (ma ancje i plui ingjenuos, sence 
culture, sence savé di jessi un popul). 

In chest mit i Furlans, un timp deventáts Stat par 
merit dai Langobarts e podopo dai Francs, 'a vioderin 
la lór nobiltát rimplazzade a scomenzá dal '400 e 
svampi la possibilitàt di progres storic e democratic 
(venastai civil) cu la sopression pratiche dal Parlament, 
une istituzion ch'e jere dal 1200, fra lis primis ta la sto- 
rie dal mont ocidentál. 

Un esempli di storie scuindude noaltris lu vin ta chel 
di Domenico (Mene) Scandella, sorenomenát Meno- 
chio, mulinár di Montreal, vivüt tal "500. Ma `o scu- 
enevin spietá la capacitát di Carlo Ginzburg, un sagjst 


torinés, par fà saltá für dai archivis de Glesie di Udin 
la só tragjedie. 

Menochio al jere un omp che nol saveve rinunziá al 
so mut di pensá, in conclusion nancje denant dal Tri- 
bunál da l’Inquisizion. Judicat eretic pa lis sòs opinions 
religjosis (une misture di panteisim, manicheisim e na- 
turalisim, a dí póc), al fini brusát ta l'an 1601, un plui 
tart di Giordano Bruno. 

Poben, altris fats e situazions ‘a vegnin für di ché 
storie: lis condizions di miserie e umiliazions patidis 
da la int e il compuartament póc dignitós di cualchi 
omp di Glesie. 'E parares, insume, che il plevan di 
Montreál (tant bráf in aparence ta lis sós incarghis) al 
ves denunciát a l'Inquisizion il puar Menochio, plui 
che par lis sós opinions religjosis, parceche nol voleve 
savé di cedi a lui lis sós fantatis. Vós di popul, vós di 
Diu? 

Piés ancjemo al jere il capelan, ch'al balave, al ble- 
stemave e si la spassave cu lis feminis. Al jere un di 
Mareno di Piave, un che la só Diocesi di Ceneda 'e ve- 
ve spedit tal Friúl par indignitát: une brute usance fin 
di chei timps. 

E al è ben vér che lis robis `a lavin malamentri tal 
Friül: ueris, parons gnüfs e furbats, ribaltons (la joibe 
erasse dal 1511). pestilencis, taramots, inflazion e vie 

indenant. Ma al ven il suspiet ch'a lu vessin tratát ancje 
come il lûc da lis scovacis. 


EZIO CARTELLI 


Tal mout un 


Da canai 'i zujavi 

zornadis interis 

tal pulinàr di me nona Celia 
in banda dal coreli. 

Claps netás da la pulina 
ingrumavi in ròstis 

par fermà l'aga ch'a ju faseva 
rodola via. 


Cussi adès 
'i fai puisia. 


(Furlan di Cjasteòns di Sopula) SILVIO ORNELLA 

IL MESTRI CHECO 


Ta la Scuele di Mosaic di Spilimberc il Mestri Che- 
co al è stàt un mestri cu la M majuscule. Vué al è vecjot 
ma simpri in gamba. I mestris di cumò, no pi `zovins 
nancje lór, 'a lu ricuardin cul toscan in bocje, biel come 
un Diu che, tra une pierute e l'altre, al cjacaronave dal 
grant Turin di Loik e di Mazzola, o ch'al tignive di vo- 
li lis cotulis di cualchi pustate vignude a visitá la scue- 
le. Ma soredut 'a lu ricuàrdin precis e miticulós come 
un orlojár, gobo sul tajól e cui déts ch'a sgarfavin ta lis 
scugjelutis a cirí ché tinture, chel colorut, chel smalt ve- 
nezian che nome lui al saveve. 

E a proposit di Venessia, al mestri Checo, ca come 
duciu i artists al ere di tant in tant cul ciáf a torseon ta li 
nulis, `a in é tocjada una di curiosa. ‘A veis di savé c'al 
era anciamó un ucel di prin svual. Rivàt a Santa Lussia, 
li fór da la stassion dai trenos, si meté a spietà, dúr e dret 
sul pontil, il vaporin par là a Muran a comprá chés tin- 
tutes e chéi colorüs. E spieta ca ti spieta, viodint, come 
ca si dis, c'al soreli al mangiave li oris e ca duciu i va- 
porins ai partiva fór che il sió, cjapat coragio e cjatadis 
li peraulis pi justis, stant simpri dür e dret su pontil di 





len c'al nissulava, ai domandá a un venessianòt c'al 
passava: "Che me scusi, salo, ma questo quà, quando 
partelo?" “Quando parte Venessia, benedeto!”, ai disé 
chel menanlu pal boro. 

Da in ché volta il mestri Checo al à vüt sempri sui 
cuars la laguna e i pontii di len e al é una biela fortuna 
par lui ca par zi da Giai e da Spilimberc a Giai no seti 
il vaporin! 


"ZUAN COLLEDANI 


M.F. 


'I fai búsis. 

I tiri su murs. 

I brusi nafs. 

Ma 'i mi piardi sempri 
cuant ch'i ti pensi. 





(Furlan di Bagnarola) MANUELE MORASSUT 

VIERIS USANCIS IN VAL D'ARZIN 


Une domenie, come tantis altris, 'o mi soi cjatat a 
Cjasiát par viodi dal gno vieli. Mi soi fermát denant de 
cjase, su la plazzute de glesie. Li, ben in viste abas de 
scjalinade de Parochiál, 'a erin un cavalet, di chei che 
si doprin par tajà lens di bosc e disore, ben pojàt, un 
zoc di len plen di grops e une see, in bande un taulinut 
cun dós tacis, une butiliute di blanc e une guantiere 
vueide. 

Preparatifs ch'o vevi "za viodát altris voltis in oca- 
sion di sposalicis, dulà che i zovins dal país, par une 
viere tradizion, `a metin in vore justapont cuant che 
une fantate dal lüc 'e lave a marit für di pais. 

Incuriosit 'o resti li insieme a altre int, in spiete dai 
nuvizs. 

Finalmentri, a cerimonie finide, lis cjampanis 'a ta- 
chin a suná e i nuvizs 'a si presentin sul sagrát de gle- 
sie pes fotografiis, strinzudis di man, tantis bussadutis 
e lagrimis di comozion ... e daspó omp e femine ju abas 
de scjalinade par pojá te guantiere la mude, venastai “Il 
pedaggio” ch'al va simpri a pro dai "zovins dal pais, 
par une bevude ae salüt dai nuvizs. Finits i convenevui 

di circostance, i sposins ‘a si metin in pusizion, un di 
ca e un di là dal cavalet, par dàj sot a seá ... e guai a no 
fálu. 

A] jere 'za un biel póc ch'a seavin, ma chel bocon di 
len nol dave segnos di sclapási in doi e la int a sigá 
“AVANTI A TUTTA FORZA” e po voltade viars il nu- 
viz: “DACCI SOTTO PER L'ULTIMA S..." Il puarin 
pe veretàt nol veve timp di scoltá parceche al jere in- 
. sieme ae femine, dut sudát e in sbrume come un cjaval. 
In te place 'a si sintivin di tant in tant des vós, simpri 
diretis al nuviz, ch'a disevin: “MANGJA E BEVI 
| CUN TE. MA NO VÉ BISUGNE DI TE”. 
|. `O ài cirát di sfuarzámi par capi alc, ma sence rivà a 
| une conclusion. 

Intant il len al jere simpri dür come un bloc di ci- 
ment: fintremai che nol ven taját no si po lassá il país. 

La sposine strache 'a si ferme, 'e tire sü lis manis, 'e 
dà une scjassade al vestit plen di seadure, 'e béf un got 
e ... vie di gnúf a seà. 

[l nuviz grintós j 'e met dute e il len si spache. Bati- 
mans a no fini e po nuvizs e invidáts duc' in machine 
| par lá al gusta des gnocis. 

Restáts in pòs, mi vicini e un ami e j domandi: 
| “Parcè al nuviz j disevin: “MANGJA E BEVI CUN 
| TE, MA NO VÉ BISUGNE DI TE?". 

E chel: “Parceche chel 'zovin al è paron di une dite 
di POMPIS FUNERARIIS”. 


PUPI MARIN 


Al fas 


Al fas al é grant 

e le spale i li é piciule. 
I fròscs 

i é matanc ` 

duc' ingrumas 

ta doe sògie strénte. 
Le tó dornade 
strendude 

a portà 

una crós 

massa granda. 


(Claut) BIANCA BORSATTI 








DOLÓRS DI GJAMBA 


'L é di un póc di timp in ca che il ués plui grant da 
gjamba mi dal e mi fas cjaminá zuet. 

Dopo vé provát cun diviars ungints a freámi la part 
che plui mi fás mál, 'o ài pensát a mió pari, Rosari mu- 
radór, cuan'che, causa il so dùr mistir, al sintiva cualchi 
particolár dolór ta gjambis e tai brazs. 

Dato che in chei ains lis cjartis di mil “a erin unavo- 
ra raris, cuan'che al sintiva plui mál dal solit, rivolt a 
mé mari al diseva: “Valeria, par uarí 'a soi sigür di co- 
gnossi la midisina justa: indulá ch'al dál, cualchi biel 
impac di cjartis di mil!”. 

Jo inveci 'a mi soi presentát ca dal miedi e gi ài spie- 
` gati il miò cas. 

Dopo vémi palpát la gjamba e vémi domandát indulà 
` che plui 'a sintivi il dolór, mi à racomandát, al contrari 
di ce ch'al diseva miò pari, di no tigni mai 1l tacuin ta 
sacheta daür da braghessis che, specialmentri cul stá 
` sintats, al po fà duli di plui la part malada. 

Cuan'che la visita 'a stava par fini, gi ài domandát ce 
. rimiedi ch'al podeva dami, otri al consei dal tacuin, par 
fami uari dal brut malan. 

“Benedet — mi à dit alora il miedi — chei malans culi 
'a bisugna spietá ch'a uarissin di bessoi. Bisugna inso- 
ma fà coma i gjats ch'a spietin di uarî senza cjoli midi- 
sinis di sorta". 

Sintuda la sentenza, saludant il miedi 'o ai murmuját 
sot vós: “Grazie tant, siór dotór, par una atra visita, la 
volta cu ven, ‘a larai ca di un vitrinari!”. 


(Furlan di Migèa) ALDO GALLAS 

IL MUINI DAL GNO PAÍS 


Si clamave Masin il muini dal gno país; al veve tan- 
tis buinis cualitáts, ma ancje cualche pecje. Come duc” 
i omps di chest mont, po! 

Al tabacave une misture di macubin, 'sinsilio e san- 
te ustine, e al beveve vulintir un got di vin. Tes sache- 
tonis de jachete, al tignive un grant fazzoleton ros, a 
cuadris, ch'al someave un linzül par soflasi il nas. Tal 
fazzoleton al soflave spes e cussi fuart, ch'al pareve 
ch'al ronas il mus. Lis seris dal més di maj, la glesie 
'e jere simpri plene, cun don Pallavisini ch'al tignive 
su il rosari denant l'altar de Madone. Une biele Ma- 
done cun tun biel Bambinut cui vogluts di cil e di mi- 
steri. Dute la mularie si lave sü in coro ch'al restave te 
ombrene e nus invidave ai matezs. Si ingenoglavin par 
tiere cui comedons sui bancuts; in ché volte par furtu- 
ne, `o vevin I bragons ch'a stavin ingenoglats di bes- 
soi su la cjadree. Su chei bancuts no stavin mai férs: 
cisicá, pocási, dispiets di ogni fate e al muini no j pa- 
reve vere che dopo fat il gir cu la borse, al vegnive 
sburit sú in coro e, di un banc a chel altri. jà borsadis 
pal cjáf cun dentri chei cuatri carantans ch'al veve 


cjapát sü; cussi al cjapave la só borsade ancje chel 
ch'al nol meretave. 

Ce tristuts ch'o erin, e ce póc ch'o preavin; i nestris 
pinsirs `a scjampavin vie come paveis matis tune viarte 
salvadie. 

Masin al tornave a ingenoglási tal so puest in canto- 
rie, nus cjalave di stos e a miege vós nus diseve: “Mu- 
larie, vonde, finítle!” Ma nó, erin ca mus! Subit dopo, 
al tirave für de sachetone il fazzolet ros imbalonát e ben 
imbombát, lu passave di une man a ché altre e al dise- 
ve: “Jodét ch al pese, stait atents ch'al é plomp ...” e lu 
tornave a meti vie. Scuasi subit, cuant che propit `a nol 
podeve plui e ch'al jere stuf di sapuartanus, di colp, al 
saltave Jà de cantorie e al cjapave il fazzoleton ros par 
un pic, e al tacave a scoreánus pal cjáf, pai voi, pe sche- 
ne, dulàch'al cjapave al cjapave, ma noaltris istes, par 
sot, ridi e sghignirî. Dopo passade la buriane `o vevin i 
voi ch'a brusavin e lis ceis e i cjavei duc’ plens di bri- 
lantins ch'a spuzzavin di vin, di tabac e di snacai. 

Benedet Masin, vif in glorie, benedet om e benedets 
chei timps! 

Int cussi no nas plui, ormai si é piardude ancje la se- 
mence! 


LUIGI BEVILACQUA 








PORE DE COLPE 


Al fo dal 1935 co jo `o frecuentavi lis primis clas ele- 
mentárs; in chel timp `e jere sclopade la vuere cu l'A- 
friche. 

| nestri paris 'a partivin a ché concuiste e nó fruts cu lis 
maris a cjase *o cirivin di fà dutis lis economiis parceche 
duc’ 1 stats dal mont nus vevin declarát lis sanzions. 

Par fà front a cheste vuere nus tocjave sparagná dut, 
da li’ cjartis, al fiár, a la lis, al cafè, a lis scarpis e al 
mangjá. 

Al puest dal corean pes scarpis al jere carton, il cafè 
al jere sparít, al so puest al jere il uardi e la cicorie, il 
pan al jere misurát e neri, par cuinza il lidric si doprave 
il ueli furbo, chest al jere une misture di semencis di co- 
cis, girassól, asét, sal e aghe, di vêr ueli nond ‘Jere. 

Lis stofis 'a jerin di lanial e rajon, no tignivin ni cjalt 
ni frét, lis fibris artificiáls no jerin cognossudis a chei 
timps. 

Chiste situazion alore si clamave “autarchie”. 

Ancje lis cjampanis, lis ringhieris di Där a vignivin 
tiradis jú par fà canons e in ultin si scugnive dáj ancje 
l'aur ae nazion in vuere. 


La prime femine a daj la proprie vere "e je stade la 
nestre regjne; chist esempli al à servit ungrum ae pro- 
pagande. 

La mestre a scuele nus veve fevelát tant di chist biel 
at de nestre sovrane e nus veve dit di dij a lis nestri ma- 
ris di segui l'esempli. 

Jo le ài sigurade subit che mé mari la vares dade, 
ancje parceche la tignive in tun scansel, stant che j jere 
deventade strete. 

'O vevi une presse ch'al vignis doman, ma la mé 
ejonde 'e à durát póc. 

“Malafenò che no t'e doi”, disse, e jo alore `o ài tacát 
a vajoná a fuart ch'o sturnivi duc'. Ma jo no sintivi re- 
son, `o vevi promitüt, `o volevi mantigni, ancje parce- 
che mi crodevi impuartant come la regjne. 

In chel moment `e je rivade une mé agne, che, sintüt 
chel batibui, bielplancut mi à cujetát disintmi che mi 
vares dade jé la só par puartále a scuele. 

`O jeri unevore contente, la vere `e jere plui biele e 
plui slusint di ché di mé mari. 

Ma la matine dopo, cuant che j'e ài dade ae mestre e 
ché le à viodude, pustucrodi, no lo véssio mai fat! `E à 
tacát a infuriási di brut, berghelant cuintri di me e di mé 
mari, parceche la vere che jo 'o vevi puartát invecit che 
di aur `e jere di leton. 























M'ind'a ditis tantis e fra li tantis mi à dit che s'o piar- 
devin la vuere `e sares stade in part ancje colpe mé, par- 
cech'o vevi promitüt l'aur e invecit `o vevi puartát leton. 

La vuere `e je durade pòs més, il me pinsirà compain 
e `o vevi tante pore che par colpe mé la varessin piar- 
dude. Invecit ai 5 di maj dal 1935, cu la concuiste di 
Addis Abeba, la vitorie 'e je stade sigurade. 

Alore jo `o ài mitüt il cûr in pas. 

A la manifestazion pe vitorie fate in place 'o ài 
cjantát e sberlát come une discjadenade, no sai ancjemò 
vué se pe vitorie o parcech'o vevi finit di fastiliá. 


ALMA MAREGA FRATTINI 


Se Eve no mangjave il miluz 
nancje nó no ju varessin mangjàts. 


DONATELLA STOCCO 

LA PRIME COMUNION 


In tune borgadute di campagne, un póc lontan dal 
país, 'a vivevin dós fameis: ché di Bruno Migot, ch'al 
faseve il sartór, e ché di Gjovanin Sandri, ch'al faseve 
il contadin. 

‘A vevin doi fis: Carletto e Dino, un paromp e de 
stesse etát; 1 doi fruts 'a levin insieme a scuele e a du- 
trine e si preparavin par fà la prime comunion. 

Une di, però, al rive a cjase Dino, fi di Gjovanin, 
malcontent, parceche il plevan j veve mutivát che nol 
podeve faj fà la prime comunion. 

A chest pont Gjovanin al va di corse là dal plevan. 
Jentránt in canoniche al salude cun rispiet il Siór Santul 
che, nasade l'antifone, j dis: “Ce vuelial di Gjovanin 
che tu sês achi?". 

"Siór Santul, al € parvie di gno fi Dino, che al mi à 
riferit che lui nol pò metilu di comunion”. `A j rispuint 
il predi: “Cjale mo Gjovanin, mi tocje diti che to fi nol 
èavonde preparát e partant al sarà pal prossim an”. 

Gjovanin, stant che lui e Bruno Migot 'a vevin or- 
denát pai fruts, ducjdoi insieme, i vistits, la torte e tirát 
sù i polezs e dut ce ch'al coventave, j domanda al ple- 

van se al ves podút savé il parcè di ché decision. Il Ple- 
van alore j disè clâr: “Gjovanin, to fi nol sa nancje cuant 
ch'al € muart nestri Signór!”. 

Gjovanin j disé al plevan che, se al ere par chel, al ve- 
ve reson: “Te famèe di Bruno Sartór” — al disè — “a son 
unevore informáts, 'e àn timp di léi di plui di nó. A cja- 
se nestre, invecit, no vin timp di stà a lèi, ch'al è masse 
di lavorá, e nó no comprin mai il gjornál!”. 


GIO.DOMENICO FABRICI 


LA PRIME MUART 


Gjovane dai Conts si lamentave avonde, mo su la 
salüt mo sui tanc' lavórs che jé 'e veve di fà. Si lamen- 
tave chel tant che j bastave par pará für il marum che jé 
'e veve dentri, par sicurási, cussi, cualchi an di plui di 
vivi. 'E je lade a novante! 

'"Zuan, che une di al stave a scoltale, a un cert pont j 
à dit: “Faseitsi coragjo, Gjovane, fin a la prime muart 
ché a la seconde no si trime plui". 


GIANNINA TOSONI 

2. La prime riviste di A. Telin 


Al samèe parfin impussibul che un omp, vivút tune clime di 
difondüt nazionalisim centralist e tune comunitát cence une 
profonde cussience di identitát etniche-culturál, al sedi rivát a 
barlumá la particularitát dal Friül e a sumiá une speciál auto- 
nomie pulitiche-aministrative (se no adiriture une indipenden- 
ce) unitarie par duc'i teritoris ladins. Epür un omp di une tal fa- 
te, Achil Telin (1866-1938), al puartà indenant chestis ideis a 
muse vierte tes sós publicazions, scritis cuasit dal dut par fur- 
lan. Al é di tigni cont -in veretát- che la difusion di chés oparis 
e devi jéssi stade unevore limitade no nome par resons eco- 
nomichis ma ancje pe specificitát dai argoments e pe ...stram- 
betát de grafie. Dutcás in di di ué il Telin al compár tanche un 
profete, sevi pir -par cierts aspiets- utopistic. ll prin grant 
sfuarz par propagandá lis sós ideis al é rapresentát da la schi- 
rie di fassicui di “La Patrje Ladine", jessude tun prin timp (dal 
21) a stampe e po (dal 22) in autografie, valadi mediant un si- 
steme a ús ciclostil. Il “profete” al proferis cussi il so programe 
tal prin fassicul: «Difindi la lenghe furlane e lis lenghis sürs dal 
Adriatic al San Gotart...; sustigni l'insegnament de marilenghe 
te scuele e l'üs te glesie, tai uficis publics, tes aministrazions e 
tal cumierz, ancje par scrit...; promovi une culture leterarie co- 
mune a dut il Popul Ladin e pussibilmentri adotá un lengaz le- 
terari comun a duc’, al cuál 'e sara splanade la strade a l'ús di 
une stesse grafie par duc' i dialets...». Par dá l'esempli il Telin 
al doprave apont l'afabet dal esperant, che par chel al jere un 
infogát propagandist: al jere cunvint che l'üs di une grafie so- 
renazionál al fos un sisteme par tigní units i Ladins di chenti e 
di inaltró. Cjár Telin, par rivá a un tant, trope aghe dal Tiliment 
áe di passá ancjemó sot il puint di Braulins? 

L. PERÉS 

Ep a L'ESPERANTO. ` 


A PATRIE CADINE 


Riviste pa-l Frial, Carne, Dolomitis da l'Adij, e Cantón Grifón Kë 
Ladina Patruio, revuo por Frit, Karn- Dolomit-, Grizon-lando 






| Abonamé ‘nt a 4 numars 4 franks — Estero ô franks — Abono por 4 Noj, eksterlande 6 Fr. 
Direcjón : BOLOXE | apis ~ Itallando, Via de’ Gombruti 5. 






| Setenbar 1921 

Abonament a d numars A franks, 
Sostenitors almanko 10 franks, 

Kej he no han mandat l'ubonamént 
e son prete di manda-lu al pluj prest. 

La mañere pluj semplic e jé ke de 
kartuline-vatje. Anticipadis gracjis. 

T Sostenitors e ejodardn stanpat il 
lor non t-al Prosim humor. 

«Kej he no intindin abona-si e son 
vivamentri preïüc di rikonsessi al pie 
slin kesi numar, e magari ance il pre- 
cedent, Trashurdnddi &oli-si kest picil 
distórb si daneÿe une rore l'amini- 
stracjin de riciste, sej financiaria- 
mentri sej prohurdnd pjdvdite di tinp. 


















SEF. NANDO DEL TURE 
di Romans dal Lujinc (145-1815 = 12- 
4-1894) il pluj kostánt kultor de profe ` ` 
furlane ke l'ha dat far il «Kontadinel» EN 
| par 39 ajns dal 1856 al 1894. 












La svelte Taresie 


Taresie, svelte e brave, 

e veve cjapade fra la jarbute, 
biel ch'e svolave, 

une biel paveute. 

E dute contente, 

tignintle ben strente, 

€ berlave beade: 

“Le ài cjapade! Le ài cjapade! " 
La puarine berlant 

la preave e j stave disint: 
“Vivint e svolant 

ce mal ti stojo fasint? 

Tu si che tu m'al fasis 
strinzintmi lis alis. 

Su molimi, lassimi lá vie, 

che ancje jó di Diu 'o soi fie". 
Pintude e confusionade, 
Taresie 'e viarz la manute 

e ben vie svolade 

la biele paveute. 


(La vispa Teresa, di L. Sailer; rangjade par furlan di GIOVANNI MIANI) 

Sant' Antoni di Padue 
(Purcie, Francesco da Milano) 





Amis 


Biel cjacaruzzant ta ché atre 
sere cun Marie 

mi é vignude sui lavris 'ne 
curiose analogje. 


'O disevi: “I amis 'a son tanche 
il carantan, 

dificil a fálu, impussibil a 
tignilu sot man. 


E, in special miit, cuanche i agn 
acorin su 
e nol é mangjá e bevi ch'al ven 


SA A8 


di rive in jü 


BRUNO NOBILE 

BARBA BORTUL DI MANIA 


Cul deventá vecju, barba Bortul, al si veva sdintiát; i 
sid dinc’ un a la volta `a si vevin duc’ displantás. E, lui, 
nol à mai vulút savèini da meti di chei pustizs. Cussì, al 
veva cugnüt, un tic al di, domestica li^ *zinzivis a gra- 
molá di dut; fin ch'al era rivát a podéi fruciá coculis, 
nolis, crostis di formai dal pi stagjonát...cencia nencja 
scomponisi. 

Ma, un misdi, sul gustá, al si e cjatát un mignestron 
fat cu’ li’ cródiis e, ‘na buna part di scuarcit al veva 
cumbinát a ‘zi propit tal siò plat. E, co j è rivat in bocja 
cu’ la sedonada dai fasoi, al era gram a mastealu; 'a lu 
mandava da ‘na ‘zinziva a ché altra muardint, schissant 
e mucànt, ma nol era càs da mandálu in frucións. Alo- 
ra, rabiat, a bocja plena, `a j à vosát a la femina: 

"Ben! Ce àstu fat la mignestra cui covertons di bici- 
cleta, voi?”. 


(Furlan di Manià) ALDO TOME 

LA BENEDIZION DES MALGHIS 


"E jere tradizion sù in mont, cuarante e passe agn in- 
daür, di là tes malghis a benedi 1 nemai e 1 stalons. La 
funzion 'e vignive fate intant de stagjon estive, tór 1 ul- 
tins dal més di jugn. Te valade d'Incjaroi, parsore 
Paulár, di nemai nond'jerin pòs e natural che il compit 
j spetave al plevan o al capelan des frazions dulach'a je- 
rin logadis lis malghis. E cussi, la sere prime, il plevan 
mi vise che tal doman 'o varessin vit di lá in malghe 
Forcjute par fà la benedizion. 

`Ô sin partits co al cricave di, stant che la strade `e je- 
re avonde lungjote e faturose. Dopo une miezore di pi- 
duline, si sin fermáts denant di une maine, soste obleade 
par dí cuatri prejeris. Diluncsü nus compagnave il cjant 
dai uceluts che in coro 'a fasevin la gare fra cui ch'al 
cjantave plui fuart e cui ch'al tignive la note plui a lunc. 

Intant, o jerin riváts cetant adalt, e cussì ‘o vin de- 
cidüt di fà une polse. Il plevan al à tirát für il breviari e 
al à let un dôs pagjnis: salacór parceche nol veve podüt 
preà di buinore. Sul troi dal bosc 'o rimiravin la bielece 
de nature: plantis, rosis e flórs, che insieme al cidinór da 
l'ambient nus compagnavin te fadie. 

Di pizzul in sù mi è simpri restát adamens il salenz 
(une plante ch'e dà un len scùr, doprát ancje dai ebani- 
sc’ e intarsiadórs), parceche in ocasion de fieste dal 
Corpus Domini "o imbielivin dutis lis stradelis dal país 
cui ramazs flurits di cheste plante. Lassát il bosc e sco- 
menzát il cjampei (il prát dulintór de malghe), 'o vin 
lampát la casere ch'e jere lassù, adalt. Si sintive “za il 
cjampanaz de vacje cun dutis chés altris che j lavin 
daür. Il prin a nacuargisi de nestre presince al è stat il 
cjan dal pastór che cun dós vuacadis nus à dát il bundi. 

L'ajar al jere ferbint, il cil turchin e lis monts cu lis 
paréts a plomp 'a vevin une lór maestositát. Ca e là 
cualchi lenghe blancje di néf `e incurnisave dut il cua- 
dri, come ch'al fos stát realisát di un dai miór pitórs na- 
turalisc”. 

Dopo fate la benedizion, insieme al plevan e al pastòr 
si sin sentáts intór dal füc a mangja polente e formadi e 
a bevi brume. 

Il fedár al jere curiós di savé cualchi notizie dal país: 
ce jerial sucedút? Cui si jerial maridát? Cui jerial muart 
o nassút? 

Al jere un contá lis gnovis al pastór, stant che la per- 
manence in malghe par tant timp, al jere come jéssi fúr 
dal mont. Cui rivave lassú, cun chei trois o mulatieris di 
chei timps? Mico come vué, che lis stradis 'a son tant 

comudis che si po rivá in malghe in machine e sence fà 
nissune fadie. 

Ricevüt dal fedár dós formis di formadi pal plevan 
(ch'al jere avonde content), `o vin saludát il pastór e j 
vin dát apontament in país pai ultins di setembar. 

La benedizion `e jere durade dute la sante “zornade e 
nó `o jerin avonde stracs, in particular pal pès dal for- 
madi ch'o vevi tal sac-jegher. 

Une tradizion ormai sparide in di di vué ch'o vin al- 
tris passetimps: nus baste simiotá ce che si viót par te- 
levision. 

Il progres e la modernitát nus an rindüts simpri plui 
scláfs di une libertát che no vin plui. 


CARLI FABIAN 

I MIEI BARBIS VEDRANS 


`A son fradis: lui al è plui "zovin, jé "e à cualchi an di 
plui. Stant che lui al € omp, al comande lui e al decit 
ancje par jê. Une di ‘a son [ats tal fôr; il barbe al à com- 
prát pan di coce e pan cu la uvete, un sacut pai nevóts e 
un póc par puartá a mé mari. Podopo al à ordenát un pa- 
gnut par sè. Le agne a bocje sute par no che s`ingrassi... 

Jé, puare, 'e je restade malapajade ma 'e je stade ci- 
dine, come simpri. 

Lui al à gustát il pagnut e 'a son láts vie. 

Cuindis dis dopo il barbe al ven für cul disi: "Marie, 
no podaressino torná in ta chel fôr, t'impensistu ce bon 
chel pan di coce?". 


EMANUELA MIOTTO 

(Dialet modenés) 

El nostri canzóun 


A sintiva 'na campana 
sunér in luntananza; 
purtróp cla campana 

la sunéva par té! 

A t'pensèva 

e am gniva in mèint 
quand a cantèven insamm 
el canzóun dla vétta. 
Adésa 

a sun armés da par mé 
mo arcundandet 

a zercaró ed canter incárra 
el nóstri canzóun. 
Cantand am sembrará 
d'avért' avséin, 

a cantaro el canzóun 
ch'it piesiven de pio. 

E ch'a cantéven insamm! 


EURO CARNEVALI 














Lis nestris cjantis 


O sint une cjampane 
a suná a la lontane; 
purtrop ché cjampane 
a sune par te! 

Mi pensi di te, 

mi visi di cuanche 
dutune o cjantàvin 
cjantis di vite. 

Cumò 

bessól ca restát 

e biel ricuardanti 

o vuei cjantá indaúr 
lis nestri cjancions. 
Cussi mi someará 

di véti inmò dongje. 
O cjantarai lis cjantis 
che plui ti plasevin, 
che dutune lis cjantàvin. 


(Voltade par furlan di GIORGIO FAGGIN 
e adatade a lis normis de 5.F.F, cun la sò autorizazion) 


(Furlan di Fara) 

Siums sparíts 


Lunc al nastri neri 

di asfalt bulint, 

ungrum di machinis, 
saetis sburidis, 

‘a filin. 

Zoventiit imbrenada 

sól che a cori, 

a svuatará ta bondanza, 
doma dentri resta `! vueit. 
Simpri gjoldi, 

simpri di plui 

ma la sét 'a dura istés. 
Ahi, ta gnot 

un urli di sirena: 

tanc siums romai svampits 


* 


ANNA BOMBIG 














IL TRANVÍR 


Al jere l’istât dal 1953. Doi amis furlans di Zopule `e 
an decidüt di fà une gite, in “Lambretta”, in Austrie, ri- 
vant fin a Viene. 

La prime di si son fermáts a Graz. Tal doman al pas 
dal Semmering une stangje `e siarave la strade. “Stoj” j 
diserin 1 soldats di uardie; `a jerin rivats te zone Russe. 
In ché volte l' Austrie la vevin dividude in cuatri zonis: 
une par ognidun dai aleáts de uere dal 1945. 

Il lòr passepuart dut in regule; ma i Rus j an fat un 
control di chei che si dis, prime di daj il: “Dobro, pojdi 
nol". 

Riváts a Viene 'a cjatarin un albergo vonde bon in 
“Tolbuhin Strasse”, non ficjat dai Rus. 

La di dopo, par viodi alc, 'a deciderin di là atór cul 
tramp. Par viodi miór si son metüts denant, in pins, 
dongje dal tranvir; fevelant fra lór in furlan. 

Il tramp al è passat denant de stazion: “Sud 
Bahnhof"; ancjemó ruvinade dai bomabrdaments ae- 
reos. 

Po, dopo une lungje stradone, 'a rivarin a une grande 
place, dulàche il tramp, par un póc, si è fermát. 


Il mestri, che si rangjave cul todesc, j domandà al 
tranvir: "Bitte, wie heisst dieser Platz?". 

E chel, inveci di rispuindij cul non di ché place, j di- 
sé: “Cjan dal osti, no puedistu fevelá par furlan, che si 
capin miór?", 

Il tranvir, su chel tramp di Viene, al jere furlan ancje 
lui! 

GIOVANNI MIANI 


I DOI MUS 


Une volte un mercjadant al cjamà doi mus, un di sál 
e un di spugnis; dopo lis bestiis 'a partirin pe lór desti- 
nazion. Il mus cu la cjarie plui lisere al trotave content, 
chel cjamát di sál al jere dut sudát e intrigát tal cori. Un 
biel moment *a rivarin su la rive di un flum: 'a vevin di 
traviarsálu. Une volte riváts di ché altre bande, cuissà 
mai parce, la situazion 'e jere dal dut gambiade: umiliát, 
sot di un grant pés, il mus cjamát di spugnis e il so ami 
di venture mai stát tant lisér in vite só! 


RITA PAGNACCO 


156 














IL TEST 


Rivát dongje de novantine, toni Rucule ormai li — li 
par tira i sgarets, al pensá ben di fà test e al clama la fe- 
mine par che j scrives lis sós ultimis volontáts. 

“Alore, sint mo, Catine; il tomobil lu lassi a gno fi 
Tite". 

“Po, Toni, parcé no lu lassistu a Dolfo? J lares ben 
par lá a vore! Lassilu a Dolfo.”. 

“Vaben, Vaben, ...— al 'zonte Toni — E al continue: ... 
Il libret de Pueste a gno fi Meni, parvie ...”. 

“No, Toni; chel bisugne lassálu a Baldo”. 

“Poben, lassilu a Baldo! A mé fie Luzie, che mi à as- 
sistüt in duc' chesc' agn, j lassi la cjase e tre cjamputs, 

“Ma Toni, la cjase j va ben a Mariute che à une sdru- 
me di fruts!” 

Alore Toni, rabiós di viodisi a contradi in ché manie- 
re, al rispuint sustát: 

"Oh, sint mo, Catine, cui isal ch'al à di muri: jo o 
tu?!”. 


EDI DI BEZ 

VENERE 


Tal periodo ch'al jere diretór dal Museo lui, chel 
ch'al faseve di custode e di vuardian al jere so nevót 
Italo. 

In ché volte une persone dibessole 'e veve di vuardiá 
dapardut il Museo. 

La gnot di San Silvestri di un ciart an, j tocjave pro- 
pit il turno di vuardie a chist Italo. 

Ta l'indoman matine il professór Tita al jeve e pe pri- 
me robe al va tal Museo par fá ju auguris al nevót e par 
savé cemüt ch'al veve passade la gnot. 

"Inalore Italo, cemút ise lade usgnot?" 

"Eh, avonde ben barbe. A miegegnot `o ài viarte une 
butilie e `o ài fat une eviva cun Venere!” 

"Ah, viodistu ce furtune! Passá la gnot da l'ultin da 
l'an cun Venere nol é di duc”. E cemut jèrie?” 

“ E jère tant biele barbe ... ma un póc durute!” 


ADRIANA MICEU 

IL LADIN AGOLEAN TAL FOREST 


Cuant ch'o voi a Cuggiono, in provincie di Milan, li 
di mé fie, `o voi simpri a saludá une store di Codroip, 
parone di une ostarie dal lúc. Cu la juste gjentilece ch'e 
puarte il mistir, la prime volte ch'o soi jentrát tal so am- 
bient no mi à fat pajá e alore, dal moment che mi fermi 
simpri cualchi di, `o ài plasé di torná a saludále prin di 
tornà cjase. 

Mi visi inmò dal spac ch'o ài cjapàt la prime volte 
ch'o jentrài: doi cjans mastins `a jerin cuzzos sot lis tau- 
lis e come ch'o viargei la puarte lór 'a alzarin la muse. 
Di bon ch'o jeri cun gno ginar che mi disé: “Non fanno 
niente"; “Sara ancje vere", o pensai jo, un tic cujetàt. 

La siore 'e je stade unevore contente di sinti ajar di 
cjase: no "zovine, sposade in secondis gnocjs, `e veve un 
pàr di voi di cjan bastonát, lis masselis ch'a colavin e 
une schirie di dinc’ grandone, no masse diferent di ché 
dai doi mastins. Discorint cun jé, mi à dit di no podé stá 
tant timp lontane dal Friül; “I lombarts ‘a son brave int, 
ma `a saressin duc’ di mazzá”, al è il so pinsir. "Ma parce 
seiso vignude fin ca?", j at domandat jo alore. “Il gno 
omp al vignive in Friûl par compra vin, mi à cognossu- 

de, mi à incjocade e cumò ‘o soi ca!”. No ài vit cür di 
indagà su ce gjenar di cjoche che si tratave. Des primis 
gnocis il so omp al veve "za doi fruts, un par sorte. Une 
di ch'o jeri te ostarie al jentrà un "zovin che, pe confi- 
dence, al mostrave di sei un client abituál. La siore m'al 
presenta: al jere un meridionál ch'al faseve il garbinir tal 
pais, ma al veve fat servizi par tant timp ancje in Friül e 
cundiplui al veve sposade une furlane di Pradaman. 
"Cumo mi è passade — `e disè la siore —, ma la prime 
volte ch'al è stát achi no soi stade masse contente". Jo 
ju cjalavi cun tun pont interogatif e alore, ridint, *a co- 
menzarin a contami che, in ché volte, il "zovin al jere 
sentát tai taulins für de ostarie. Come ch'e rivà la fiastre 
de siore lui al fasè une pizzule esclamazion e la “zovi- 
ne, indispietide, `e lá di corse a contále a la madrigne. 
La femine `e jessi für a muse dure e dute rosse par dij: 
“Senta let, cosa ha detto a mia figlia di sconveniente?” 
"Nuje — j rispuindè il "zovin — anzit j ài fat un compli- 
ment!” “Ah, e cosa ha detto, di preciso?" “Mah — al fa- 
sè Il "zovin malsigür, le ho detto in agoleano: — Ce biel 
toc di frice!”. “E vero che ha detto cosi?" 'e domandà 
la mari cjalant la fie. “Si”, `e rispuindè ché. “Va bene, 
però sappia che mia figlia sta per sposarsi”, `e conclude 
la femine che, cuanche `e jere par voltási, j vigneve di 
ridi. 
LEONE BORIN 

LA BORSONE 


La Borsone cul so omp no leve tant d'acordo, parvie 
che jé j faseve i cuars. E une sere ch'al jere tornát dongje 
bevüt, Toni, dopo un pár di vosadis, cjapát in man il ma- 
narin, lì dongje il spolér, al à tacát a petaj pal cjáf e su la 
schene lassantle distirade partiare tune poce di sanc. 
Sigür di véle copade, al lé dret dai carabinirs a fási me- 
ti drenti. e intant che chesc' ca *a jerin láts a viodi il fat 
a cjase sò, s'al jere vér o no, lui si è picjat cu lis tiracjs 
tun fiár dal balcon de galere. Puar Toni, copade la femi- 
ne, cui lu varessial mai dite! 

Invecit la Borsone no jere muarte. Anzit, cun tun me- 
sut di ospedál, si jere presentade in pais plene di morbin 
e di risorsis, contente di seisi deliberade di un paron cus- 
si rognós. Venastai che, par sbarcjále miór di prime, `e 
comenzave a di ch'e jere malade di un mál che no si 
viót: “Psichiche di uere" *e diseve; ché dal 15, s'intint. 
E s'inflochetave cun nastros tricolórs e bandierutis. 

Parfin il fazzolet lu veve tricolór. Ta chei àins di ueris 
e imperos coloniai, il patriotisin al tirave ch'e jere une 
maravee. E jé 'e jere saldo invidade, mo ca, mo là tes 
cjasis borghesis ch'a contavin tal "regime". Tant che a 

BORSONE 


LA, 

cjase 'e leve juste a durmí. 

Ma cul timp, la batoste 
da l'omp j rivelave il se- 
gno: une debolece di gjam- 
bis malandrete, palacuál 
la Borsone 'e leve atór 
pojantsi al schenarili di 
une cjadree che si strissi- 
nave imbande par sentási 
ogni tant a fà une polse sul 
marcjepit o tai curtii dal 
borc là ch'e faseve pre- 
dicjs pe patrie. E une do- 
menie si jere fermade a fà 
la polse in place su lis sinis 
dal tram e chest ca al à scu- 
gnüt fermá la corse par no 
cjapále sot, parentri une 
balfuerie di int ch'e jesse- 
ve di messe e duc' a ridi 
come mats. Nome il mano- 
vradór dal tranvai, parvie 
da l'orari, al scampanelave 
e al vosave de balconete, 
inrabiát tanche une bestie. 





ALAN BRUSINI 


AMÓR ETERNO 


Si cognòssin si pò di di simpri; e di simpri si còrin 
daür. Jé s'inlumine viodintlu, lui nol à voi che par jê. 
Cualchidun al olse di che il lór amór al é eterno, come 
eterne `e je la lor "zoventüt. Spiantju ben, no si disares 
— difats — ch'a sein tant vecjos, ni che fra i doi al seti alc 
in comun. 

Lui un tipo calorós e legri, ch'al scjalde e al dà vite 
`e compagnie; plen di energie e di buine volontát, ch al 
lavore di un scûr a chelaltri; duc’ `a lu cirin e j vuelin 
ben: omps, nemai e plantis. 

Jé timidute, silenziose, cualchi volte un póc scontro- 
se, nemorade de gnot e des poesiis (plui di un poete ja 
dedicát 1 siei viers); pitost crepadice e maluzzade, sim- 
pri blanche di cere; no si sa mai cemût cjapále: a voltis 
‘e rit a plene bocje, a voltis 'e met in mostre sòl un fil 
di lavri. 

Une robe sole ju lee: la passion pal cil. Al è propit li 
ch a si son viodüts pe prime volte: lui al jere par lá a vo- 
re; Jé, ch'e veve fat gnotolade atór, 'e lave a durmi. 'E 
je bastade une cjalade e di ché di lui no le à plui mola- 
de. Ancje cuanch al duár la ten simpri di voli e jé `e vif 

dal so lusór. Ogni tant, ma di rár, si piert vie par pós 
minúts, e alore jé `e sparis tal scúr de gnot; ma dopo lui 
al si svée e la lûs dai siei voi 'e va drete a pojási su di 
jé. 

Une volte, mi conte gno von, jé, gjelose da l'amór 
che plui di une creature `e palese par lui, si è metude de- 
vant di lui cun tun fa rabiós par clari lis robis; ma, plui 
che “sclari”, alè vignüt gnot di di e dute la int `e an 
capit che fra 1 doi nemoráts al è miór no meti il bec. 

Un amór, il lór, come chei di une volte, fat di cjala- 
dis e cualchi peraule, nuje di plui. Si cjàtin la sere cuan- 
che lui, strac, dopo vé dade la buinegnot a duc”, al si 
piert daúr lis monts e jé, blancje pa l'emozion, lu cjale, 
j mande une bussade e s' impie tal cil, clamantsi dongje 
lis stelis par ch'a j fasin compagnie. Si tòrnin a viodi ta 
l'indoman, lui a orient parceche j à corüt daür; jé, pali- 
dute plui dal solit, di chealtre bande dal cil par no fási 
cjapà, j dà il “bondi” e `a va a polsá. 

Cussi ogni sere e ogni buinore, 'a continuin a corisi 
daür come doi fantazzuts, cence sintí il pés dai agn! ... 


SERENA CHIAPOLINO 

3. La seconde riviste di A. Telin 


Si viót proprit che a Telin, il profete dal resuriment dal Friül, j 
mancjave il sens pratic, come a duc i granc’ idealisc'. Al ve- 
ve provát a difondi -dal '19 al 23- chel grant repertori di "os- 
servazions" scritis par furlan e par esperant,'ll tesaur de len- 
ge furlane" (sic!), prin a fassicui e po in tun volumon di 826 
paginis, riprodusut in autografie.. Ma cundut che l'opare e 
fos disponibil nome in otante copiis, a distance di ains nol ri- 
vave a spazzális dutis. Il nestri “Profete” al tentà dacis -dal 
21- l'aventure cu la riviste “La Patrje Ladine”, jessude prin in 
fassicui stampáts e po in volums in autografie; ma al samèe 
che ancje ché j restás -almancul in part- su la gobe. Dal 29, 
simpri fis tes sós impinions, si venturá tune seconde riviste, 
I’ "Archivi de leteradure furlane” (une pizzule gjave pai stu- 
diós dal setór), fasintle vigni für -fin al '33- tune golaine di di- 
sevot dispensis, dutis a stampe. No si sa se cheste opare 'e 
vedi vude plui fortune ('O sai paraltri che in Filologjche fin a 
pòs ains indaür di fassicui ce ügnui ce riunits andjere un 
slac). Ciert che lis dispensis si presentavin cun tune vieste 
plui agradide: composizion cuilibrade e numar limitát di pagj- 
nis (par solit 8 di cuviertine e 16 di test). Ancje la grafie 'e ri- 
sultà plui semplice: 'a forin bandonáts i grafemes dal espe- 
rant. Un svicinament ae contestade grafie proponude de Fi- 
lologjche dal 1921? Tocje di paraltri che il ...marcját dai letórs 
furlans al jere unevore ristret e che il regjm al cirive di strén- 
gilu ancjemo di plui. Di ché altre bande la Filologjche e Chi- 
no Ermacora cui lór periodics 'a cjapavin simpri plui puest. 
Ma forsit a Telin no j sarà displasüt alore di spiticási in lavórs 
di studi e di propagande dal esperant, une passion che j re- 
stará fin insomp de vite. 

L. PERÉS 

NOÈ ben cii une A 


Ancjemo miedis 


Chel dal miedi, si à dit, al e un mistir 
'nevore dilicát: 

un “cás” cun atenzion al úl studiát; 
po, s'e va mal, ... tignise vulintir! 


Al palpe, al scolte, al cuche dentri il voli, 
al bat cul martielut sot dal genoli. 


“Nie di serio, daúr di ce ch'al par. 
Al è nome un póc jù, un tic anemic. 
Al à bisugne, secont me, di mar”. 
“No crót, dotór, ch'al sedi un bon rimiedi ` 
"Lui ch'al mi scolti me, ch'o soi il miedi: 
ch'al lassi stá il lavór, 

ch'al vadi un cuindis dis cujet al mar” 
“Un tant no mi e pussibil, siór dotór. 

Vuei di: moli il lavór e-intant lá al mar; 

o chel o chel. Capissial?” 

"Jo nó che no capis; e 'o soi curiós. 
Puedio savé — ch'al scusi — il so lavór: 





"'O soi a stà a Maran: soi pescjadór". 
GIGJ MESTRONI 


168 








i 


bj 
= 
Tuda aritvtaotuZoritu<wZZrlow<cz 


=- 


25 
26 





27 
28 
29 
30 
31 


L 
M 
M 

J 

y 


VII 


S. Ester Regjne 

S. Oton Vescul 

5. Tomás Apuestul 

S. Liodoro di Aquilee 

S. ANTONI ZACARIE 

S. Marie Goretti 

S. Claudio Vescul 

S. Guido Abát 

S. Veroniche Muinie 

S. Piu I" di Aquilee 

S. Olghe 

SS. ERMACURE E FORTUNTAT 
S. Indri’ Imperadór 
S. Camil di Lellis 
S. Buinevinture 
Madone dal Carmel 
S. Lessio 

S. Fidri Vescul 

$. RINE MUINIE 
S. Elie Profete 

S. Laurinz di Brindisi 
S. Marie Madalene 
5. Brigjde 

S. Cristine 

5. Jacun Apuestul 
SS. ANE E JUCHIN 
S. Aureli Vescul 

Ss. Cels e Nazár 

S. Marte di Betanie 
5. Pieri di Ravene 
S. Ignazi di Lojole 

Sants Ermacure e Fortunát 
(Acuilee, Pelegrin di San Denél) 

Lacais 


E i lacais? 

Oh: 'a strissavin, lór, 'a lavin; 
lis trajetoriis 'a Jerin tajs 
d'arint su lis verdis 

Jueis dai miei agns 

verts. A 'zujavin 

in cerclis granc’, tes més 
pituris di puem 

nassüt jenfri i orts. 


l orts 'a amavin 

che ju scoltàs cu l'orele vive 
te jerbe. 'A jerin 

i orts sot i rais 

dal soreli 'zovin di Diu, prin 
ch'al sclopás il timp. 

A jerin 

i agns de pazience verde 
dai lacais. 


AGNUL M. PITTANA 








LA MÉ AMIE CATINE 


`Ô ài cognossút Catine un dis-dodis agn indaúr, 
cuanch'e je vignude a stá a Buri. 'E jere a stá ai Papa- 
rots, une frazion di Udin, ma par vie ch'e veve la fie a 
Buri, 'e à volút vigni a stá dongje di jé. 

Mi è lade subite in simpatie, pe só semplicitát, pe só 
sinceritàt e ligrie. 

Jé cumo ‘e je a stà a Visinál e jo a Buri, ma, stant che 
no ài machinis o autisc’, alore no si viodin daspès. 

Si cjatin la domenie, sul sagrát de glesie, dopo Mes- 
se grande e si contin lis ultimis novitáts. Peró si cjatin 
ancje a cjase mo di une o di chealtre e cussì `o passin lis 
oris insieme. `E à simpri tantis robis di contami de só 
vite passade. 'E lavorave li di Spessot, une fabriche in 
erant, e di chel timp “e à ricuarts biei e bruts. 

Po, lade in pension, 'e judave in parochie, dulàch'al 
è simpri alc ce fa par chei ch'e an buine volontát. 

A Buri si é dade subit da fà: d'istát 'e insegnave a cu- 
si e a ricamá a lis frutis, stant che Catine `e Je unevore 
brave in chestis robis. Ma `e sa ancje conta barzaletis: 
‘an’ sa simpri tantis e duc’ la cirin cuanch'e je une fie- 
ste o un gustá pai anzians. 

Cuanche po "e à bevüt un tajut di verduz, Catine `e 
tache a cjantá, e par solit 'e scomence cu lis cjantis de 
só 'zoventüt: cuissà, forsit parceche j ricuàrdin il prin 
amór! 

Catine 'e à dome une pecje: 'e je sorde. Peró a mi mi 
va ben cussi. Si, parceche cuanch'o lin a fà cualchi gjte 
insieme, jo `o voi a durmi cun jé. Mi dismenteavi di di 
che mi va ben parceche jo 'o roncei! 


LILIANE CUZZI 


SANT ANTONI DI PADUE 


Un omp di Glemone al va a Padue par domandá une 
grazie a Sant Antoni. Par cás al cjate un so ami che j do- 
mande: 

— Ce fastu ca a Padue? —— 

— `O soi vignüt a domandà une grazie a Sant Antoni. 

— Ma no àstu un Sant Antoni ancje a Glemone? 

— Bravo furbo, se tu speris di vé un plasé di un pai- 
san tu stás fresc! 


ERMES MUNINI 


174 











LAS FRITULOS 


La mari, par cjastiá lu canai ch'al vevo cumbinado 
uno des sos, ‘a lu sierà te cjaveno, disintj: “Isnot nujo 
ceno. Nujo fritulos.” Lu galiot, dopo un tic ch'al ero ai 
denti, al sinti un bon oduor filtrá pe balconeto vio ret lu 
ort, devòr de cjase. “Cussi a mi nomo nasá ...” al gnau- 
lavo, gletint la salivo. Ma propi in chel al sinti uno vu- 
suto clamalu: “Anin ca, cjò uno fritulo.” Al ero lu so 
fradeut di cinc agns. 

Ma pe busuto che ero te rét tirado a pleno balconeto, 
la fritulo interio 'e no passavo gran. “Romplo in doi” al 
cisicà lu Nesti. 

Tornát in cjaso, lu frutut al preà: "Mama, las més fri- 
tulos falos pizzulos, pin pizzulos ch'i tu pos, ch'es mi 
plás rustidos ungrum." La mari, ben savint dulàch'es 
sares lados a fini ches fritulos, 'a lu contentà volantér. 
Nomo 'e no rivavo a capi lu parce di ché strano richie- 
sto. Chel bon frutut al fase cetantc’ viaz su e ju. So fra- 
di grant no si sares mai pi dismenteát di chés premuros, 
di chel gran cór, di chés fritolos, par lui, las miei, las pin 
savuridos e dolzos di chest mont! 

Al fo liberát a oro di lá a durmi. Te cusino, só mari, 

mostrantj la tirino, j de lu permes: “Cumò pos mangjá 
tan ch'i tu vós.” Ma lu furbacjot al rispuindé seri seri: 
"Oromai mi è passado la vojo e la fan." 

`A si cjama su pe gropo lu so camirir strac sfinít, ch'a 
si ero indurmidit sul sofà e vio a slòfen tal lùor loder di 
fueos di panolo tal plan di soro. Ché femeno, subit do- 
po. 'e lé te cjaveno, smaneoso di scuviergi lu misteri 
des fritulos pizzulos. 'E cjalà di ca e po di là e a la fin 
‘e vedè la busuto te rét de balconeto. `E tornà sui sio pas 
ridint bessolo, tanche uno mato. 

"Chesto ve”, la voi propi contá al gno om, apeno 
ch al torno", 'e pensà. Ma `e vevo bisigno di sbrogási 
diret e cussi, intant ch'e spietavo la sum, si meté a scri- 
vi, in bando de tirino cu las fritulos vanzados: 

"Cjàr lu gno om, cj speri tant ben in salut par ch'i tu 
possios lavorá di leno, senzo pierdi nissuno *zornado. 
Nüo achenti, avondo pulit. La vacjo, se Diu vól, è ple- 
no. Lu purcit al taco a ingrassá e las polezzos a fà ju 
prins ôs. `Ï ài finit da uno dado di fa fen. Cumo, epo, `i 
tacarai l'urtigól. Ma chel no mi spavento. 'A mi da 
mancul ce fà. Ju fruz ei cres ben. Lu pi grant al comen- 
zo a dàmi uno man, ma encjo a fámi daná. 

A proposit, cj voi conta uno bielo ch'a mi è tocjado 
propi isnot. Lu vevi sierát par cjastic te cjaveno, senzo 
ceno, ma lu so fradeut ..." 

Pizzulos grandos cjóssulos di uno volto, di un timp 
passát masso di corso, di un timp par núo incjantát! 
Usimo fradi Fero? — 
(Furlan-cjargnel-riguladot) GUIDO CANDIDO DI NÀRT 


Filastrocja da la sera 


Luna lunetta, va in cameretta 
l'anzol a suná 

la Madonna a predicja 

il Signor in genoglon 

a imparà la razion 

la razion dal capucin, 

rosa de spin 

rosa d'amor 

la mare dal Signor 

i miei ni ai son de cera 

la me bocja a no fevela 

il gno cur al se romp 
arrivederci in chel altre mont. 


(Scuele elementar di Tramonc' di Sot) 

Il clap al floris 


Il clap al floris. 
Il clap che nol podarès flori, 
cemiit ch'al floris il clap! 


Al à rosis vergeladis, 

coloridis tanche nui clárs di lune, 

coloridis tanche i tiei voi, ben gno, 

e biel cjaldis. 

Rosis coloridis tanche pinsirs legris, 

vergeladis tanche vóngulis vongoladis fin tal orizont. 


Cemút ch'al floris il clap! 
il clap che nol podarés flori... 


Al à il bonodór de buere ch'e soche lontan lis vajudis, 
il bonodór des cjossis naturáls, 

dal sanc, 

des bueriis, 

di stradis vivarosis. 

Il bonodór di un viodi libar, di libars sintiments, 

e al incjante paveis vergeladis. 


Cussi al floris il clap, 
il clap che nol podarés flori. 


178 








E jo 'o torni indaúr, 
'0 torni, ben gno, cun tune des sòs rosis. 
ARJEN DUINKER (olandés) 
voltade par furlan di Giorgio Faggin e adatade a lis normis 
de S.F.F. cun la só autorizazion 


Glu glu glu glu 


Glu glu glu glu ... 
ciapa, lenga, chistis bufulutis 
di ossigeno in bòmbula 
ta un got di aga ch'a tómbula 
legris e vivarosis 
coma bielis frutis 
ta li sagris murbonisis 
di un veciu timp 
ch'a no'l si rint 
... glu glu glu glu. 
Lenghis sensa canons 
sensa réis satelitars 
speráisu in risolusions 
dongia i fogolars? 
Glu glu glu glu ... 
(Furlan di San Vit dal Tiliment) BEPI MARIUZ 

AINS DI FRUT 


Avué m'impensi dai miei ains di frut ta ché puere ne- 
stre cjase su la Mont Quarin (di Cormons); lis seris 
dongje il fûc tal puartefurdinape jo e gno cusin Fredo o 
stavin a scoltá a bocje viarte e cui voi lusints lis flabis 
di none Tite. Difür 'e sbusinave la buere, ma dentri al 
sclopetave un biel zoc di moràr e trops di faliscjs ‘a svo- 
lavin lizeris su pe cape nere di cjalin de grande nape. 

In tun cuadrut sul mûr un "zovin si rimpinave cun tu- 
ne scjale di cuarde viars il balcon flurit là che lu spieta- 
ve une biele fantazine cun tune cjaveade scure. Mé ma- 
ri mi disé che lui al jere Romeo e che jé `e veve non 
Gjulieta. Dome di grant `o ài savût la tragjche fin de lor 
storie d'amòr, ma ancje di pizzul ché sene mi incjanta- 
ve e mi faseve sumia. 

Mé mari e gno pari `a jerin puerins e in chei timps di 
miserie ‘a scugnivin lavorà di un scür a chel altri, cul 
soreli e cu la ploe. Jo ju viót ancjemó in at di cjapà sù 
cesarons tal Fisc, un ronc dapit de culine, ancje sot lis 
montanis cun tun sac sul cjáf e su la schene che ben póc 
ju parave. 

Me mi metevin a sotet in tune pizzule barache plene 

di fen e jo `o stavi li cujet par oris a cjala une ruedute di 
mulin che mi veve fat gno pari su di un riül ch'al sal- 
tuzzave ta l'arbe devant dal puartel. La musiche de ploe 
sui bandons dal casot e chel sempliz "zugatul mi tigni- 
vin companie fin a sere, co pari e mari, finit di lavorá, 
‘a vignivin a cjolmi par là a cene. 

Ce vitis, puers gjenitórs! Tal doman a buinore, sim- 
pri sot la ploe, gno pari al meteve il so sac plen di pri- 
miziis sul manuvri de só viere Wolsit* e vie di corse al 
marcját di Gurize. Lu animave la speranze di cjapá 
cualchi palanche di plui, stant che di sigür pós altris 'a 
vevin fat la di prime il stes sacrifizi sot chel maltimp. 
Ma i marcjadants al ingrues di solit no sintivin di ché 
orele. Lui al tornave cjase travanát e sfinit, al pojave pal 
mûr la biciclete e j consegnave a mé mari lis pocjs liru- 
tis cuistadis cun tantis faturis. 

Daspò, par ripiá fuarze, al meteve tal scanzel de tau- 
le un pirsut ben stagjonát, al tajave cun devozion cual- 
chi fete, la slargjave sul pan e completave la mirinde 
cun tun par di tazis di vin. Ché `e jere la só vere ricom- 
pense, la só ligrie e insieme il so incentif a condurá tal 
lavór e tai sacrifizis pal ben de nestre famee. 


* Marche di fabriche di bicicletis di ché volte. 


(Furlan di Cormóns) ERALDO SGUBIN 

IL MUS CH'AL FASEVE 
IL GEOMETRA 


Cheste storiute al jére solit contále, cul so grant umo- 
risin, il pùar Gjovanin Cossar ch'al è stát President dal 
Fogolár Furlan di Aquilee par tanc’ agns, e ch al à vat 
fat il mistir di geometra ancje lui. Tal miez di un troi di 
mont, 'a stavin cuistionant doi geometras jenfri ungrum 
di palets, cjartis e curdelis. Un biel moment ur passe 
dongje un omenut cu la cosse su pes spalis; ju cjale e ur 
domande: “Cui seiso parons? Ce faseiso ali?" 

"'O sin doi geometras" — j rispuindin — "e `o sin daúr 
a segná une strade gnove par puartá jü 1 lens de mont”. 

Inalore l'omenut ur dis: 

"Ai miei timps al jere plui facil: `o cjapavin un mus 
e lu puartavin insomp de mont, lu tignivin dür pe cja- 
vece e lu legnavin par ben. Co lu molavin al scjampave 
jü di corse viars il país e nó j levin daür cui palets: cus- 
si `o segnavin la strade!” 

I doi professionisc' si cjàlin tai voi e un al rispuint: 

"Biele idee! Ma vué un mus no si lu cjate plui!" 

=O vés reson” — al "zonte l'omenut — “dulàche une 
volte al bastave un mus, vué no bastin doi geometras!” 

GELMIRA VITTOR 








MAI PUI A GJESPUI 


D'estat, cuant ch'o vevi dis - cuindis ains, la fieste, 
che tu crodevis di jessi finalmentri un póc libar, se no 
jere jarbe seade (par tiare) e il timp parajar. gno pari (il 
pai) mi obleave a là a durmi dopodimisdi, par no che tu 
lassis a torgeon pai sorel. 

Jo 'o cirivi di sejampá pai mei fats, apene che lui, 
strac di tant lavór, s'indurmidive. 

Podopo, tra fruts si cjatavisi te place e, stant che tal 
país nol jere nuje, miór di nuje al jere di lá a nadá te Le- 
dre. 

I plui "zovins la de Rupe, i plui granc’ tal salt de Cai- 
ne (une specie di fossalon); altris, ma pós, tal salt dal 
Muc, parvie dai pericui che 1 tre puesc’ ‘a presentavin. 

I prins, i plui scuintiáts, e jo `o jeri tra chei, "a lavin 
a nadá crots. No si veve nancje un pàr di mudandis di 
bagn. 

La semplicitát 'e jere grande, no jerin vizis, si buta- 
visi te aghe clare ch'al jere un plasé. No si cognosseve 
ce ch'al jere l'incuinament. 

Tu gjoldevis, e tu saressis stát li sepi Diu trop! Tu ve- 
vis dopo di sujáti cul calór dal soreli, che aromai al co- 


menzave a lá jú, parceche sujemans nond jerin. E par 
fini, par che a cjase no si inacuargessin che tu jeris stát 
a nadá, tu ti sgrifignavis lis gjambis e 1 brazs cu lis on- 
gulis, cussì `a vignivin lis riis e tu ti petenavis cui déts. 
Beade la sante infanzie, ce gjonde! 

Sta di fat paraltri che d’estat il plevan, e no capis 
parcé dome chel di Orgnan, al veve la maludizion di fà 
dutrine denant gjespui. 

Vignaressastài che al prin bot di funzion, viars lis tre 
dopodimisdi, i fruts "a scugnivin presentasi in glesie par 
cheste benedete dutrine: al lejeve storiis de Sacre Scri- 
ture. 

"A lavin duc', o miór scuasi duc', parvie che dopo, 
intant di gjespui, cuanche 'a jerin presints ancje i toi 
(mé mari o mé none, piés ancjmò!) il plevan al faseve 1 
nons dai fruts che no jerin presints. Plui just al sares stát 
di di che il plevan al faseve i nons di chei che a lui j se- 
meave, parvie che cualchi non no lu à mai fat! (Sól pui 
tart `o ài capit il parcé, e parchest 'o ài conservát par 
ains tante rabie ...). 

Figurinsi alore mé mari e mé none, a sintí dí sul altár: 
“Lucio dulà ¡sal ...”; ur vignive sù il fùc tal cjáf. 

Soressere alore, cuant che tu tornavis cjase, "a jerin 
dolórs. Interogazions, scusis, bausiis e podopo si finive 
simpri cun scufiots e a voltis pidadis tal cùl (si jere 

bielzà preparáts). Chest fat mi à simpri dát unevorone di 
fastili, silafé, ancje a distance di ains. 

Ancje ué no j perdoni al plevan, recujem puár lach’al 
è, ché violence usade tai miei e tai confronts dai `zo- 
vins. 

La ingomeade 'e jé tant grande che ancje ué no pues 
sinti a nomená “gjespui” e mi soi prometüt che, a ché 
funzion, no larai pui. 

E ancjemó mi domandi: cemüt mai chest benedet 
gjespui, viodüt ch'a disevin ch al jere pecját se no si la- 
ve, i predis ué no lu fasin? 

Isal cambiát il mont, la religjon, i predis o ce dal 
diaul isal? 

E par ultin, une robe sole `o dis: no fossio lat nancje 
in ché volte: une nadade in pui `e valeve atriche doi pa- 
tafs! 


LUCIO MICELLI 

Mont Tinise 


Mont Tinise 
mont di piere 
frede e grise. 
Chel to voli 
cence cee 

di lassú 

al reste in vèe 
sore i boscs 
cjavrúi 

e práts 

e chei cuatri 
foncs restáts 
che jo 'o cir 
cence cjatà 
incjantade 

al to cjalá. . 
Al sarà 

pe duzión 
che mi fás 
chel to voglón. 








FOSCA ZILLI 

LA TABACHERE 
(1953, més di luj) 


I prins ains de mé “zoventit `a son stats dirs, parvie 
che gno pari al à vút un grant incident e si e injetát (ve- 
nastài, par cui che nol cognós cheste peraule: al è stat 
tal jet) par doi ains; podopo, un póc a la volte, al à sco- 
menzát a cjaminá. 

'O jeri a stá in tune vecje cjase ch'e veve bisugne 
ogni di di cualchi claut, di cualchi cop, di cualchi alcal- 
tri; cussi mé mari e à scugnüt ingegnasi a fà un póc 
duc’ 1 mistirs, e nó `o vevin di judále a tigni bot. 

Une gnot d'istát al é vignüt un burlaz di fà pore, tons 
e saetis ch'a fasevin un sflandór tanch'al fos di. Jo `o 
durmivi cu la none Nene, o vevi tante pore, plui al to- 
nave e plui mi strengevi tór di jé. Mi diseve: “Pree che 
il Signór nus vuardi!”. Ma jo `o vevi glotude la fevele e 
de mé bocje nol saltave für nancje un fil di vós. 

A un cert moment *o sintin une gote daúr chealtre a 
colà sul breár de cjamare; `o impii la lis, `o salti jà de 
cocjete par là a meti l’urinâl sot de gote... Une saete e 
un ton, e si distude la lûs. Puare mè, `o salti su la cocje- 
te e `o coli tor de none, che si met a berlá: “Ástu voe di 
copámi!”. Mé mari, in chealtre cjamare, nus berle: 

“Durmit!”. Mi met cuce-cuce sot de plete, intorteade su 
la none. Intant chel ... got ... got ... nus tignive com- 
panie. 

Une saete mi someave ch'e fos jentrade te cjamare; 
une pizzule flamute `e balinave lentilà, propit tal cjan- 
ton li ch'al colave il got. Instupidide jo no savevi ce fà. 
La none intant 'e scomence a berlá: “O Diu, il füc svo- 
ladi!”. Mé mari di chealtre bande: “Finítle, durmit! Do- 
man si scuen jevà a buinore”. 

E jo, passade la pore, 'o scomenci a capi che il füc 
svoladi nol esisteve, ma che la gote de aghe 'e jere co- 
lade sul fil de lús, fasint lusignis insieme ae saete: rot il 
fil, il fic si nizzulave cul fil! 

Di colp, mi met a berla: “Mame, la tabachere!”. E mé 
mari, ancje jé berlant, mi rispuint: “Ma ce àe di tabacá 
propit cumò tó none!”. E jo: “Nò, mame: la tabachere 
de luuus! Anin di corse, senò chi `o cjapin fúc!”. 


DORINE GERUSSI 

LA MÉ BIOGRAFIE 


'O soi nassude in Gjermanie tal 194... (lis etáts des 
feminis no si spiin); mé mari e gno pari 'a jerin a vore 
là, gno pari al jere di Trevis, mé mari di San Lenart (in 
Sclavanie). Si son cognossüts, inamoráts, sposáts: 'e àn 
pensát di vémi mé. 

Sclopade la uere fra rus e todescs, duc' i talians 'a 
son státs cjapáts dai rus e concentráts in tun cjamp. 

Jo `o soi nassude in tune barache cul jutori di une co- 
mari todescje, prisonere ancje jé. 

Vot dis dopo nassude i rus `e an incolonat duc’ 1 ta- 
lians, a pit cun doi metros di néf, viars la Russie. 

S'o vès di contáus ce ch’ an passat i mei gjenitórs par 
tornà in Italie no bastaressin lis lezions di furlan ch'o 
vin fat. 

`O vin rivat adore a torna in Italie dopo un an; te ne- 
stre parochie 'e àn fat une biele fieste cuanche mi àn ba- 
tiade; no vevin mai viodút une frutine tignude par man 
dai santui, ch'e leve a batiási cjaminant cu lis sós gjam- 
butis. 


CLAUDIA CORRER 

4. “La Panarie” di Chino 


La comparide -tal 1924- di une riviste bimestrál cun tune vie- 
ste tipografiche unevore rafinade e cun tune biele varietát di 
contignüts -"La Panarie"- 'o crót ch'e vedi produsüt meravée 
e curiositát tal mont culturál de Furlanie. In efiets no si jere 
mai viodude chenti une publicazion che si presentás ogni 
volte “gnove”, scomenzant de cuviertine (ch'e veve simpri 
une rafigurazion divierse o adiriture une riproduzion a colórs) 
fin ae struture compositive su cjarte patinade e al caleido- 
scopi dai contignüts (ch'a riuardavin il mont da l'art e de le- 
teradure, aspiets storics, etnografics, la vite culturál furlane e 
parfin ativitáts economichis e di assistence sociál). Insume li 
al vignive rapresentát il Friül cu la só muse tradizionál e pa- 
rie inovative, cuasit a dá une imediade dimostrazion che la 
"Pizzule Patrie" 'e jere in stát di frontá l'avigni cence dismen- 
teá il passát. Chest al jere l'intindiment e il messaz di Chino 
Ermacora (1894-1957) che, apont stant la só riunde popolár 
e il so spirt democratic, nol smirave a une publicazion nome 
par studiáts e benestants ma par un larc public cu la “ment” 
vierte. Par cheste opare meritorie al à cirüt la colaborazion di 
personis inomenadis o ancje 'zovinis, dutis ch'a capivin l' 
"animus" dal curatór. Paraltri si viót che la riviste 'e jere mas- 
se indenant cui timps a mutif de scjarse preparazion de int e 
di resons economichis. Sicheduncje la publicazion no com- 
pari -tun prin timp- tal '36 e dal '41 al '48 e po 'e fini la só flu- 
ridure tal '49. Al e für dal ordenari che une publicazion si 
identifichi cun il curatór (e vicevierse), ma s'al esist un cás in 
Friül, al è proprit chel da "La Panarie": jenfri dute la ferbinte 
produzion di Chino, cheste 'e compár la só opare plui vive e 
rapresentative. 

L. PERÉS 

Torná 


Torne la barcje 

tal puart sigúr 

ma sence il solit nål 

dai mai passúts cocai daúr. 
Tai brazs 

la fadie 

di une gnot di tampieste 

e di sudór 

par cuatri casselis 

di pojá al marcját, 

misare pescje. 

Un segno di crós 

denant de Madone dal már 
e une cjalde cjalade 

a di un balcon 

cu la tendine ricamade 

in sfrese 

là che doi lavris ch'a trimin 
sòflin 

un “grazie” 


in forme di prejere. 
ENZO DRIUSSI 

san Roc 
(Turia, G.B.Grassi) 





FURLANS, FEVELAIT FURLAN! 


Furlans, fevelait furlan! 

Vigj Zigot, tornat in treno di Vignésie, si cjatà tal 
scompartiment cun doi fantats che, dai discors ch'a fa- 
sevin, si capive ch'a jerin doi sposins ch'a tornávin dal 
lór viaz di gnocis. 

Par un póc al sté cidin a scoltáju. Po, fasint il gnono, 
in bon talian ur domande: 

- Scusate, siete stranieri? 

Maraveát, l'omp j rispuint: 

- No, perché ce lo chiede? 

- Vi sento parlare in una lingua cosi strana... 

E chel, ancjemó plui maraveát: 

- Ah...Non ci capisce? Sa, questo e friulano, la nostra 
lingua! 

E Vigj: 

- Però...È veramente incomprensibile... 

Sigurats che no si podeve capîju, 1 doi colombins si 
sintirin libars di contásile, cemùt che ur pareve, dal lór 
viaz di gnocis. T'impensistu ce biel ch'al jere in barcje, 
sul lac? E ché sere, tal otél, ch'o ti fasevi ghiti sot i pits? 
E vie di chest pas. 

Lui ch'a la smirave cun doi voi spiritáts, jé ch'e ri- 
duzzave cun fente arie smorfeose, e Vigj che nol save- 
ve plui cemát tignísi tal sinti par dret e par stuart dute la 
storie dal viaz di gnocis. 

Finalmentri il treno al rivà 'e só stazion. Vig] Zigot si 
alzà, al cjapà sú la só borse, al viargé la puarte dal 
scompartiment e, voltantsi viers i doi che lu cjalàrin cun 
voi ch'a parévin fanai, ju saludà in sclet furlan, disint: 

- Mandi, fantats! E...auguris par usgnot! 


DINO PERESSON 


I SALMOS DI PRE” CHECO 


Cuant che pre’ Checo Placerean al à finit di tradási i 
salmos par furlan, i professórs dal seminari ‘a disevin: 

— Un biel lavór, nol è ce dî. Dome che cumo pre’ 
Checo al à di cjatà chei che ju cjantin! 


ERMES MUNINI 

(Ro-rò ro-ró ...) 


(Ro-rò ro-rò ...) 
"In sai tantis jo! ". 


Cu la bicicleta vecia 
di to pari, 

la bicicleta rüsina 
di on, 

cui serclons granc, 
sensa fanal, 

sensa frenos, 

doma telàr e rodis 


( Ro-ró ro-rò ...) 


ti tornavis a ciasa 

dal ciamp 

bestemant "chel singar " 
di to pari 

e "ché buna di nitia” 

di to mari. 


198 








"Stüpis duciu dòi!”. 


A tirá la careta 
pi dal müs. 


( Ro-ró ro-ró ...) 
La mussa di to mari Nina... 
“Sempri parsora la careta! ". 


e di to pari Medèo, 
stagnin e bandar 
cu li' mans 
disgrassiadis. 


(Ro-rò ro-rò ...) 


Cul muso rovan 
dal vin biviit 

in ciasa, 

il sigar impiat 

e il ciapielàt scur 
tal ciaf, 

ti zèvis a fini 

la cioca in pais 

( Ro-ró ro-rò ...) 
ta l'ostaria. 


"Se biel 

ciantá in compagnia! 
Sigá, porcond, 

sintisi vifs ...". 


E la Svissera, Gigi? 


"No era par me, fantat! 
Soi pi sior di ic jo 

cu la mé libertat ... 
Ciassa, martiel e malta, 
dut j ài lassát lavia! 
Ancia i bès, fantat ...”. 


( Ro-ró ro-rò ...) 


Tal curtil dal borc 

di ca da la ferovia 

Jü pa la stradela scura 
dal casel dal Bibi 

di lunc i ors 








di Brovedan e Tamaiot 
(Miesanòt? Un bot?) 
( Ro-ró ro-rò ...) 


no riva pi cun fadia 
la vecia bicicleta di Gigi 
sensa frenos, sensa fanal. 


Una véa di Nadal, 

tal scur da la nòt, 

al e restát tal asfalt: 
ciapát sot coma un ris 
co al ven four sidin 

di 'na stradela di ciamp. 


(Furlan di San Vit dal Tiliment) EDDY BORTOLUSSI 

Ciacarada ta `na lus verda 


In chista sera che la lus 

‘a è verda, jo e te: 

doi fioi cui vui clars ch'a no san 
il scur dal bassilà, doi fantàs 
piciás ta li' spéris da l'avigni, 
doi vecius ch'a cóntin li’ grispis 
ta l'armar dai recuars... 

Jo e te, un on e ‘na femina, 

(o doma doi ómis? 

o doma do’ féminis impauridis? ) 
a noda ta l'aga da li' peraulis 
par serciá di brincá 

il pes di un discors... 

E spalancà i barcons 

par fà vigni drenti 

nülis di plomp: sinti colà 

li’ gótis cialdis 

dai siuns dislagás... 

Doma li peràulis ‘a ni rèstin... 
Ma a lòurs bisugna cròdighi, 
si, 0 poets o mas, 

bisugna cródighi, o ‘i sarin 
dal nuja robás. 


(Furlan di Bagnarola) GIACOMO VIT 


Sensa titul 


Il floc, e li dongia la pigrafa. 

Il parti, e un secont dopu, il rivà. 
Arbui fluris, ta un mar di fuois 
sécis. 


(Furlan di Bagnarola) MANUELE MORASSUT 

MARCOCJO 


Marcocjo al jere un client stagjonál dal manicomi. 
Co ‘a rivavin i prins fréts, lui jù pal borc, al fracassave 
cualchi lastre di balcon. Alore 1 pulizais lu brincavin e 
lu menavin dret a Sansualt, disot Udin. Lajü al steve tal 
cjalt e al mangjave e al durmive sence spindi. Co la 
stagjon si viargeve cul svól de cisile, Marcocjo al fase- 
ve subit judizi e cussi lu molavin. A Napoli, te adunade 
dai alpins dal "34, Marcocjo al è lát cun tun sac di se- 
mencis. E ur à vendút ai napoletans cuasi un cuintál di 
semence di cerfoi, fasintlu passá par semence di stelis 
alpinis. Si crót che Marcocjo al sedi stát l'unic furlan 
bon di imbrojá 1 meridional. 


ALAN BRUSINI 

PARCOCIO 


A NAPOLI À i) \ 11, 

IL FI 


Il grant ort de Siore Marie al jere dongje il flum. 

S1 rivave a jentrá rimpinantsi sul muret, si platavisi 
daür des plantis di ortensiis e di corse si rivave fintre- 
mai su la rive. 

Il lúc al veve un biel umbrenum, al jere fresc parvie 
de aghe, al jere ancje scuindüt pai voi de parone, e al 
veve un biel, grant, maraveós figár ch'al faseve fics 
unevore bogn, granc' e tanc’. 

Cui mei amis `o fasevi di chés mangjadis! 

Ma dopo vé mangját, dopo vé cjapat il fresc, no sa- 
vevin ce fà. 

Par solit l'omp de Siore Marie, dopomisdi, si pogne- 
ve sun tun divanut poját dongje la cjase tal fresc e al fa- 
seve di chés durmidis cussi sonoris che lu sintivin fin- 
tremai in place. 

Une di tanche lu stavin cjalant, si inacuargin ch’al 
veve un sbrego tai bregons e planc planchin `o sin láts 
dongje. 

`O vin poat un biel fi madür su la cuesse scuviarte 
par vie dal sbrego e `o sin láts a platasi in spiete. 

Dopo un póc di timp `o sintin une vuicade cussì fuar- 

te che si sin cjaláts tai voi spaurits di ché violence. 

'O vévin reson di vé pore! 

Po no lu vévial becát une áf in te cuesse! 

Par no cjapalis `o vin scugnùt scjampa pal flum e par 
furtune che l'aghe 'e jere basse! 


ILLA FORNASARI AITA 


Sen 


“… se ch'al fa chel lavadòur là, 

cul lenc marsit, plantàt tal fangu? ... 
Nodant uchi sot, 'i podin vuardà 

se ch'a è restàt di ‘na storia in-negada, 
intorgoláda ta un patús di peraulis strachis. 
Nodant uchi sot, ta la not dal flun, 

cuant che la luna ‘a ti dispetena, 

e li’ bisátis ‘a ti ruzin dongia, 

sinti il ciant agaróus di 'na nona 

torná a gala intant chel mont 

'à si dismintia di vei séit, 

la bocia dal doman massa suta... 


FF 


(Furlan di Bagnarola) GIACOMO VIT 

TALIANS SU LA LUNE 


Se tu ás bramát ancje tu di lá vie, schive 1 més de ca- 
nicule. Nò il sbalio, chelaltri an, lu fasèrin a lá vie pe 
Madone d'Avost: un davol. 

Dis chilometros prime de Lune, duc' férs, un daúr 
chelaltri a spietá i timbros. ... Sis oris ... Al jere un ch'al 
bolave cu la sò calme e tre ch'a stavin a cjalá; al se- 
meave un ufici de Pueste taliane. 

E une volte riváts? Biel, tant che tu ûs, ma ce delu- 
sion. ... 'E je la Lune, ce ti spietavistu? ... Al semee di 
jessi di domenie su pes monts. Plen di turisc' ch'a si 
gjavin i pés des scarpis par saltà e svolà. 

Come par solit, nó talians `o fasin la piés figure: o 
ridin e 'o berghelin masse. 

In tun "cratere", une guide 'e dis: “Isal cualchidun 
ch'al úl cjantà, par sinti il rivoc?” Daurman un di Par- 
me al scomence a cjantá la Tosca. ... Robis di sintisi 
colà la muse ... 

Ma, in ché di ch'o rivàrin, al jere ancje un trop di 
americans cui lór scafandros coloráts, cjariáts di ther- 
mos, lis canais cence creance, lis paronis energjchis. 
Podopo duc' a fotografási e a metisi claps tes sachetis 

par ricuart. Cuanche al và jú il soreli, la Lune 'e je ple- 
ne di cjartatis, di scjatis di butiliis vueidis. 

Durmí, nancje insumiasi: duc’ 'a cjantin e, par solit, 
al ven il complés da l'emigrant: invecit di cjanzons le- 
gris, inos patriotics e cjants di montagne. 

Piés di duc’ ’a son chei turisc` serios, sientifics, ch'a 
sminuissin chejaltris. Simpri a tirá curdelis, a farcá, a fà 
calcui. Si viestin mál apueste, ti cjalin chel ch'al ocór e 
'a disin: “Spezialturist”. Par solit 'a son todescs, stu- 
dents, ma ancje torinés. 

"Zaromai tu savarás che su la Lune no si mangje ben, 
cuasi come in Inghiltere. Né talians, s'o lin für di cjase, 
nus plás stá ben, no rinuzin a nuje. Lassü il café tu t'al 
sumiis. No stin po a cjacará des nestris pietancis. Su 
Giove, la sere ch'o rivin: canelóns! “Ce ben ..." *o dis 
sfreolantmi lis mans, “... canelóns!". Nus puartin une 
luanie lungje un metro e cun tune lüs verde dentri. ... Ce 
pretindistu di mangjà? ... La mandi indadr, o protesti. 
La mé femine mi dis: “Ustu simpri fáti cognossi? Il ser- 
vizi al è bon e acèt” ... Lassin piardi ..." 

'O rivin stracs muarts su Urano: nuje cjamaris. E si 
ch'o vevin prenotát. Dut ocupát pe cunvigne dai Urani- 
sc”. Alore mi soi fat sintí e cuanch'o viódin un omp 
pront a dut la cjamare 'e salte für daurman. Ma lór si 
svendichin cu la fuarce di gravitat: Um conti une: su 

Marte `o lin a viodi i canai di Schiapparelli, un speta- 
cul! Dite fra di nó: al infoghe la int di lassú, ma nó nus 
lasse un póc fréts. ... 'O sin usáts mál ... Sicheduncje 'o 
lin. Mi si romp un tubo e mi blochi, no si cjate une ofi- 
cine viarte dopo lis tre. Te uniche che mi viargin, il 
parón al cjale e al dis, antipatic: "Piés par vualtris!” `Ô 
stevin butantsi jù cuanch' al rive un trop di cuatri Rus 
dal “Moviment pas e Libertàt par un Cosmo Mijór". `A 
cjalin, un al jentre tal “razzo” e al dis: "Talianski?" 
"Si". Al tire für un puartesfueis cjolt a Firenze e al dis: 
"Biel. Dante, Macchiavelli”. E al rit. 

Nó, puscrodi ce contentece ch'o vevin di passisi 1 voi 
cul puartesfueis o di fevelá di leteradure. 'O crodevin 
che il Rüs la vés trovade parceche nol saveve justá nuje. 
Dopo un biel póc, un businament lontan, vèlu ch'al tor- 
ne cul motór impiat; si ferme, al dismonte e al dis dut 
content: “Ingolfát”. Lu ringrazin, la mé femine 'e vole- 
ve che j fasès un regal, ma no mi semeave il cas. Pachis 
su lis spalis, ‘a montin sul lor “razzo” e po ‘a van. In- 
some, ‘a son cjossis ch'a fasin.plasé. 

Lant atór lassú tu imparis a volé ben a chei de Tiare... 


CHIARA DEL BIANCO 

Marianuto buziarúto 


Al bosc de la glesio 

al e cioc de ciclamins. 

L'ario finuto 'a te ju parto tal nas 
e tal sarviel. 


Un ziru tal bosc primo de parti. 
"Marianuto del Longu da vastu? " 
"Un ziru tal bosc primo de parti" 
"E dopo?" 


"E dopo vai a ciaso met, in Lusimpón. 
Al mont ormai al é dut un paéis. 
And'é ben boscs, Faris e Sant Antoni 
in ziru pal mont 

and'é ben aghis”. 


Ah, Marianuto 
buziaruto. 


Te lu sas 
che se ancio i ciclamins 

‘i ves de parti 

('a me ziro za `Ï cià, cioc, 
nome e pensaje) 

'a sares la fin del mont. 


(Furlan di Montreal Valcelina) BENO FIGNON 


Tal mout sinc 


La vecia verda e sueta 
'a impira fueis sécis tal prat: 
l'erba 'a respira. 


Cussi al dovarés essi 
il lavóu da l'on. 


(Furlan di Cjasteóns di Sopula) SILVIO ORNELLA 

UNE FLABE SICILIANE 


In tun paisut in rive al már, dongje Messine, 'e vive- 
ve une femine ch'e veve un fi di non Cole. Chest fantat 
al stave dut il di tal miez dal már a nadá parceche j pla- 
seve cussi. 

Só mari lu clamave, lu clamave, ma lui no la scolta- 
ve mai, e la puare femine si disperave. 

Une di ch'e jere plui invelegnade dal solit, parvie 
che Cole nol voleve abadáj piz, la femine j berlà imbe- 
steade: 

“Che tu puedis fáti pes!” 

E in tun lamp Cole al deventà miez pés, cui déts 
palmáts e cu lis orelis tacadis ae gole, e nol tornà mai 
plui su la tiare tant che só mari 'e muri pal grant dolór. 

La int lu clamàrin colepès: al jere omp da la cinturie 
in sü, pés da la cinturie in jü e al stave dentri dal màr par 
oris e oris parcech'al respirave propit tanche un pes. 

Al passave dutis lis sòs 'zornadis torzeonant jenfri i 
scois, lis grotis, lis tantis maraveis dal már. 

Une di il re al vigni a Messine e al sinti fevelà di chel 
miez omp e miez pès: al ordenà di clamálu e al lè al 
puart par viodilu. 

“A disin che tu sas nada propit ben, isal vêr?” 

“Al e vér, majestát.” 

“Alore puartimi indaúr cheste chi”, e il re al butà la 
sO spade te aghe scure. 

Cole al sparì tal már e daurman j puartà sù la spade. 

Alore il re al butà tal mar un anel pizzul, e Cole al 
puartà indaúr ancje chel. 

La regjne, par metilu a la prove, si fasé menà cu la 
barcje fin al faro, sun tun grant scoi stant che il màr len- 
ti atór al jere fondon, lu clamà e j disè: 

“Ve” cheste cope d'aur: jo le buti ta l'aghe fonde, e se 
tu un ore daspo tu le cjatis, tu puedis tignite". 

Daspò un'ore Cole al si butà in mar e daspò dós oris 
al tornà sü cu la cope in man. 

La regjne j `e regalà e j domanda: 

"Ce ástu viodút dafons dal már?” 

"Dós cavernis grandononis, majestát”, al rispuinde 
Colepés, * "a supin l'aghe dal mar e `a sparissin parsot 
la mont dal faro". 

Daspò di cualchi di, la regjne `e clamà Colepès e jJ 
disè: 

“Cumo ‘o buti cheste cope d'aur, plui grande di ché 
altre: se tu la vuelis, va a cjolile dafons des dòs caver- 
nis.” 

“Butile, majestat”, al disè Cole. 

La regjne 'e butà la cope e Cole al spari tal profont; 
daspò tre oris al tornà sù stremit, blanc muart, cu la co- 
pe tes mans sbalsamadis. 

“Ce astu viodút laji, Colepés?" 

“Mostros gigantescs, trements: cui ch'al capite 
dongje nol torne indaúr,” 

La regjne, ta l'indoman, 'e torná al faro e 'a domandà 
a Cole di là jú fin là dai mostros. Lui nol voleve, ma jé 
`e dise: 

“Se tu vás, in plui di cheste cope, plui grande di chés 
altris dòs, ti darai mé fie come femine." 

Cole al si butà in aghe, e daspò cuatri oris al torna dut 
sanganát, ma al disè che ancjemò nol jere rivát tal fons 
des cavernis. Alore la regjne j dise: 

"Cussi no tu varás in muir la principesse." 

Colepés al si butà jü in tai fons neris dal már, jü, sim- 
pri plui jü, e nissun no lu tornà a viodi mai plui: ma al 
é sigür che in chest mont nol fo mai un nadadór plui 
bráf di lui. 


VINCENZO BRUSCA 

INT A LA BUINE 


Agn indaür li dal Carlut Cimadór, barbir di Fare di 
Lusinz, al é capitát une di sfladassant il Toni Muini par 
fási la barbe disint che ancje lui, une volte ogni tant, al 
úl fassile fà dal barbir. 

Il barbir si è metút súbit in vore fasint comodá il 
client sul cjadreon, metintj il pezzot intór dal cuel e a 
savonálu ben ben prin di meti man al rosór. Cuan'che il 
savon al jere al pont just il Carlut al à scomenzade lu- 
ficiature ma, co al veve fate si e nó miege barbe, dal 
cjampanil — ch'al jere a un tir di clap de buteghe dal 
barbir — 'a scoméncin a bati lis oris e il Carlut jú a 
contális a vós alte sin ch'al è rivát a dodis. A chel pont 
il Toni al salte jù dal cjadreon, si tire vie la savonete 
ch al veve intorsi cul pezzot ch'a j veve metüt il barbir 
e vie di corse viars la glesie. Al va a suná misdi. 

Co al torne indaür, daspò di vé finit di suná, lis femi- 
nis ch'a stavin di cjase ventiatór, 'a jerin dutis su l'antil 
des lór puartis par domandáj ce dal diambar ch'al jere 
sucedüt o se par cas al jere muart cualchidun, stant ch'a 
jerin dome che lis undis prin di misdi; cussi no àn fat al- 
tri che sglonfà la bufule. 

Capide la naine il Toni Muini co al è tornát li dal 
barbir, par fini la vore ch'al veve scomenzát, j à dit für 
dai dinc' al Carlut: 

"Cheste tu mi la pajaràs. Cjár il siór Cimadór”. E il 
Carlut: *Poh, Toni, tu ti sés inrabiát sul serio par ché ro- 
be li? Orpo, no si pó nancje sbaliá di contá cualchi vol- 
te?" 

“E nó galàfar" j dis il Toni “Tu mi le às propri peta- 
de. Ma domenie in te predicje de messe grande ti fasa- 
rai svergogna dal plevan. Tu sintarás ce befel! "A jan di 
savé duc' ce bulo che tu sés. Parceche prin di dut no si 
à di cjoli pal boro un muini, altri che fotis!” 

Il Carlut al finive il so lavór riduzzant sotcoz e no J 
impuartave piz di ce ch'al vares dit il plevan la dome- 
nie daür ancje parvie che, in chei agn, 1 barbirs `a tigni- 
vin viarte buteghe la domenie, sin a misdi! 


BEPI ZAMPAR 

5. Une riviste ...interogative 


No sai se il Diretif de Filologjche tór il 1924, co al decide di 
buri für une gnove publicazion che si disferenceas de “Rivista 
della SG EE" cun l'intindiment di informa su l'ativitat de Socie e 
su la vite culturál dal Friül, al pensas nome di ingrampási ae 
preziose citazion di Dante, contignude tal "De vulgari elo- 
quentia". Mi plás pensá che il titul al fos metüt in funzion ancje 
...Drovocatorie par cui che si interessave (e s'interesse) de 
Furlanie dentri o für de Filologjche: «E tu par prudelá la len- 
ghe e la culture furlane ce fastu? ». A une tál domande, ch'e 
samée pandi tal stes timp ingós e sperance e ch'e ven ripro- 
ponude 'zaromai di plui di setante ains (dal '25 in ca), i plui 
ferbints associáts 'e àn rispuindüt cun tune colaborazion pro- 
prit tes publicazions de Societát mediant studis, ricercjs, com- 
poniments, informazions, fotografiis documents in sorte opür 
cun altris ativitáts tal setór de divulgazion. Dutis chestis "ri- 
spuestis" a son testemoneadis cun centenárs di manifesta- 
zions e cum miárs di contribüts scrits (plui di 13.000 'a son fin 
cumó i titui regjstráts!). Cul mudá des situazions e dai sore- 
stants in cussi lungje dade, ancje tanc' aspiets dal periodic a 
mudarin: scomenzant de inficje de cuviertine fin ai contignüts, 
che cul timp 'a cuistarin un caratar simpri plui sientific e che 
partant a compuartarin scjadencis di jessude sprolungjadis. 
Che la publicazion si sedi trasformade di "boletin" in "riviste" 
di alte cualifiche e ch'e stedi al pas cui timps, al é dimostrát 
ancje dal fat ch'e ripuarte scrits no dome par furlan e par ta- 
lian ma parfin par inglés (sevi pur nome tai “summary”). E 
cuissa che in curt chei strucs di studis furlans no vedin di 
compari ancje su "Internet"! 
Tu, Strolegant, ce previodistu? 

L. PERÉS 

LENS PA L’UNVIER 


A] usava, ogni an, a fà boscjadicia da un unvier par 
l'altri, Nano Cjavon. Al menava tal siò curtif, tòltis di 
cassia, aunár, fajar, frassin, rovri ... po al dispedava, al 
segonava e al spacava. Co `l veva ingrumát un biel ca- 
gol di sejélis ‘a li tirava sù tal solar cu” la cigula. 

"Na volta, bel ch'al era in plena vora, al à vidit fasi 
sot a curiosa, Seleste (un mussafadiis ch al steva volen- 
teir a vardá i altris a smaneási e saveciòn ch'al intinde- 
va da savei sempri `na pagjna pi dal libri). 

Stu Seleste al steva tignint di voli Nano Cjavon ch'al 
era tra-e-dai: emplà il "zi di scjèlis, picjalu tal pic da la 
cuarda e tiralu su tal solár la ch'al era siò fi, in pressa a 
cjapà, rebaltá dentri e torná a mola ju il zer gòit. 

Seleste, mans in sacheta, al striciàva i voi a ogni viaz, 
urtat dal uicà di ché cigula ch'a j sturniva li gurelis. Alo- 
ra, come a volei pandi il sid savei, al à dit: “Parcè no j 
dastu `na ingrassada cun scuarcit a ché carùcula lassù? 
Nol ti dài fastidi il sunez ch'a fai?". E Nano Cjavon, cen- 
cia fà il malingraceát, 'a j à rispundüt: “No! No la ónz! 
Parcé, a mé 'a mi plás scoltà musica intant ch'i lavori!”. 
(Furlan di Manià) ALDO TOME 


220 





Oetembar 





IX 


IM $, Egjdi Abát 
2 M S. Elpidi Abát 
3 J S. Grivór il Grant 
4 V $. Rosalie 
5 S $, Laurinz Justinian 
* 6 D S.ZACARIE o 
7 L S.Regjne Vergjne 
8 M Madone di Setembar 
9 M §. Doroteu Martar 
10 JS Nicolau di Tolentin 
li V $. Teodore 
12 S SS. Non di Marie 
* 13 D S.'ZUAN VESCUL E 
14 L LaSanteCròs 
15 M Madone Dolorade 
16 M Ss. Corneli e Ciprian 
17 J R. Robert Belarmin 
I8 V 5. Sofie 
19 S S. Zenâr 
= 20 D S.FAUSTINE MARTARE e 


21 LS. Mateu Vangjelist 
22 M S. Maurizi 
23 M S. Lino Pape 
24 J 5. Pacjfic 
25 V S.Aurelie Pelegrine 
26 S Ss. Cosme e Damian 
* 27 D S.VINCENZ DE PAOLI 
28 L S. Venceslau D 
29 M Ss. Arcagnui Gabriel, Michél e Rafaél 
30 M S. Jaroni 














San Michél Arcagnul 
(Var, "ZA Pordenon) 





Fumate 


Come belve te só tane 
nere tant che un bar di nil 
a lis voltis mi invelegni 

e 'o busini cence diil. 


Il mutif? Cence impuartance: 

un intric, un alc di rot, 

l'omp ch'al tarde, un frut ch'al vai, 
un pignat ch'al tache sot. 


Ma se nome 'o viarz un veri 
sore il mont par curiosá 

ce ch'o viót mi baste e al vance 
par ch'o torni a resoná. 


Inalore il nål si sfante, 

tal soreli si dislît, 

il marum si mude in gjonde 
e la tane e torne nit. 


LOREDANA D'AMBROSIO 








IL PRIN PURCIT SALVADI 
IN TE *BUSE DAL LOF" 


Checo nol veve finit di contá la naine al paron che la 
bocje di chist si viargé, tanche une busate fonde, lassant 
vigni für une vosate ch'e fasé sbalzá dal cusso la cjce e 
cori 'Sese, la massarie sorde, cul palet des boris in man, 
dute scaturide. 

A mi! a mi! a mi! Folc che ju trai. Al cjaminave intór 
de taule cence padin, come un gjenerál prin de batae. 

'Sese j domanda ce ch'al comandave: la gjachete di 
corean e i stivai. Tu, j disé a Checo, torne a cjase, va sul 
cjast e ualme ce che si móf intorvie; podopo 'o ven jo e 
... inalore! 

Insume, al jere sucedút che in tun cjamp dongje il 
ruat, a pit de mont dulach'al veve la só proprietát (la 
“buse dal l6f”), li ch'al veve comandát di fà semená pa- 
tacjs, cualchidun al veve fat un davoi des cunvieriis e 
des semencis: une cjosse mai sucedude. 

Al dispicjà la sclope e il carnîr, al tira sù i stivai e Se: 
se lu judà a meti il gjacheton; j dé une patafade ae cjce 
che, come simpri, j veve metudis lis zatis sul stomi e al 
decidé di no puartále: no si tratave di une cjace ma di al- 
caltri. 

Cul birocin al rivá in presse in tal curtíl dal fatór; al 
dispeà la cjavale e j dé une vós a Checo, platát adalt e 
chist j fasé moto che alc, lajú in tal cjanét si moveve: 
"Forsit il vint", al pensá paron “smicje”. Eh, si, al veve 
un sorenom che j leve a pinel. Ce ch'al contave plen di 
braure des sós cjacis, su l'imprin 'a fasevin restá a bocje 
viarte ma podopo, cence fà viodi, riduzza duc’. 

Cuanch al rivà di scuindon, insomp dal cjamp, a vio- 
di chel disio al restà inclapit. “Cemát ano fat”, al disé 
rugnant. Al someave che il cjamp lu vessin arát prin di 
lunc e po di traviars. Lis patacjs 'a jerin displantadis, 
smorseadis e dissipadis, come par un dispiticasi: un di- 
spiet biel e bon. J vigni sú dal stomit un amár di bile che 
lu scjafojave, tanch' al ves glotude une bilite. 

Alore si platà daür des cisis, sul ór dal ruat, cul dét 
rufian sul scatarel de sclope, e li in spiete. Al pensave al 
svindic, po al cjalave la sclope, il manazzon di len sa- 
cumát e staronzát di fin, cui finiments d'arint, lustris co- 
me spiel. 

Für di lenghe, chel paron al contave robononis, di 
ché sclope; jé, puare nocente, `e jere plui gnove che do- 
prade, ma cence peraule. 

Di lì a póc `e scomenzá a pesáj, po a dulij la schene. 
In genoli al si tirá sot il cocolár li dongje; lassant polsá 
lis gjambis dilunc, al pojá la sclope in pins cuintri l'ar- 

bul e, tra un vuacá lontan, un sivíl vie pe mont. in tal 
sium j pareve di sudá come un danát in ta l'infiár, po- 
stoch'al scugnive torná a meti sot tiare ogni patacje, cu 
la schene a buinz e i pits in ta l'agár, sot il soreli ch'al 
sbuentave. 

Su l'imprin, come tossudis lontanis, podopo simpri 
plui dongje, un romená di frascjs e un borbotá profont. 
A] viargé i voi, inceáts dal soreli e al restà incocalit par 
un moment. 

Une brute musate, une rugnade e di colp al viodé de- 
nant un purcit cun doi dinc' di fò spavent. Al jevá di 
colp e slargjant i brazs par cirí la sclope, la fasé colá de- 
nant di lui. Al parti un colp ch'al jemplá la “buse dal 
lof” come une tonade, une canonade. 

Al siarà i voi di spavent tirantsi daúr dal cocolár, al 
sintive il cür come un martiel su lis cuestis; al cjalà de- 
nant e al viodé chel purcitat distirát, muart, propit 
muart! 

E fó une fiestone, come ché dal perdon e nol coven- 
te di ce ch'al contà paron “smicje”. Nancje la scuviarte 
de Americhe no vares vat, di li indenant, tante impuar- 
tance. Si fevele ancjemó dal svindic di paron “smicje”: 
| al veve mangjàt chel che j veve ruvinat il cjamp di pa- 
tacjs. 

MARIO E BEPO DAI GRINOVARS E DAI 'ZOLDANS 

Robis cul cotul 


BALIS E ROMATICS 


Pieri al veve comprát une braide indulàch'e jere flu- 
ride une lejende in merit a un tesaur sapulít. So cusin 
Meni, invecit, al veve comprát il vieri palazzut par- 
dongje la braide. Une volte lis dós proprietáts 'a fasevin 
un dutun, cuanche il siorat dal país al paronave fin von- 
de. Meni al veve justát par benin il palaz cul jutori de 
Regjon daspò il taramot; al jere tornát a l'antic splendór, 
cun tun puarton di fiár batút e la grande scjalinade ch'e 
puartave fin te grande puarte di jentrade. Pieri, invecit, 
la veve metude dute par trasformá la grande braide in 
tun vignál DOC, simpri cu l'ajüt de Regjon. Al veve fat 
vigni un tratór gnüf, dotát di compiutar, par fà il scas e 
meti lis vits e plantá i pai di ciment. Une di il tratór tal 
fondà il spiron di scas al restá blocát, e daspó une cum- 
plicade manovre al puartà parsore tiare un cjaruzzut, 
venastai un afust di canon dal.Cincent. Ta l'indoman si 
cjatà un altri afust compain, ch'al faseve pandan cun 
chel di prime. Pieri al puartà dut sot l'arie, pensant che 
la storie dal tesaur sapulit 'e podeve vé mani. Intant il 
lavór al leve indenant, ma lis sorpresis no finivin. Une 
di 'a cjatarin dós bocjs di füc, dutis di bronz. `A prova- 








rin a montális sui cjaruzs: 'a stevin di cane. E Pieri si 
cunvinceve simpri di plui che la storie dal tesaur 'e jere 
vere. Meni al vigni a savé des scuviartis di Pieri e alore 
al invidà il cusin a viodi il palaz justát. E bagnade la pe- 
raule cun tun par di tajs di nostran, Meni j domanda se 
] vendeve i canons: "Sint, no staressino ben culi, un di 
ca e un di là dal scjalon, chei doi canons che tu as cjatáts 
te braide?”. E Pieri: “Pofolc, Meni! Trop mi dastu ... t'ai 
puarti distrade!”. Si acuardárin sul presit ... e 1 canons 'a 
faserin biele mostre insomp de scjalinade dal palaz di 
Meni. I lavórs par sistemá ben il vignál 'a levin pes 
lungjs, parvie che Pieri al jere dibessól a strussiá. Une 
di grapant tra i filárs al viodé a vigni fur de tiare tantis 
balis di piere. Si fermà, lis cjapà in man, lis sopesà e al 
pensá che il "züc des balis al jere antic. Cuanche al in- 
cuintrà Meni j contà la storie des balis e, li par li, su la 
brucje 'a faserin l'afár. 'A jerin lis balis dai canons, e 
Meni lis intassà pardongje i cjaruzs insomp de scjalina- 
de. Il strussià dicuntinuo in duc' i timps. al lassà a Pieri 
ungrum di dolórs tant di deventá stuart come un buinz. 
Ma salt, al trabossinave tal vignál di un scúr a chel al- 
tri. Une di cu la uargine al viargè un agár ... e come 
d'incjant `a saltarin für des balis di plomp, venastai lis 
granadis dai canons. Cheste volte Pieri nol fasè peraule 
cun nissun. Al jere cunvint che daspo il plomp al sares 

rivát ancje l'aur. Meni par cás, al passa pal vignál di 
Pieri, e viodint che so cusin si tignive intór di un pál di 
vit e al stentave a alzási, par cjolilu vie j dise: "Pieri ástu 
lis balis di plomp?”. E Pieri, sustát, sfladant: “O ài i ro- 
matics!”. 


TARCIS MUK 


IMPIEGO FIS 


Ains indaür, prime de "Quota latte", Sergjo il vitri- 
nari j disé a Toni Peresson che vé une stale cun cin- 
cuante nemai come ché che al veve, al jere come vé un 
impiego fis in bancje. 

"Porcoboe! ... “e je propi vere", dissal Toni: une di a 
pajà lis montis, une di a pajá il mangjme, une di a pajá 
la fature de molgidorie; po ché de corint, de imbalado- 
rie, dal spali, de nafte ... A ogni pit alzàt tocje là, metisi 
in code, spietà, par pajà debits. 

“Al è propi come vé un impiego fis in bancje!” 


MARIO MENOT 

INT A LA BUINE 


Dopo agn di lá atór cu la barele pai país e ancje sul 
marcját a puartá ogni sorte di verdure e pomis, e stant 
che il lavór al reonave vonde ben, Bortul de Ortae al ve- 
ve pensát di fási la patente e po cjoli un camionut. 

E cussi daspó di vé fat i esams a vós j restavin di fà 
chei de pratiche, venastai che cu l'otomobil, par dimo- 
strá di savé guidá. Ma prove une volte, prove dós, pro- 
vadis une dosene di voltis, il risultát al jere simpri chel: 
al vignive rimandát e ’a si sintive a dî simpri lis stessis 
peraulis: “Ritorni tra un mese!” 

Lui si presentave impreteribilmentri dopo un més par 
viodi s'al rivave a otigní cheste suspirade patente, ch'e 
j vares coventát come la lüs dai voi. Ma nuje ce fà. 
Ancje la ultime volte si è sintút a dî la stesse solfe, an- 
zi piès. J an dit: “Signor Bortolo non è stufo ancora? Se 
non si prepara meglio é tempo perso e spende soldi inu- 
tilmente. Comunque si dia da fare e torni fra un mese, 
poi vedremo. Va bene?" E Bortul content instes al dis: 

“Ango s'o torni siór ingegnir! Al à di stufási prime 
lui!” 

BEPI ZAMPAR 

MALADETE LA PRIMURE 


Tite al jere indenant cui ains, a vore pai cjamps aro- 
mai nol lave plui, la tiare la lavorave so fi. 

Lui al curave dome l'ort e il vignalut ch al veve daûr 
cjase. 

Al jere spes dentri a sbisiutá tes vits. 

So copari j diseve simpri: "Tite Tite, par ore di ven- 
demá, tu sás ancje tros raps ch'a son tal vignál!”. 

Tite nol bassilave, j plaseve bevi un taj e al veve voe 
ch'al fos bon. 

Un an peró, par masse primure, nol à batüt ben den- 
tri il cjalcon de bote; il vin, spissulant pal pezzot ch'al 
jere atór, al gotave partiare, ma Tite no si ere acuart. 

I ócs però, cjatade la puarte de stance in sfese, `e an 
tacát a becá il pezzot, fintremai che an gjavat ancje il 
cjalcon. 

Jevant Tite tal doman a buinore, al cjate il bearz plen 
di vin, e i 6cs ch'a marcolavin cjocs. 

Al cór di corse te stance, une cuarte di vin partiare: a 
viodi tant bendidiu lát piardüt, robis che no j vegni mál. 

Al strope di corse il bús de bote, miege aromai `e je- 
re lade. 

Si volte, al cjale i 6cs, ju vares copáts, ma no jerin 
inmó avonde gras. 

Par ché anade al à scugnût slungjálu cu le aghe, e a 
chei che j domandavin: “Tite, cemát il vin chest an?”, 
ur diseve scjassant il cjáf: “Nol è mal, pecját ch'al è 
pòc!”. 

D'in ché di al à *zurát: mai plui lavòrs in primure. 


LORIS AZZANO 

UNE STRANE MANIERE 
DI FÁ AMICIZIE 


Chest fat mi è capitàt cualchi an fa, cuant ch’o jeri la- 
de a Parigj par prepará la mé tesi di lauree. Cun tune 
amie, `o vevin cjatat un pizzul albergut no masse lontan 
dal centri de citát, in tun cuartir avonde cujet, ancje se 
cualchidun, a cjase, al veve rizzát il nàs disint che "AI 
e für di man, al e dongje dai cuartirs plui movimentáts, 
cuissà ce ch'al po sucedi di gnot...". 

Fato sta che `o sin rivadis, l'albergo nol jere mal, an- 
zi, net e ben tignüt. Lassadis lis valis, 'o vin girát dut il 
di pa la citát e la sere 'o sin tornadis par là a durmi. Do- 
po cualchi timp (une, dôs oris?) `o sintin sdrondená la 
puarte: cualchidun al cirive di jentrá te cjamare! 

`O vin tacát a domanda: “Cui ése?" par francés. 
Nissune rispueste. 'O vin provát par talian, inglés, to- 
desc, e nuje. (No mi é vignude l'idee di prová par fur- 
lan, cuissà...). Po `o vin tacát a vosá un DOC plui a 
fuart, nissune rispueste, ma a continuavin a sbati la 
puarte. 'O vin provát a citofoná un portir, nissune ri- 
spueste. “Dulá sino capitadis?”, si sin domandadis un 
ninin preocupadis. 

Poben, sicome alc tocjave fà, `o vin cjapat sù lis om- 

brenis (come arme di difese) ... e *o vin viert la puarte 
... Nissun! Dopo un póc `a rivin 2-3 ’zovins, ur vin do- 
mandat se 'a vevin viodût cualchidun lí jù pes scjalis. 
“Nissun”; un bel misteri! 

In chel si vierz la puarte de cjamare dongje de nestre 
e `a ven für une "zovine. `O spieghin ancje a jé ce ch'al 
jere sucedüt. “Scusaitmi, 'o jeri jo ch'o sdrondenavi”, 
nus rispuint par talian", il portir mi veve dit che la puar- 
te dal bagno e jere dongje di ché di jentrade de cjama- 
re”. La puarte che jé 'e cirive di viergi no jere ché dal 
bagno, ma une puartute di comunicazion tra lis nestris 
dós cjamaris, blocade a cláf. Risolt 1l misteri, si sin pre- 
sentadis (jé "e vignive de Sardegne, e ancje jé `e jere a 
Parigj pe tesi); j vin mostrade cuale ch'e jere la puarte 
dal bagno e 'o sin ladis a durmi. 

Il rest dal timp lu vin passát cuasi simpri insieme, se- 
vial te biblioteche che atór pe citát. 

Une strane maniere par fà amicizie! 


FEDERICA DONOLO 


MATETÁT 


Gno missér, di’ perdoni, mi contà cheste robe. 

Toni, il boár, un dopomisdi, al stave menant lis sós 
tre vacjs, Vigine, Esmeralde e Cocone, in tun pais 
dongje a incrosási cun tun biel tàur vivarós. 

Vigine, forsi pe conturbie, cualchi metro daspo l'o- 
sterie dal Bepi ‘e à poját un biel ricuart spuzzolent. 

Pierino, la bilite dal país, si sentà dongje dal ricuart 
di Vigine e al tacá a messedále cu lis mans. 

Marie, ch'e stave dongje l'ostarie `e ven für e j ber- 
le: "Ce fastu purcitat?”. 

Il canai, cence voltási, al dà il cuintripél: 
sgrimie precise di te!”. 

“Jesu, Jesu Signorut”, `e saltà sù Marie scjampant. 

Dongje la puarte di cjase si scontrà cu la mestre Lu- 
zie e j contà il fat. 

La mestre: “Bisugne savé fà cui fruts”. `E va li di 
Pierino e j dis: "Ce fastu di biel?”. 

Pierino svelt: "Une brutone e sghirate di mestre co- 
me te". 

“Malcreanzat, carognate”, j berghele la mestre, tor- 
nant là di Marie. 


ss? 


O fás une 

Don Crispin, un picinin di predi plui larc che alt, 
ch'al veve spiát dut pal balcon de sacrestie, al va 
dongje lis dós comaris e ur dís: “Cun cierts fruts j úl ca- 
nole e paronance”. 

Po a Pierino j vosà: “Va subit cjase a laváti, capit!" 
"No pues", al rispuint Pierino. 

"Parce, ce striament fastu?", j domandà il plevan. 
“O fas une bale di gras come vó”!, al rispuinde il 
frut. 

“Disgraziát di un cancar”, al berle don Crispin, e al 
va. 

Insomp al capite il siór Sindic, un bocon di cristian 
alt un metro e novantecinc e di centetrente chilos di 
pés. 

Il Sindic al ven informát di dut e jessint ancje pro- 
fessór di psicologje al tache: “Cjárs i miei paisans! Cui 
fruts `e covente un pocje di psicologje. stait a viodi”. 

“Pierino, Pierino tu stás 'zuiant ben, o scomet che 
tu stàs fasint un Sindic come me!”, j dis. 

“No”, al rispuint Pierino. 

“Parcè nò”, al continue il Sindic. 

Pierino: “No ai vonde mierde par fálu” 

Gno missér in bande ch'al cjalave, al jere scuasit par 
crepa a fuarce di ridi. 

Cenoné 'e rive la mari di Pierino che cence di une 


paraule lu cjape par une orele, lu alce di pés, j mole dós 
pidadis tal cúl e lu pare dentri a cjase; po voltantsi viars 
i sorestants: “Altri che PSICOLOGJE!!!”. 


GIUSEPPE NICOTRA 


QUINTO MERCALLI 


Madone di setembar *76 la tiare `a jere ancjmò bala- 
rine, la gleseute di Madone des Planelis dute puntelade. 
Pe fieste dal perdon, i confessionai `a jerin une cjadree 
sot un platin e une in bande dal tor, doi predis 'zovins 
cence pore e cun tante buine volontát di fà dal ben. 

Si fas dongje Tin di Cobe. "Signorino" dongje 1 otan- 
te ma tignút simpri ben sveát di Quinto Mercalli. Si 
confesse des sòs magagnis, ma in ultim il predi j do- 
mande se ala vút rapuarts cun feminis. Tin ché no s'e 
spietave si ferme a pensá, podopo bot e sclop i dis: 

“Se a lui, par cas, j capite di lá cun tune femine al è 
un pecját mortál, ma se mi capite a mi al è di sigür un 
meracul”. 

MARIO MENOT 

W LA CLASSE 


La classe 1945 'a mi veva preàt di butaighi jú un alc 
par la lour fiesta dai sincuata ains. Chi `i la ripuarti par 
cui ch'al à ché etàt — beàt lui! —. 

Fér in spiete dal vert, 'o leevi, te piere dal cjantón da 
la tór di puarte dal Borc Disore di Udin, la scrite in 
stampatel ros minio: W IL 1918 NATI AL ROMBO 
DEL CANNONE. E, simpri intant ch'o spietavi vie li- 
bare, 'o trabascjavi: “Cuissá in cuál cjamp di batae 
ch'al varà lassát i vues, chel püar cunscrit ali”. 

“ E ponono, ch'al è ancjmò ca...”. E la spirtade di siu- 
rute, fine di orele, 'e à cuntinuát cul contámi che jé lu 
cognos e tant ben. 

"Puartade für in Albanie, Grecie, Russie...”. 

Il vert al à obleát la cjacarone rosseramade al mandi. 

Al prin colp, decise di pedál, scjassant la pustice cja- 
velade bionde, girade de mé bande, "e à "zontát che se 
il timp j al ves permetát, jé ‘an saveve... 

In un alc, ancje chei nassúts tal "45, 'e an sintüt il ru- 
gna dal canon o bombis. 

Ma. a lis elementárs, no án scugnút meti munturis di 
Balila o Pizzulis Talianis. 

E il pagnut fodrát di parfumát salam di cjase, ch'a 
puartavin te sborse di corean — ch'e veve bielormai 
cjapat il puest a ché di frustain, metude adun il tira i voi 
de none in file in te stale —, cun dentri l'astuc” la pene 
cul penin pa l'ingjustri. Une cualchi pene biro (da l'in- 
ventór ungjarés, apunt, Biró), no veve ancjmó cuncui- 
stat il mont. 

Un pocje di bondance `e scomenzave a fasi viodi. 

Dai gas des minis dal Belgjo; des 'zornadis di cuin- 
dis oris di vore dal Canada, dai cais des plantagjons di 
cjanis di sucar de Australie, des Pampas cence fin de 
Argjentine... Dai gjenitòrs ch'a lavoravin la pocje tia- 
re, sfrutant parfin i clás dal Tiliment, no rivavin a da 
cuissacè ae famee. “Volontaris” di lá in municipi a fa 
il passepuart. Li, in municipi, Pasqualini, il cordialòn 
impiegát de Anagrafe, a cui ch'al veve presse, j ri- 
spuindeve che 'a lu vares contentát subit. Bastave 
ch'al ves cjatàt il vicesinic, ch'al ere, in chei ains Ber- 
to Socolari. 

“Isal in ufici?”. ' 

“Cjale tal prin scjalin des scjalis. Sono lis dalminis?”. 

A l'etàt des Superiórs o dal Librèt di vore, la “clas- 
se”, no jode pui dalminis. No in Municipi. Tant mancul 
in cjase. Fate gnove, o mitude in biele (no simpri biele) 
mostre. Plene, colme di dutis lis modernitáts. Cul bi- 

bigás cemût ch'a lu clamavin lis svantosis nonis. Ch'a 
vevin refudát il “mandi”. E des dentieris blancjs, tanche 
i dine’ dal cjan, fuartis di sclapâ coculis, ur fiscjavin ai 
nevoduts un “scjao”, tant forest sicut un piligrin. E, 
simpri lis nonis, moláts grimai, baldonát cocon, ben 
impermenentadis ca di Bepino, impiràts i “fusou”, 'e an 
parade für di cjase la stue a lens. Dal sigár, il fornèl a 
gás licuit nol spandeve il parfum di polente o l'esaltant 
“strii” dal salam te sponge e asét, sore la piastre. 

Ma la “braciole” — modernisade ancje ché, puore: no 
pui brusadule e no pui nome il di dal purcitá — mitude a 
rosolá te gridele (ancje ché deventade “grilie”) sore il 
fogolár de taverne, 'e tignive bot al brundulà e ae no- 
stalgje dai vecjos (chei furtunáts ch'a no erin filáts, “a 
no intrigá”, in ricovero). 

I prins implants di riscjaldament tes cjasis, pür cun 
camins ch'a imgumitavin nafte incumbuste, 'a fasèrin 
uari lis bugancis. 

E cu lis bugancis `e spari ancje la dibisugne di la in 
municipi pal passepuart. 

Ai prins diplomáts — Perits, Rasonirs, Geometros ... 
— al fo facil cjatá puest in tai uficis o fabrichis — gnovis, 
chestis —. 

In pui, cumò, ‘a cjatin mit di rientrá ancje tanc emi- 
grants. 

Ae coscrizion, nissune tonade di canon us à mi- 
nazzáts cun Grecie, Albanie, Russie... 

Dutalplui al à puartát cualchidun a fà il lavatif in 
cualchi casermon. 

Indulàche tra maludizions e brundulamets, al à pas- 
sat lis 'zornadis — contadis — di leve. 

Tornáts a cjase cun cualchi palanche in te sachete, 
no spietavis pui la, tant bramade, sagre par fà cuatri 
salts. 

Lis discotechis 'a funzionavin bielormai ae sabide e 
domenie. 

Pui di cualchidun, baldonát il pericolós e svintulát 
“scooter”, al gjoldeve il volant de “600”. 

La cjoche dal *68 no us à brincáts d'implen. 

Lassantjus fà il nit. Cun pocje di fadie, ma no sudant 
propit sanc. 

Cun canajuts, cence nancje la vuestre cartele di co- 
reàn, ma cul russac “grifát”, sglonf di pés e vocabolaris 
— talian e inglés — par là in prime elementár. 

E de scjassade dal taramot no veis vüt cuissà ce di 
dans. 

Permetintjus di rivà a mangjá “miege fuee”, scomba- 
tint par cemát fà a cjatá un puest di vore a un fi; o par 
dà jutori a di chel atri, ae universitát par rivà a laureasi. 

E podopo, cjata un bon puest al “dotòr”. 

E judálu a fá la cjase. 

Dá une man ai nevoduts, puartantju a scuele, scuele 
di gjnastiche, in pissine, a dutrine — ma ché, cualchi vol- 
te, saltantle —, a musiche... 

Ma fintremai a cuant? 

Fin a daj resòn cercjant la veretát dal dit contadin: “Il 
fi tu às il dové di mantignilu fin a 60 ains. E podopo 
passaj il tabac". 


(Koinè) VIDIO COLUS 

6. Il prin periodic furlan de Argjentine 


Al fás plasé scuviergi, sgarfant tai schedaris di bibliotechis, 
che il prin (almancul al par fin cumò) periodic dai nestris emi- 
grants in Americhe nol é chel jessüt tal 1929 -come ch'o ài vüt 
scrit sul "Strolic" dal an passát- ma di doi ains prin a Buenos 
Aires. Si trate dal sfuei "Famee Furlane" che tal prin numar al 
puarte la date: 1 genár 1928.In plui (ve' un'altre sorprese!) al 
è biel scuviergi che il notiziari al jere stát scrit dut par furlan: 
robis che nancje in Friül -gjavant i svareáts “Strolics”- si fase- 
vin. Nome la publicitát 'e comparis par castilian o par talian. 
A di la veretát no soi in stat di precisa se chel sfuei al vedi vit 
un seguit, ni se al fos il prin -in assolüt- periodic dai nestris 
emigrants (postài che prin ancjemó 'a sedin vignüts für bole- 
tins cul titul par talian). 

Ma forsit nol é tant il cás di smaraveási che la furlanetát 'e 
comparissi in Argjentine cussi ferbint, stant che proprit il sfuei 
al ripuarte cheste notizie: «70.000 e son i Furlans residens in 
cheste Republiche»: plui di un decim de interie popolazion 
furlane! 

Il notiziari po al pant altris dôs notis curiosis. La prime: te ta- 
bele dal Consei drett de “Famée” si olme il non di un cet 
Emilio Piva cu la cualifiche di "impleát" e no -tant che si dis 
cumo a talian vie- "impiegát (cjape note, studiós di lessico- 
grafie!). Seconde note: te prime pagjne 'e ven ripuartade la le- 
tare di auguris dal Vicepresident de S.F.F. al gnüf sodalici cu 
la propueste di un continuatif leam cu la Societát. Si palese 
cussi -ancjemó une volte- la dimostrazion che la Filologjche 
'e jé stade il grim de istituzion apuesite pai Furlans pal mont. 


L. PERÉS 

I cigns 


I colórs, i lusórs e lis ombris, 

i contòrs smarits e lis liniis 

tun inmens si confondin. 

Celest tant che solfar ch'al art, 
inmobil dibot avuál, 

convés jenfri lis spuindis verdis 
(lis barcjs pontuts, lis siis 

ch'a nassin e si sfantin), 

il lát si scuris a planc tun senari 
di glazzárs, di cimis e di nui, 

di fermis altis provisorietáts. 


Dut tune arie tenare: 

Cussi vó, o cubie dolce di cigns 
solitaris, inmagantis figuris 
ch'o sint no sieradis ta chest 
timp provisori. No mi é clár 

in ce mit: ma us sai, 

Jo us vuei eternai. 


AGNUL M. PITTANA 

Sul rojuz de memorie 


Ogni di si fevele 

cun peraulis frujadis. 

Ma des voltis, cussi, 

dal profont de memorie 

'a sormóntin ricuarts 

ch'o crodevin piardúts: 

un tabajá di feminis 

tal clip dal fogolár 

( "Cuanch'o jeri sú in Curiedis 

cu la cjame su la schene ...”), 

un cjacará di omps 

ch'a van sul cricá di 

(“Si scuen ... no 'zove, fantats, ...), 

un berghelá di fruts 

in curtifs soregláts 

( “Ursule, parussule, | 

ce fastu sun ché vit? ). 

Oh, plàits dismenteáts, 

blecs di vite scuindude, 

olmis platadis tal cúr! 
GIOVANNI PILLININI 











UN LARI DI RISPIET 


La uardie lu veve becát ch'al vignive jú sivilant su la 
stradele che de mont dai Bús, come un sgrisulon tant 
che la ves fate un cjoc, 'e mene dabas, e diseitmi vual- 
tris se no je une scalogne. In tal sac ch'al veve butát su 
la schene, sot cuatri stecs par impiá il fúc `e jere une 
gjaline cul cuel tirát. Si po capilu, puar Zaneto “picon”. 
Jo, al diseve, `o ài scomenzát cun nuje e cumò mi cjati 
a vé disevot voi e disevot bocjs: tantadi une femine e 
vot fiis che mi cjàlin cuanch’o torni a cjase par viodi s`o 
puarti alc di mangjá. 

A] faseve il pissighet e un pagnut al vignive für, ma 
no simpri: inalore ... scugni rangjási. Al jere un bon 
omp: s'al fos stát un siór, al sares deventàt di sigúr un 
puar, cun chés manatis di picon ch'al veve, sbusadis pal 
dá di cúr ce ch'al podeve: une buine peraule, une preje- 
re, une man su la spale di chei ch'a vaivin cuanch'al 
meteve vie i lór. Ma la fan 'e je fan! e viodi la canae cu 
la bocje viarte in spiete... 

La vuardie 'e podeve sierá un voli, ma doi no; cussi 
lu menà prin da l'avocat dai puars, Bepo Blasadór, par 
un consei e podopo dai carabinirs. L'avocat al fevelà cul 

Judiz, preantlu di cumbiná miór ch'al podeve, ma chist 
j disé che la veretát, dome ché 'e merte un judici. 

Il di dal proces, Zaneto al jere vistüt cu la mude, aro- 
mai frujade, ch'al veve disponût di doprále cuanche in 
ta l'ultim lu varessin mitút vie ancje lui. Une "zornade 
duncje di gran fate. 

Al fevelà l'avocat e in tal salon 'a vaivin duc”, posto 
che la só famee `e jere al complet; podopo 'a fasèrin fe- 
velà Zaneto e lui al disè che la gjaline j jere vignude in- 
cuintri, come par une caretát. Il Judiz inalore al do- 
manda se cualchidun lu ves viodüt a roba la gjaline e al 
fo un sito gjenerál. Si voltà de bande di Zaneto e ancje 
a lui j fasè la stesse domande. 

Chel, cun tune buride ch'al lassà duc” inclapits al 
berlà: “Sidr dotór, Sidr Judiz, j "zuri su la mé famee, sul 
mió onór, sui mei defonts, su la patrie ch'o ài difindù- 
de, in tal cuindis, su lis més mans di lavoradór, su chés 
cuatri cunvieriis ereditadis che no mi bütin nuje, su chel 
ch'al úl, jo `o "zuri che nissun mi à viodüt a robá la gja- 
line”!. ` 

`A fòrin dome cuindis dis di preson, par lui e par vie 
de fan, par dute la famee. 


MARIO ELLERO 




















I POMPÍRS DI MÜHLEN 


I pompîrs di Mühlen "a jerin famós par fà il lôr dové. 
Par une casse di bire ti netavin dut il tet de cjase dal mu- 
scli che si jere formát vie pa l'unviér. Cuanche al pas- 
save il treno in tal bosc e il machinist al faseve colà, 
cence volé, cualchi bore, il bosc al cjapave füc. Alore i 
pompirs di Mühlen `a metevin in moto il camion cu l'i- 
drant parsore e po 'a partivin a dute bire in direzion dal 
fump che si alzave parsore dai pins. 

E po di sere, là di Krete o là di Anelise, `a studavin il 
füc ch'a vevin dentri di lór cun tun pár di bocai. 

Une sere che Karle e Gerard ‘a vevin bevüt pui de 
sét ch'a vevin, tornant a cjase 'e àn viodüt che il nestri 
paron al veve lassát difür de fabriche une lamiere e lór 
si son metúts a spandi l'aghe propit su la lamiere. Do- 
po un póc Karle al dis: “Gerard là ch'o pissi jo si sint 
a bati in te lamiere, mentri làche tu pissis tu, no si sint 
nuje." 

“Par fuarce,” al rispuint Gerard, ch'al jere dós voltis 
pui grant di Karle, “tu tu pissis su la lamiere, mentri jo 
ti pissi te sachete dal capot." 

Une sere tór miegegnot 'e sune la sirene dai pompirs. 

Dut il país si è sveát: jo 'o ài metude la gjachete parso- 
re dal pigjame e vie in place a viodi. E lá po une gran- 
de agjtazion. Wili al jere "za rivát cu la cláf dal maga- 
sin, Karle cu la manovele di meti in moto, Heinz ch'al 
jere capostudadór, al veve bielza l'idrant sot il braz. Ge- 
rard ch'al jere ancjemò cjoc de sere prime, al continua- 
ve a berghelà: “Wasser, wasser!" 

Però bisugne dilu, tal gir di pòs minúts, ’a jerin “za 
pronts a parti. Pronts a parti? Ma par dulá? Alore si fás 
indenant Max Fechter che, tornant a cjase di morosá, al 
veve viodút il füc e dat l'alarmi: 

“Si bruse il bosc vicin di Ahldorf,” al dis Max Fech- 
ter, “si viót il splendòr dal fúc fin su la strade di Wei- 
tingen.” 

Dal dit al fat Karle al met in moto, si sente al volant, 
al mole la sirene e vie a dute corse. Cuanch`a son su la 
strade di Weitingen, `a viodin il splendòr dal fúc; Kar- 
le, che nol jere stupit, al pense di scurtá la strade e di lá 
su pal bosc, in mat di rivá prime. Ma par sfortune la di 
prime al veve plot e la stradele `e jere dute plene di pan- 
tan. Dut in tun moment il camion nol à volùt pui lá in- 
denant. “A son smontáts jà duc’ i pompirs a sburtálu: 
Gerard si jere metüt sot cu la schene, Wili al meteve sot 
ramacis di pin, di mat che lis rovedis "a fasessin plui 
prese. Intant il splendór in tal cil de gnot al pareve ch'al 

deventas simpri pui grant. Wili al veve pore, parceche 
al veve sintút a dí che in Americhe, tai granc' fúcs, al 
murive simpri cualchi pompir. 

“No mi tocjará di muri propit cumò che Clara mi à 
dit di si!” Ma come che Diu al à volüt, "e an rivát a li- 
berá il camion e, sporcs come ch'a jerin, 'a son riváts 
sul “luogo del disastro" e li 'e àn constatát che la dite 
ch'e faseve la strade ch'e va jú al lát di Costance, 'e la- 
vorave ancje di gnot: par podé viodi 'a lavoravin cun 
granc’ faros, ch'a fasevin un grant splendór in tal cil de 
gnot. 


RENATO BRUNO 

LISEO 


Liseo al vignive sù des bandis di Lipà, saltuzzant tal 
miez de strade e cjantant cu la bave in bocje. Al jere 
nassüt tal "18 e nó dal *23 lu vin cjatat in prime. Di fru- 
tin al veve cjapàt il mal de none come plui di lór al timp 
de uerate dal *15-"18. Al jere légri, duc’ lu saludavin 
cun simpatie ma di studiá, cemût? Sentát ch al jere tal 
banc 'es vot di matine, subit s'indurmidive. E co Gusto 
bidelo al sunave la campanele di misdi, bisugnave sveá- 
lu, se no lu varessin cjatát un'altre volte “es dôs dopo- 
misdi, c'o tornavin a scuele come che j jere tocját un par 
di voltis. 

Une di puore só mari `e jere vignude a domandáj `e 
mestre cemút chel frut. “Benissin” disse la mestre “no 
si sà nancje di vêlu”. 


ALAN BRUSINI 

UN ESAM 


Judite fie di Marc, finit il liceo 'e veve decidüt di là 
ae universitát. 

Il judici dai professórs nol jere par nuje favorevul e 
la conseavin a cjatà un lavór fasint, ben s’intint, cualchi 
corsut di compiutar o di scriture e contabilitát cun ma- 
chinis che uè ‘a van di mode. 

Judite ch'e jere une fantate bielone, ch'e saveve di 
jessilu e che part dal suces tai studios al jere vignüt pro- 
pi de só figure e dal so mit di compuartási, no à cjalát 
in muse nissun, si € impipade dal judici negatif, `e je la- 
de a iscrivisi ae universitàt. 

Scomenzát l'an, nol ocór fevelá, cuant ch'e lave a lis 
lezions 'e veve dute la mularie intorsi. 

Jé si sentave simpri tal prin banc e ogni tant `e fase- 
ve domandis ai professórs e cussi duc’ la cognossevin. 

Rivade l'ore dai esamps ancje Judite 'e tacà: e un 
daür chel altri andi à butáts für cuatri. J restavin 
ancjemo doi, i plui dificii. 

So pari e só mari contentons de fie, la mandarin al 
már a polsá. 

A otubar sence studiá tant, vie pai doi esamps dûrs. 


258 














Une joibe si met in note pa l'ultin esamp de anade. 'E 
jere la otave. Une 'sornadate! 

I prins cinc paráts für dopo la prime domande. Il se- 
st a stent al e jessüt cun tun disevot. 

Il setim, se nol jes di corse, il professòr j tire daúr la 
cjadree. 

Judite 'e jere un póc preocupade, ma cu la muse rote 
ch'e veve ... une petenade e, une sborfade di sprofump, 
vie dentri. 

Nancje cinc minüt dopo 'e torne für dute ridulinte. 

I compagns subit j domandin: “E alore? Cemát ti ise 
lade?" 

Judite: “Trente!” 

I compagns: "Domandis dificils?" 

Judite: “Ma nancje par sium!” 

I compagns: “E ce ti àjal domandát il professór?" 

Judite: “Il gno numar di telefon". 


AGNUL COVAS 

DÍS DI MATINE: 
LEZION DI GRAMATICHE 


Verp: ROBÁ (viodi ancje lis formis dialetáls unevo- 
re dopradis: GRATÁ, LECÁ, SPILUCÁ, CRUSTÁ, 
GRAMOLA, SGRIFIGNÁ ): 

Verp REGOLAR (tal sens che aromai "e je une re- 
gole); 

di PRIME C. (C nol sta par coniugazion, ma par 
CLASSE, venastai impuartant); 

TRANSITÍF (difat al € chel ch'al ROBE e chel 
ch'al reste “ROBAT”); 

FUART (tal sens ch'al esprim une mode che no si ri- 
ve a dislidrisále); 

al rêz il COMPLEMENT *OGJET" (ogjet, tal sens 
propit di “robe”: une bustarele, p.e.): 

Par solit si doprilu al SINGULAR (tal sens che 
ognun al robe par cont so); 

in DUC' I MÜTS (in cas di proces, però, si preferis 
il “Condizionál”); 

in DUC’ I TIMES (però al è miór un “"O ROBI” vué 
che un ^O ROBARAT” doman). 





GIGJ MESTRONI 

> OLMIS LONTANIS 


Cu la bocje vierte si cjatà pe prime volte denant dal 
már; incuriosít, un póc spaventát, ma cun tune strane 
voje di tocjálu. La strade j someave finide e la só corse, 
scomenzade "za culachi més a Osóf — te Patrie dal Friül 
- miis e miis lontane: la cjere `e jere finide. 

Un póc confunsionât, si sentà sun tun glimuz di cuar- 
dis, a cjalá il soreli ch al lave svicinantsi al mar colorant 
di ros il cil e l'aghe. Il pinsir j svualá a cjase só, a sò ma- 
ri, ai siei fradis lassáts dibessoi te pizzule cjase ch'al à 
scugnüt bandoná intune par no fási gafá des vuaitis dai 
Savorgnans o dai Venezians. 

Ma nol jere pintút di nuje. J displaseve nome di no 
jessi rivát, par colpe di une vuaite, a plantá il curtis tal 
cuel al Savorgnan in chel ch'al jessive dal so cjscjel sul 
Fuart di Osóf. Svindicá la muart di so pari al jere un 
claut fis, un discors fat tantis voltis in famee; e só mari 
cun tun grop tal cuel 'e rivave nome a racomandáj pru- 
dence, parceche ancje jé `e vares volút viodi muart il 
cont. Ce colpe vevial so pari e chei altris cuindis oso- 
vans picjáts come sassins par no vé bandonát l'esercit 
dal Patriarcje ch'al tignive dir — disperát — cuintri 1 Ve- 

nezians che “za `a vevin gafat cuasi dute la Patrie dal 
Friúl? Copáts come delincuents par vé mantignude fe- 
de al 'zurament di fedeltát al Patriarcje! Al veve inmò 
tes orelis, lui cussì 'zovin, il teribil befel, il non di so pa- 
ri vosát ta l'ajar tun cidinór disperát: "... Meni Fabris, 
quondanm Bastian, dicto Moc’ ...” Maledet Savorgnan, 
maledet! 

Il soreli si jere inneát tal mar e un lancùr j stave cja- 
pant l'anime. Al tignive stret tes mans — un póc par pau- 
re dai laris e un póc par tocjá alc di cjase — 1l sacut che 
só mari, vaint, j veve dát prin ch'al scjampàs: vinc' mo- 
nedis stampadis dal Patriarcje Ludui di Teck, l'ultime 
pae di soldàt di so pari. 

Une vós fuarte lu discjolè dai siei pinsirs: 'a cirivin 
lavorents disponúts a parti ta l'indoman sun tune gran- 
de náf pe citát di Cadice, in Spagne. 51 presentà e al 
acetà, parceche al sinti che la só strade e la sò corse no 
jerin inmó finidis. Su la náf, ubidint ai ordins che j da- 
vin, al faseve lavórs un póc pardut, insomp e dapit de 
náf, sore e sot, fintremai che si incuintrà cun tune 'zo- 
vine di nobil famée; partide ancje jé di Gjenue e direte 
a marit in Spagne. Tite al jere un biel "zovin. Alt, fuart, 
i voi clárs, i cjavei d'àur. La fantate si innea subit tai siei 
voi e a Tite, dopo cualchi ore, j trimavin i genoi. AI je- 
re destin. 'A forin gnots blancjs sot lis stelis tra cil e 

már, nizzuláts des ondis; gnots di míl e di siumps ma- 
raveós a voi vierts, che j confondevin la realtàt. Ma une 
imprudence 'e costà cjare a Tite, ch'al fini cu lis cjade- 
nis tes mans e tai pits laji sot, te preson de naf. Doi dis 
par rivà a Cadice, laji tal scûr, j son parûts une vite. 
Cuanch'a lu puartarin sù dal scár, il soreli masse fuart 
lu incea. Nol rivà a viergi i voi fintremai che il scûr di 
un'altre preson lu invuluzzà. La stanzie 'e jere grande, 
umide e 'a puzzave di müsar. Altris di lór, di ogni etát, 
cui cu lis cjadenis e cui sence, si movevin come indur- 
midits strissinantsi di un mûr a chelaltri. La rassegna- 
zion 'e veve ingjavát lis lór musis e distudát la lús dai 
voi. Ma a Tite, cul passá dai dis, j lave cressint la voje 
di libertát, di soreli, di cil, di már, di amór, di vite. 

Une di une vuaite `e spalancà la puarte de preson e `a 
tacà a fevelà dal Re e de Regjne di Spagne, ch'a vevin 
prometüt di molà für chei ch'a vessin acetàt di là cu lis 
náfs ai ordins di un gjenovés, di non Colombo, dilà dal 
grant már a cirí une cjere o une isule, ... La vuaite no ve- 
ve nancje finit il so discors che Tite al veve "za acetát: 
il már no j faseve plui paure. 


* * * 


“Mister Stahl, look at this little money, where is it 
from?...” al domandà l'ajutant dal professor merecan 

dotór Alan Stahl, responsabil dai scavos archeologjcs 
che "za cuatri agn (dal 1992) `a puartarin a discurviergi 
su l'isule Hispaniola (vué Haiti) i resc’ di un fuartin fat 
sù dal omps di Cristoful Colombo. In tune “zumiele ‘a 
vevin cjatát, insieme a une trentine di monedis spagno- 
lis e portoghesis, une monedute plui pizzule, che si po- 
deve lei: "Ludovicus Aquilejensis Patriarca”. 


ALBERTO FABRIS 

Omps e bézs 


Une frutate ‘a dis al pari: 
“20 ai cjatát il morós" v 

Il pari sorprendût: “Isal siór 
o magari un pedoglós? ` 


'A dis la fantate: "Duci 
omps ‘a jan la stesse idee, 
ancje lui mi à domandát chel 
istes su la nestre famee". 


BRUNO NOBILE 

UNE VOLTE 


Une volte si diseve che il mont al girave e che i omps 
'a restavin férs. Come a di che la civiltát `e leve indenant 
a pas di cai. Al di di vué invecite, ancje 1 omps 'e àn sco- 
menzat a móvisi, a smenasi tant ch'a vessin il füc di Sant 
Antoni. Baste viodi la vite di ogni di come ch'e je cam- 
biade. A voltis no tu capissis se ché biele bionde ch'e ti 
incrose 'e je une femine o un omp: cui soi biei rincjns tes 
orelis e tal nás, un pár di trampui neris tai pits, bregons 
sbregáts, cjamese für, toscanel in bocje. Omp o femine? 

I ospedai no son plui chei: cumó si clamin "azienda" 
o "stabilimento" come s'a fossin “Bertoli” o 
"S.A.F.A.U.". Furbos a meti chei nons: `e an privatisa- 
de l'inmagjne lassant di bande il rest...L'anzian a riscjo 
ch'al stevi atent di no fini sot dal...mai o jessi turnit...in- 
vecite che curát... 

La pulitiche po `e à fat pas di.no di: für duc’ i vecjos 
e dentri duc’ chei atris. I risultàts `a son chei ch'a son: i 
gjornai 'a disin ch'e va miór ma la int no si e visade. E 
alore? L'impuartant al e di fà passá par gnúf ce ch'al 
é...passát. 

Atents ai moviments, il “burocratic”, svelt come une 

volp, fuart come un toro, voli di acuile: a chel nissun j 
`e fas. Une volte sintát tal nit just nol è câs ch'al moli. 
Il pulitic vué o doman tu rivis a dislidrisálu, ma lui nó: 
ti reste li fin che j covente e ti fás bacilá e ti dopre ogni 
forme di astuzie par fà cressi il so podé. Biát omp si è 
dismenteát che ancje par lui 'e vignarà ché ore. 

Tite al steve masanant chisc' pinsirs, siarát tal caso- 
tut de só puartinerie, cuanche j capità il so capo: "Tite, 
viót che i colomps "a sbitiin sul pedrát denant la puarte. 
Une siorute `e je sbrissade e si € fate mal. Proviót!” 
L'omp si meté su l'atenti (fuart di vincjecinc agns di 
fantarie). * `Ô clami dibot la scuadre di pronto inter- 
vento". 'A capitàrin di buride in tre cun tun furgon: l'au- 
tist, ch'al restà fèr al volant cul motór piât, un cul 
grumál blanc, i ocjai e une baguline in man e il tiarz, 
miez zuet, in tute blu cun scove-spazzolon e un cjaldir 
di aghe. Tant che chel si meté a netá par tiare, l'omp vi- 
stüt di blanc al scomenzà a traguardá la distance tra il 
plan di campagne e une buse sot de linde di dulàche doi 
colomps 'a cjalavin abas curiós, molant ogni tant un 
sbit come par fà dispiet a chel ch'al netave. 

“Tita qui bisogna fare come ha detto il dottore: sca- 
la, rete e in una notte il gioco e fatto". Dopo vé cussi 
sentenziát, l'omp cul grumál al spari tornant sul puest di 
li a un moment cun tun scjalon e une rét tipo sghirel. Al 

ordenà a chel; de tute di lá si e di meti la rét.te buse. 
"Hai fatto...?". “Dut a puest dotór...disposta la trappola 
secont il so volé...”. “Scendi e non farti male”... 

Tal doman operajos e impiegáts di dute la "azienda" 
'a rivarin adore sul puest di vore par cuca cemáüt ch'e je- 
re lade. Diretór, “aiuto”, i tre mengos dal furgon e atris 
come ch'o vin dite. Duc’ cul nas in sù e po in ji: 1 co- 
lomps "a jerin al lor puest...e i sbits ancje...e cussi la rèt 
che un rai di soreli al faseve rilúsi come une tele di ra- 
gn inarintade, posto ch'e jere stade mitude no denant 
ma sot de buse... Alore l'omp cul grumál al tacà a ripe- 
ti: “Non capisco...non capisco...”. “Po siór — j fase Tite 
- crodevial che i colomps si butassin te rêt di bessoi...? 
No an miche i nestris fastidis chei...”. 

"Non capisco...non capisco..." al continuave a di il 
tecnic judát dal so scudir a misurá cui pas sü e jü il 
marcjepit. 

Alore Tite si viciná al so capo e tune orele j disè: 
“Dotòr...salvo io l'onore della Azienda...Mi bastano 
ventiquattro ore. Parola di bracconiere...". Chel lu scua- 
drà come se al voles spelálu. Dopo, come un gjenerál, 
al proclama: “Tita vai e fa il tuo dovere!" Tal gir di une 
gnot duc’ 1 colomps de “azienda”, e no dome i doi in- 
crimináts, a sparirin e i pedráts tornáts nets come scja- 
lins.di marmul. 

Tite al fo ricevüt come un "salvatore della Patria” e 
al dotór che j domandà cemût che al veve fat al ri- 
spuindè: “"O ài dome girade la rét...e mi soi judát cun 
cualchi vuiscjade...”. 

Dopo l'omp al tornà a sintási tal so gabiot. Al metè il 
cjaf fra lis mans e..." duncje dulà jerio restát...? Ah si, 
cul “burocratic”...ma chel dal camisot cui lu mande in 
chel país...? Nissun...chel nol va vie nancje se tu brusis 
corean...e il “manager”... No mi interesse...’e je robe 
ch'e si mangje...no mi covente... 


GIANNINO ANGELI 

7. Periodics ...furlamericans 


Il titul nol è un fal, ma al vorés séi funzionál par pandi un profil 
de stampe dai nestris emigrants tai Státs Units: cuasit un 
spieli dal mudament de lór situazion economiche-sociál. 
E in efiets s'o cjalin il lór prin periodic "La vós de Famee" 
(ché dai Furlans dal Nord Americhe ch'e veve sit a New York), 
‘o viodin che in pricipi -dal 1929- al vignive für si pò di ogni 
més e cun tune vieste “puare” (duplicade cun tune sorte di ci- 
clostil), ma "siore" di notiziis e di informazion (12 pagjnis e di 
chés di un tierz a un cuart par furlan); po -almancul par chel 
che si sa, dal '30 al '31- cun plui pagjnis e a stampe, ma cun 
mancul furlan parentri (sul 10-20 par cent). 
No si sa se "La vós” si sedi po distudade. Fat al é che dal '37 
e comparis une divierse publicazion: "Famee Furlane of 
N.A. Club". Divierse par tanc' aspiets: vieste ...lustre (in cjar- 
te patinade), cun bielis ilustrazions, cum tantis pagjnis, cun 
tante publicitát (par talian e par inglés) di impresis e di ...om- 
ps, ma cun póc o nuje di scrits par furlan: nome cualchi pagj- 
ne par talian par piturá ambients carateristics dal Friül. Cussi 
almancul fin al '39. 
Tes nestris bibliotechis si cjátin altris ...vueits: no si viódin pu- 
blicazions dal '40 al '49 (dal '50 al '58 'e torne a compari “Fa- 
mee Furlane") e po dal '59 al '76, cuant ch'al vigni für il pe- 
riodic "Int pal mont". Altri vueit dal '77 al '91, cuant ch'al sco- 
menzà a séi publicat un gnüf sfuei:"Notizie della Famée Fur- 
lane di New York”, scrit par inglés e par talian. 
Dut chest al dimostre che cuant che une comunitát si cjate a 
séi fruzzonade tune comunitát plui grande e struturade, 'e 
piert in curt la fuarce di afermazion de só identitát. Un tant no 
valial ancje pai Furlans di chenti? 

L. PERÉS 


270 





=> A, 


F l: 


BOLLETTINO MENSILE DE LA FAMEE 
FURLANE DEL NORD AMERICA 





Rigulát 


Rigulát de bielo “6” 

e de strano cjantileno, 
dal to grim `i sin jessñz 
mil e mil riguladoz, 

cul mistér gussít dintór: 
chel di fá... 

simpri fagot! 


Cusumá timp e salút 

in tar mil e mil país, 

cun chel cercli strent tal cór, 
Rigulát de bielo “ó” 

e de strano cjantileno, 
scuarzo duro, talto sano, 
fondo e ügnulo radîs! 


(Furlan-cjargnel-riguladot) GUIDO CANDIDO DI NÀRT 

Novembar 





PID ta éi vn fi runeLZzrluoumneczzrioneczeEerilo 


Al 


DUC" 1 SANZ 

Ï muarz 

S. Silvie 

S. Carli Boromeo 

Ss. Martars di Aquilee 
S. Lenart 

S. Ernest Abât 

S. GOFRET VESCUL 
S. Oreste 

S. Leon il Grant 

S. Martin Vescul 

S. Josafat Vescul 

5. Diego 

S. Clementine 

S. ALBERT IL GRANT 
S. Margarite 

S. Lisabete de Ongjarie 
S. Odon Abát 

S. Matilde Muinie 

S. Otavi 

Madone de Salüt 

S. CECILIE VERGINE 
S. Clement Pape 

5. Crisogun di Aquilee 
S. Catarine 

S. Dolfine 

5. Valerian di Aquilee 
S. Mansuet 

I° DI AVENT 

5. Andrée Apuestul 








léf, "Z.F. di Tumiez) 


San Martin 

Novembar te valade 


Cricá di pas tra lis fueis muartis 
sussürs di àjar tra i ramàzs bandonáts 
il voli atent ... anin a foncs, 

si imparissin fats di umit e bombás, 
ricuart lontan di flabe. 


Si disfrede l'àjar e al sblàudis i vistîts … 
al ven prest scür ... a tómbulis ... 


Pas dopo pas, 
tornin al país valade, 
in tun tramont di ciprie e trasparent turchin. 


Intant scoltin il neri sgraseá dai corvats 
e spietin la prime stele. 


la ostarie a la flame antighe dal fogolár 
sclarin l'anime cjalantsi tai voi, 

e il dòlz e la sgnape 

‘a ricompònin la nestre melanconie. 


(Furlan di Cormóns) PAOLA DELL'ANNA 

CU LI PIORIS 


Mi viôt in Cjargne; mé mari `e jere de Cjargne, no jo: 
mi viót frut cun des pioris; mi viót cun brazs fuarts che 
no ài, mi viót cun brazs luncs duc' muscui e manonis. 
Nol impuarte il sit, il país. E il lúc? Metin un stali, une 
crigne pes pioris. Jo 'o ài lis pioris par distin: indát a vé- 
lis e content. Jo `o ài i brazs luncs e manonis, `o soi fuart. 
J sta peró ancje un difiet. No soi stuart, ma une gjambe 
mi imbroe cualchi volte a tradiment se mi fronti par un 
sfuarz, no mi fas di sbacjo; e in montagne nol è scherz. 

Spiete un moment: vué in Cjargne 'a jan la refe e il 
gei picjat sul granár o cjast, secont che si dis; vué s'a co- 
ventin `a jan otomobii, `a jan tratòrs, motocoltivadòrs, 
falzadoriis, seis mecanichis e altris imprese’. Però par 
me, tant ir che vué, i omps 'a son simpri cu lis lór pecjs 
di nature, no ur val videos e calculadórs eletronics, 1 
conts "a scugnin simpri fáju cu la tiare e cul cil. 

E po t'al dis in tune orele: cui sojo jo in confront di 
un primitif, di un salvan, denant dal misteri di Diu e al 
eno misteri, parceche un primitif ogni tant si rivolgeve 
a sé instes e si domandave s'al jere nome un nemál in 
chest mont. 

Intant cun cheste mé personificazion di un gno jessi 
che no soi stát, al venastai un frut cui brazs luncs e 
fuarts e lis manonis, mi "zove par rimpinámi sui arbui e 
sui crets di crodimi veramentri un primitif. La gjestrece 
mi permet di emergi in tanc’ lavórs di montagne. Paral- 
tri, cul cressi mi misuri cu lis pioris, ur cognos l'odór di 
cognossilis par non. No vuei il roc. Co mi siarf, m'al fás 
imprestá, lu pai, 'o ài miór lis pioris, 'o lin plui d'a- 
cuerdi se nol è chel. Cressüt mi inacuarz di mantignimi 
salt tai principis che man man mi vegnin dongje, ancje 
se l'impinion dal mont al pues definiju strampaláts. 

Di pioris o nd a une ventine te crigne. Il stali si jeve 
in tune siele verde, cul cret e il bosc a parále, tanch'o 
cjali il cil a tu par tu di discori a fuart, cun l'indèe di vi- 
gni scoltát adalt. Però il gno lavór al è cu lis pioris. No 
‘nd’ ài tantis par gjoldi la mé libertát, a vént ungrum o 
sarés obleát a stáur daür e a dàur servitüt. 

Lis meni a passon, ur cjacari. So voi vie, `a son obe- 
dientis e mi spietin. Dispes `o soi dut par lór. Lis tosi, 
lis fas bielis. ‘O fili lane e ‘o ties: mi soi pricurat fis e 
rocje e par daspá e par corli, e pardiplui un telár cun di- 
viars components; `o doi valor a traviers, a cidulis, a ba- 
chetis, a subiei, a cjanai. Insumis, `o ties cun braure, o 
rivi a cumbiná dai biei scampui e mi riscj a tindi e a pe- 
tena ch'al è un plasé. 

"O vent, ch'on' ves di robe. Mi cirin apene ch'o rivi 
in país o a val. 'O vent par cjapá il franc, stant che in 
chest mont al covente, ma jo 'o ài 1l gno sium di razon- 
gi: une lane che no nd è atór di compagne e `o soi 
sigür di riessi cun dignitát. 

Di mdt no vuei incrosá lis pioris cun altris racis; il 
roc al é di chenti. Salacór la lane no dipent dal roc, il roc 
al fas produsi, al fas proli. Alore `o varés di sielgi lis 
pioris cun tun criteri. Viodi par esempli s'a van al roc 
contentis; jo veramentri no lis ài mai sfuarzadis, anzit `o 
ài fat cás che cualchidune si sghinde, e jo le ài lassade 
stà tal so; e su chestis `o ài osservát ch'a son di chés mai 
stadis e contentis cussi. 

Jo tal stali `o cjacari cul cil e s'o ài cheste impression, 
m'e judichi buine. 'O ài scomenzát a dividi la lane: la 
lane des pioris ch'a fiin e ché des vergjnis. Scuasit ch'o 
volés cjatà une diference di odór e di savór. 


EUGJENI MARCUC 


Alba di cjazadour 


Il soreli sot Pradis 

comi ‘na naranza al pir 

lusignin li’ plantis dutis bagnadis 

su la Colvera il caligu somea un már. 


Aria frescjulina il prát cu la rosada 
stracis di nui in ceil 

fatis da pitour cu'na pinelada 
Sanlurinz e '1 Jouf àn un veil. 


Il "salvadi" scumincia a niciulási 
i cjans van sú e jú come danás 
cjazant si taca a incjaminási 

su e ju par clusis cjamps e pras. 





(Furlan di Maniá) MARIO MILANESE 


280 








IL CONTADIN E L'INDUVINE 


Une volte, in tun paisut, "e rivà une chiromante, ch'e 
veve la presunzion di savé lei l'avigni tes mans des per- 
sonis. Naturál che, par fà il so mistir, 'e domandas cual- 
chi franc. 

Un contadin al lé a fáj visite. J mostrá la man e al 
scoltà cun pazience dut ce che l'induvine j diseve su 
chel che j sares capitát. Finidis di sintí lis “previsions”, 
il contadin al si jevà sü, al ringrazià e al s'invià par 
torná cjase. 

“Un moment — j disè l'induvine — tu ti smenteis di 
pajámi”. 

“Ma cemáüt?! — j rispuindé il contadin — Se tu sas lei 
il gno avigní, dissigúr che tu cognossis ancje lis més 
cundizions di cumo. Tu sás ben, alore, ch'o soi cence un 
boro. Sicheduncje tu vevis di savé che no vares podût 
pajáti; se distes tu mi às lete la man al fil di che tu vevis 
decidüt di contentáti dai miei ringraziaments". 

E al lé vie, spedit, lassant l'induvine cun tant di 
bocje. 


CONTE TODESCIE (Par cure di "Z. OSUALDINI) 


281 


LA PROVE DE VERETAT 


“Miór al sarès che il Signór al vegnis a cjolimi, plui- 
tost che vivi cussi!” Cheste 'e je la solfe che tantis vol- 
tis in di, Catinute *e ripeteve al fi e ancje ae brát, par- 
ceche aromai indenant cui ains. Jé 'e scugnive stá in 
poltrone o tal jet e usade come ch'e jere di 'zovine a la- 
vorà simpri e viodintsi cumò obleade a stá cujete, di 
sigür che la vite par jé si rindeve unevore pesant. 

Catinute `e jere simpri stade un feminute di fede, jé 
no mancjave mai a lis funzions religjosis ch'a fasevin in 
te glesie, cundiplui in cjase 'e preave ogni sere. 

Il fi e la brát, buinis animis, j volevin unevorone di 
ben e no j fasevin mancjá mai nuje; dome che lór no po- 
devin plui gloti ché solite naine che viedilunc Catinute 
`e ripeteve. Venastai che une biele di a pensárin di fà 
une prove par podé capi se, ce ch'e lave disint lór mari 
`e madone, lu diseve cun dute sinceritát. "A clamarin 
dongje il frutin pui svelt ch'a vevin lór, lu scuelárin 
unevorone par ben su ce che lui al veve di fá e di dí. 

Intant, come ch'a fasevin simpri, il fi e la brút j fase- 
rin duc` i servizis necessaris e lis curis a Catinute, cun 
dutis lis graziis e delicatecis pussibilis e imagjnabilis 








par fale stá ben. Finit di sistemále, j disèrin che lór a sa- 
ressin láts a vore tal cjamp e jé che si metés cujete, ch'a 
saressin tornáts in curt. Catinute come par solit j dise: 
“O sarès tant content che il Signor al vegnis a cjolimi 
par fini di tribulá e fáus tribulá ancje vualtris”. 

"Mame - j disè il fi — fintramai che no je lore, Lui 
nol ven a cjoliti di sigür". E cun chest si saludàrin. Do- 
po un póc di timp, il frutin ben preparát e ben vistüt di 
agnulut, al baté te puarte de cjamare de none Catinute, 
par domandaj di podé jentrá. “Avanti” — `e rispuindè 
Catinute". 

L'agnulut jentrát, dut racolt e unevore educát, cun 
vós angjeliche al disé: "Signora Caterina è giunta l'o- 
ra...Il buon Gesù vi ha esaudita e mi ha mandato a pren- 
dervi per portarvi in Paradiso...”. 

Inmagjnaitsi Catinute... no veve plui flát e no saveve 
ce dij, fintramai che cjapat coragjo j disé a l'agnul: “Ti 
prei agnulut, ti prei di cúr, va sù e tu j disis al bon Gje- 
sú, che no tu mi ás cjatade a cjase”. 

Cun cheste l'agnulut, scuviarzude la veretát, al è lat 
a contále al Gjesú che lu veve mandát. 


ENRICO DAL BELLO 

IL GARIBALDIN DI CJAMPLUNC 


Un dai prins garibaldins ch'e án mitút pit a Palermo 
al jère stát Cesare Michieli di Cjamplunc. 

Ancje daspò ch'e an vude proclamade e unide l'Ita- 
lie al à simpri lotát pe indipendence, cuintri l'Austrie, 
tant di mertási la medae d'arint al valór militár. 

Dopo muart, par ricuardà 1 soi merits il guviár al à fa- 
te meti une lapide sul múr de sò cjase e 1 soi fis `e an 
cjapade la cjamese rosse e le an mitude in tune suage 
come une rilicuje. 

Ancje a lór, come a lór pari, ur pareve che in Italie al 
jère il miór di dut e no vedevin l'ore di podé deventá ta- 
lians. 

Finide la vuere, ché grande, ancje Cjamplunc final- 
mentri al jére passát sot de Patrie tant suspirade. 

I Michieli `a jerin 'zaromai restàts dome in doi: Ce- 
sare (si clamave come il nono) e la só femine. 

Il guviár talian prin di dut al veve jempláts duc’ i pos- 
sidents des tiaris “redentis” di tassis e di intrics di ogni 
sorte. 

Cesare si rindeve cont che ju agn de bondance inve- 
cit di vigni indenant 'a jerin chei passáts sot de tant 

odeade Austrie. Une biele di, plen e passüt di cori atór 
dome a fá cjartis e a pajá tassis, al cjape la suage cu la 
cjamese rosse dal so von e j dis al sofér: “Gjno, cjape ca 
ché cjamese e puartile in museo a Udin, che s'e tégnin! 
Jo no vuei plui viodile!” 


ADRIANA MICEU 


285 





286 


Belance 


A disin ch'al é un distin “jessi 
puars e contents " 

opür — ma ce segno di malefin — 
“siórs e malcontents”. 


Cence stá tant a pensá, in chist 
mondat di dolórs, 

no sarèssial miei jessi miez 
contents e vonde siórs? 


BRUNO NOBILE 








Ai miei muarts 


Benedete anime furlane 
che tu crodis ancjmò 
che "la gnot dai muarts” 
ognun di lór 

al torni in te só cjase... 
benedetis chistis animis 
che atór nus svòlin... 

e tu 

anime furlane 

che tu súnis a turno 

lis cjampanis 

fin a miegegnot: 

un glon par omp 

un leàm sigúr 

cun lór 

che no son plui 

ma simpri 

imò 

tal ciir. 


SERGIO GENTILINI 

LA MÉ BICICLETE 


Lis més primis e veris corsis cu la biciclete lis ài fa- 
tis a Gleris, cuanche di Udin 'o lavi a passá cualchi més 
di feriis te vecje cjase dai nonos. 

A Udin nol jere pussibil, par une frute, cori cun tran- 
cuilitát; si veve di jéssi prudents, no cjapá sot la int e 
evitá che il vigjl ti scuviargès a cori tal marcjepit. Par 
chest, cuanche *o rivavi a Gleris la prime robe ch'o fa- 
sevi, dismontant de machine, 'e jere ché di cjapà sü la 
biciclete e cori pes stradutis intór dai cjamps in plene li- 
bertát. 

Cetantis corsis ch'o ài fat e cetantis tombulis! 

La mé specialitát 'a jerin i fossai plens di urtiis; 'o 
vevi i genoi duc' scussáts, e 'o jeri simpri plene di bu- 
fulis! `Ô scugnivi, dispès, par fa passa l'iritazion, meti 
lis gjambis sot de aghe glazzade de pompe ... e ce sgri- 
sui! t 

La “Velocina”, cussi si clamave la mê biciclete, no le 
ài simpri tratade ben, par chest jé, a voltis, si svindica- 
ve rompint i frens o piardint i pedai. Spes e vulintir mi 
soi ribaltade parceche i frens si blocavin e lis ruedis ‘a 
sclopavin di colp e jo 'o restavin a pit, ma apene come- 

dade, 'o continuavi a córi e córi sence polse. Une di la 
siele de “Velocina” si plee e no sta plui sù, alore `o decit 
di là te legnarie, `o cjapi un biel len, lu sgnachi tra la 
siele e il grop dai frens e cussì `o torni a dropále sence 
padin tant che un biel di mi lasse implantade par simpri. 

Ce tradiment! 

Ce brute 'zornade ch'e je stade ché! 

Ma come simpri `o ài cjatát une soluzion! 

`O soi lade a ciri la vecje biciclete di gno nono di Ni- 
mis; cuanche le ài cjatade 'e jere ancjmó in bon stát cun 
duc’ chei ains; le ài piturade dute, "o ài metùt une biele 
ceste e cussì "e à sostituide in dut e par dut tal mio cür 
la “Velocina”. 

Oremai cheste 'e jé la mie biciclete inseparabil, 'e 
“galope” come nissun atre, "e jè resistent, e ten sù cun 
rassegnazion il pès dal miò cuarp e ... no à mai piardút 
i pedai! 


ANNALISA GASPAROTTO 


289 


.E TUN BATI DI CEIS 
TU SÉS SVOLÁT VIE, O STIEFIN 


Une sunade improvise tal cür de gnot. 

Une vós ch'e fevele ... nò, cemüt isal sucedút? No, 
nó, nol pò jéssi vér ... mi stojo insumiant? 

Une fieste cui amis, la cene in companie cun tante li- 
grie par une ricorince di ricuardá. 

Une corse in machine, lis cinturiis no leadis, un fre- 
gul di ploe su l'asfalt, une sbandade: e tun bati di ceis la 
vite 'e je svolade vie. Come tun revoc la memorie 'e 
torne indaür; ti viôt ancjemo frutin biondut che tu “zuis 
oris e oris cun chés manutis ch'a cirin i modonuts co- 
loráts par podé fà nassi un trenut, une machinute, e cun 
jé cori vie cu la fantasie, tal mont, te vite... 

E l'an passát, cun chel cjaldon ch'al jere, tu cun dut 
il batalion che tu rivis corint cu lis plumis sul cjapiel. E 
viodi tai toi e tai nestris voi l'emozion tal saludá la ban- 
diere e "zura fedeltát ae nestre Italie. 

E `o viót ancjemò chés tós mans che si pòin su lis ta- 
stieris par suná cun tant amór ché musiche “country”, 
tant dificil di capi, ma tu tu la sunavis cun dut il cur. 

E cumo | tiei amis sunadòrs ti cirin, ti spiétin ... 

Te tó ultime Messe i toi compains `a cjantavin: "... i 

tuoi piedi stanchi e nudi" . Ma i toi pits `a jerin "zovins, 
‘a vevin apene scomenzát a cjaminá e no podevin jéssi 
stracs: ‘a vevin dome vincjedoi ains. La tó serenitàt, la 
tó gjenerositát, la tó muse simpri cu la bocjedaridi: dut 
svolát vie, piardút par simpri. 

Jo ti viót “lassú” in companie de persone che ti á 
volút un mont di ben. 


GABRIELE LAVARONI 

EL PESSE VOLPE 


Tomi Minuo el me vidi sul molo che vuardo ‘na bar- 
ca pena rivada con un gran montoruzolo coverto a prua. 
Me son intaiada che gera `na bela pescada: gera alman- 
co vinti cassete piene de cani (Mustelus mustelus), bei, 
color de rosa e in desparte, quatro mastèle e una rami- 
na de sepe grande. I omini 1 veva ancora el mongomeri 
de goma che ghe riveva fin sotoscaio e, co' le màneghe 
ravaláe, 1 gera duti presti-presti, parchè gera domenega, 
a tira rente un careto che ghe serviva pa’ trasportà la 
borie de pesse drento in pescaria. 

"Anca la me barca la ga ciapó un bel pesse”, mi di- 
ce, avvicinandosi. 

“Cònteme”) lo sollecito. 

“Come ogni matina semo partìi ale quatro, verso 
Ponta Taiamento, par calà al largo de Caorle. Là, ze un 
banco de rocia e se ciapa bela roba. Quel zorno vemo 
calò sui scìi la rete volante, tignindose però un pochetin 
più elti, sinó te tüchi e te sbrighi duto. De soto, la rete 
la ga le caene, cussì a bordo te pol regolate: più su, più 
zo. Vemo pescò su quele roce un pesse de un quintal e 
meso: un pesse volpe. Te pol crede! 

El gera longo squasi quatro metri, sol che la cóa la 
gera un metro e fatta cussi” (Toni mi disegna con la ma- 
no una coda a parabola). 

“E la se moveva de qua e de lá, cussi par almanco tre 
quarti de ora. Dopo duto questo tempo vemo pensó 
ch'el fussi esaurio, e sol alora lo vemo issó. Vevomo 
paura de quela cóa e anca dei dinti; in tela prima fila de 
soto chei gera spunzinti come aghi: se te li tuchivi i te 
sbuseva. Quel altra fila, poh! Ah, mi penso ch el possa 
magná anca un omo." 

"Conteme co' che ve fato." 

"Lo vemo issò col paranco e lu el se sbateva ancora. 
Ma lo vemo lassó in pingolón e dopo do ore el ze mor- 
to. Lo vemo vindüo a Franco Gurissia. I caorloti che 1 
veva visto la pescada i ne veva dito subito che podevo- 
mo vendelo in pescaria a Caorle a otto, novemila el chi- 
lo, parché luri i ze pratichi, i va sempre a marmore, a su- 
ri (Trachunus trachunus) e i ciapa anca quela qualitàe 
de pesse, ma mai cussì grando; forsi de vinti o trenta 
chili, no de più.” 

“E la rete?” 

“Ah, la rete. Un straie, ma co” la fiacheta, te capissi, 
la vemo giustada subito. 

Te digo anca questa: nantre partimo presto, co’ ze 
quatro boti, parché ale nove vemo de gesse in porto. 1 

nostri comercianti i ga de gesse a Parigi in zornada. Te 
capissi? A Parigi a mezanote i ga el nostro pesse fresco 
“de zornada!” 


(Fevelade di Marán) MARIA TERESA CORSO 

LA STORIE DI UN TOSCAN 


Cuanch'o soi rivát pe prime volte in Friül, par colpe 
di un destin crudél che cussi al veve olút, 'e jere juste 
sul nassi la vuere in Jugoslavie, tant che 1 miei amis mi 
cojonavin ('a volevin — figurinsi — regalàmi un elmet di 
fiar!) contantmi lis lor aventuris di nae (la plui part sto- 
riis di frutatis gurizanis dopradis e bandonadis). 

Dopo un periodut di ambientament (e ce ambienta- 
ment: la temperadure ch'a viazave fra i -10 e i 0 gráts, 
ploe e néf ogni di!), ’o soi rivàt a jentrá in sintonie cu la 
int dal puest, stant che mi plás il vin, fevelá póc, cojoná 
i abitants dal capolúc regjonál (i fiorentins te mé regjon, 
culi 1 triestins) e `o ài cognossüt e preseát lis bielecis e 
lis figuris locáls (monts, lács, frascjs, la Gjne, la Lisute, 
e v.d.). 

Dopo un póc di timp chel tirepits di Gustin 'a mi à 
cunvint a frecuentá un cors di lenghe furlane parceche, 
al mi diseve, *Ti servirà in tantis ocasions, cussi tu ri- 
varás almancul a capi lis barzaletis ch'o conti in osta- 
rie", e altris discors póc clàrs, che no vàl la pene (par 
pudór) di ripeti. 

E cussì vué `o mi cjati paron de lenghe, benvolút de 

int dal puest che mi considere un gnúf Dante Alighieri, 
palacuál in conclusion 'o dis: “Vive il cors di furlan!”. 

(E mi prenoti — di ripetent ustinát — par chest an ch’al 
ven). 


RICARDO DAINI 


Orassion 


Lune lunete 

sierade in ciamerete 

l'agnul 'a suná 

la Madona 'a prediciá 

il Signór in 'senoglon 

ciante ben ché orassion. 
Rose di spine, rose d'amór 
la mé man 'a é dal Signór 

il gno cour 'a si romp 

a riviodisi in chel altri mont. 


Preghieris e filastrochis metudis insiemit 
da la cuinta A di San 'Sors 

BARBA BORTUL DI MANIA 


‘An veva ‘na pitima, barba Bortul, cun Jacu Tra- 
muntin! 

Jacu, ogni volta ch'al tornava da placia, al feva sosta 
a "spandi aga" su pal cjanton da la retonda di barba 
Bortul. 

Barba Bortul, al pativa 'na sticia dal diaul par chel 
mot i, ma nol aussava a fà "cic" di lagnancia parvia chi, 
Jacu, al veva un temperament moscjous e moscardin e 
'na lenga tant spiciada ch'al veva coragju da dismosta- 
ciáti in prisincia da la 'zent encja co ti vevis reson da 
vendi. 

Ma, "na di, barba Bortul, petant il voli ta chel cjanton 
di retonda, al à lupát la stabilidura ch'a slacàva a fetis 
dal már, colpa la umiditát salada. 

Alora al si € dicidüt a frontà Jacu. E, la prima volta 
ch'al è rivât a cjapálu sul fat, cu’ li” bunis manieris, par 
no fálu ombrá, 'a j à dit: “Jót mo, Jacu. "A ti convien 
vardá dovourman di ’naltri cjanton, parce, s'a cola la 
mé cjasa, dopu, dulà vastu a pará via la sem?" . 


(Furlan di Manià) ALDO TOME 

8. L' anuari di Titute 


Al è un cas rar che un periodic al puedi séi puartát indenant 
dal so fondatór par ben trentecuatri ains. Epúr al é stát il cás 
dal anuari "Avanti cul brun!”, tignüt in pins -cun tant vivór- 
di Arturo Feruglio dal '34 al '68. 
Veramentri il prin numar -pluitost sclagn- al vigni für cun tun 
titul ch'al rivocave la lungje schirie di anuaris dal gjenar: "El 
gnüf Lunari furlan pal 1934", ma bielza dal an di daspò e 
compari l'intestaziom ch'e deventà familiár a tanc' Furlans. 
Che il curadór al volés dá ae só "creature" un implant difarent 
dai "Strolics" tradizionai, si lu capi fin dal principi sevi dal ti- 
tul (ch'al ripuarte un'espression miege taliane e miege furla- 
ne) sevi dal contignüt. E in efiets il periodic al jere tressát su 
contribüts ce par furlan ce par talian, misclizzáts fra di lór cun 
fantasie. La part furlane 'e jere pal plui componude di produ- 
zion leterarie di Ferui (ch'al voleve passá sot il non di plume 
di "Titute Lalele") cun contis, senis teatráls, didascaliis , co- 
ments, il dut imbombát di "vis comica”; la part taliane 'e jere 
formade di saurits, ma no lungjons, componiments, studis o 
relazions -su aspiets de Furlanie- di inomenats autòrs (nome 
cualchi esempli: Biasutti, Bortotto, Brusin, Castellani, Cor- 
gnali, Ermacora, Mutinelli, Pauluzzo, Rizzi, Vale, Virgili, par 
no fevelá dai vifs). I! dut al jere cuinzát cun disens di artisc' 
nostrans (ancje par chest setór cualchi non: Bront, Caucigh, 
Liusso, Marangoni, Menossi, Merlo, Pittino, Tramontin) e fo- 
resc', e di significativis fotografiis. Dute cheste fantasmago- 
rie di gienars e di ilustrazions 'e incuintrà il gust di un grant 
public di livel culturál mezan/superiór e ancje ...l'adesion di 
tanc’ inserzionisc'. Une formule indivinade, insumis, ch'e pò 
interessá inmó ué! | 
L. PERES 

Risultiva 


Al ven dal font il murmugná, 
licuits ch'a bramin il viart, 
ch'a s'insembrin pussints 
par trois di agarola. 
Pandin dolór li' rojs di sudór 
ch'a lustrin l'Idea. 
Ma al ven di lontan il bulí dai gócs, 
enciamo prin dal sió doventá. 
Si tind 
l'arcada dolsa da la piel. 
Cunt'un zigón i arzins si rompin, 
l'aga si dispéa tal plan 
e ‘na slavina sburida 
implinis il lac imbombát 
di nouf flát, 
n'aluvion di vita 
colta il mont 
in chel ch'il frurût 
sbarlumit dal lustri 
al disbardea la vós. 
(Furlan di San Michél al T.) FRANCESCO INDRIGO 

S. Cromazi di Aquilee 

San Nicolau 
(Romans dal Lusinz, pitór dal XVI sec.) 

Nadál 


No rivi a sberdeá i pinsirs 

ancje s'al é Nadál. 

"Volte chel zoc, mame, 

sot al è dut un boreál”. 

Palpite la bore e si consume, 
palpite, come bore, e al scjalde 

ma no si consume il gno cár. 

A svuelin lis faliscjs su pe nape 

e si pierdin tal frét e tal lusór 

de limpide 'zornade 

come che si spiart solitudin e patiment 
di chel che nol pò 

confondisi cu la vite ative 

de int cjapade de frenesie dal mont. 


MARIA PIA PAVANI 

















LA VITRINE DI MÉ NONE 


Cetantis voltis, vie pal di, biel ch'o stoi fasint lis més 
voris, m'impensi, `o moli dut e `o voi in te sale a cjalá- 
le! `E je li, la vitrine di mé none, come tornade a nassi. 
M'e derin cuanch'a vendèrin la cjase, dopo tanc' agn 
che mé none no jere plui e dopo ch'al muri ancje gno 
barbe, ch al jere l'ultin de famee restát bessòl. 

Par di la veretat il gno omp, pitost di gratàj vie chés 
cinc mans di brut colór che plui di cualchidun al veve 
vude la fantasie di dáj sú, la vares butade vie. A la fin 
però, dopo cualchi an mi à contentade e dopo di chel 
passeman, un bráf artigjan j à lustrade la muse. 

E cumò `e je li e no mostre, se no tal so stil, i siei 
scuasit cent agn. 

Jo la cjàli: l'armár sot cui siei cjantonái ben lavoráts, 
il grant scanselon ch'al faseve di panarie; disore la vi- 
trine dute di veri, dulach'o ài metüt in mostre la mas- 
sarie plui adate ch'o vevi; adalt 1 pinacui ch'a vignivin 
infür di ca e di là dal frontál taront e lavorát in bassori- 
lief. 

Propit biele! A disin duc’! E jo la cjali, ma par me no 
je dome une vitrine, 'e je come s'e fos un cine, une te- 


levision, un projetór che mi fás riviodi tantis storiis di 
tantis vitis e soredut une, ché di mé none e de mé in- 
fanzie. Di frute `o stavin dongje e jo `o jeri simpri li, vi- 
ve e muarte, come che si dis. Mé mari mi cridave par- 
cech'o stavi póc a cjase e mi diseve ch'o lavi dome a 
secjá l'anime a la int. Ma mé none mi riceveve simpri 
cun tun "benedete in pins e ancjmó pognete!” (par di il 
vér, dute la famee mi faseve un bon acet) e se mi invi- 
dave ancje a mangjá, par me `e jere fieste grande, par- 
ceche mi plaseve dut ce ch'e faseve. Pe cronache bisu- 
ene di che s'a vessin vude voe di fà 1 lór fats cence vé- 
mi tai pis, no simpri ‘o jeri pronte a inacuargimi... 

E cussì cumò ‘o ài tanc’ ricuarts, tanc’ tocs de mé vi- 
te vivude cun ché vitrine dongje. 

Come in tune filmine che no finis mai, 'o riviót tan- 
tis oris serenis passadis d'unviár dongje dal füc: més 
cusinis `a fasevin sportis cui scus, gno cusin al faseve 1 
compits e no mi lassave tocjá lis sós robis di scuele, di 
pore che lis ruvinas (no'nd'ere bézs par tornális a com- 
pra). Mi soven cuanche ‘a copavin il purcit e `a tenta- 
vin di mandami a cjoli la misure dai salamps; e cuanche 
in primevere 'a lustravin i cjaldirs di ramp cu la farine 
e l'asét; e cuanche d'istat jo e mé none `o discosolavin 
i fasui che gno barbe al puartave cjase cu la carete tira- 
de dal mus: chei secs ju meteve vie pa l'unviar e chei 








frescs ju faseve cuei cussi ben ch'on' mangjavi tanc’ cu 
la polente e po `o levi a vai là di mé mari parceche mi 
dulive la panse. E cuanche in autun `a puartavin dongje 
lis panolis di scussá 'a jemplavin la cjase e la sere si 
metevin a l'opare duc’ insieme, jo mi sentavi su la pon- 
te plui alte de montagnute. 

Tantis e tantis ‘a son lis robis che mi ricuardi e che o 
torni a viodi cui voi da la ment. Cuanch’al è rivát il tart 
autun di mé none e jé no veve voe plui di nuje, nancje 
di cjacará, 'e stave sentade cidine sun tune cjadree, cu 
lis mans pojadis une su ché atre denant di sé; sentade 
dongje la cjalavi, cito ancje jo, par no disturbále. 

La vitrine `e jere li: 'e compagnave dut. Cumo `e je 
culi e “a compagnara lis stagjons che mi restin. 


MICHELINA CISINT 

LA STORIE DES AGANIS 
DI CIURCIUVINT 


Une volte, tal “cret des aganis”, parsore Ciurciuvint, 
'a jerin propit lis aganis: la mari e lis dós fiis. 

`A vignivin tal país a cjoli i fruts trisc' o, s'a sintivin 
à vai 1 purcits cuanche ju leavin tes bancjs par copáju, 'a 
lassavin il lór lúc par viodi s'a podevin cjoli alc. 

Dopo di vé copát e spelát il purcit, al jere ancjemò un- 
grum di trafic e lór 'a cirivin di cjoli cualchi cuesse o al- 
tris tocs di cjàr. 

La int 'e veve pore ma ‘e cirive instés di lá dacordo 
cun lór. Al capitave che cualchi frute "zovine 'e lés a fà 
servizis là di lór. 

A Ciurciuvint al jere un omp ch'al veve dós fiis par- 
ceche a la prime j jere muarte la mari e cussi il pari si je- 
re tornát a maridà. La frute de prime femine `e jere une 
biele pueme di cuindis ains, brave e ubidient; ché de 
gnove femine 'e jere brute, triste e dispetose. 

La matrigne 'e jere invidiose di ché biele e cuanche il 
pari al lave für a vore, 'e profitave par maltratále. 

L’omp al partive di lunis e al tomave di sabide e la 
matrigne e la surlastre, vie pe setemane `a fasevin duc’ i 
dispiets ae puare pueme. 

Cussi une di lis dós 'a pensin di mandále a serví lá des 
aganis. 

“Doman tu vás, a fá servizis lá des aganis”, j disin. 

La frute alore `e cjape e "a va sù. 

Lis aganis "zovinis, intant, ‘a jerin vignudis jú pal país 
a viodi s'a cjatavin alc, cualchi frut di chei trisc’ di cjoli 
o cualchi toc di purcit copát di póc. 

Cuanche la pueme `e passe il riul e *a rive su la puar- 
te, e bat: "Avanti!" , `e dis la viele agane “Ven dent `. 

“O soi vignude a viodi s'o vés cualchi servizi di fâ”, 
j dis la frute. 

"Eh si, va ben, cjol la scove e nete partiare". Podopo 
la viele j domande: “Ce cjatistu po?”. 

E la frute: ** `O cjati aur e arint”. 

"E aur e arint tu varás!” 'e dis la viele agane. 

Finits 1 servizis, la frute “e veve di tornà cjase e cuan- 
ch'e jere par cjapà il troi pal pais, la viele j dis: 

"Cuanche tu sarás sul puint di Gjais, jo ti clamarai, 
ma tu no sta voltati”. 

Jé ch'e jere ubidient, cuanch'e je rivade li e "`e à sintút 
a clamá, no si è voltade e cussi, dongje dal país jèvi- 
enude une biele stele d'aur sul cerneli. 

A cjase, la matrigne, a viodile cun ché biele stele, cul 
vistit plui biel di prime e cu lis sachetis plenis di aur e 
arint, si inrabie. 

La frute brute, triste e dispetose alore 'e dis: 

“Doman `o voi ancje jo.” 

Ta l'indoman `e cjape, `e partis ancjemo prime da l'o- 
rari di ché altre par jéssi prime a là vie. 

Rivade, 'e bat e va dentri tal cret des aganis. 

La viele agane j dis: “Ce ustu?" 

“O soi vignude a fà servizis”. 

"Ben, cjol ca, scove la cjase ... ce cjatistu?" 

"Pedoi e pedoglats", 'e rispuint la frute scorbutiche. 

“E pedoi e pedoglats tu varás”, j promet la viele. 

La viele j dis, come a ché altre, ancje a la frute disu- 
bidient: 

“Cuanche tu sês sul puint, se ti clami no sta voltati”. 

E alore, stant che jé no jere usade a ubidi, cuanch'e 
je stade la prime clamade, si € voltade e, a colp j € vi- 
gnude denant dal cerneli une code come chés des vacjs. 

Rivade a cjase, la mari no saveve cemüt ch'e veve di 
fà par scuindi cheste code: la voltave, la tirave, j mete- 
ve parsore un fazzolet e j 'e à ancje scurtade un póc, ma 
ché frute brute, triste e dispetose 'e je muarte cun ché 
code li. 

Viodeso, mo, ce ch'al sucét a duc’ chei ch'a son trisc` 
e disubidients? 

PRISCILLA DE AGOSTINI 

LA “CARNICA” 


Sót Nadál 'o tornavi di scuele cun tun ciáf tanche un 
COS, jessint che 1 scuelárs 'a vevin fat il cjadaldiaul! 'O 
fasevi cont di stá in pás e caritát cuindis dis sence la ca- 
nae ch'e ciule e ch'e uche tes orelis. 

Bielch*o metevi la cláf te clavarie, un sgrisulon jú pe 
schene: 

— Vele ca, cjapade! — 'o ài dit. 

"O gustavi e i sgrisulons 'a cressevin, une gnagnare 
intór, un mal di vues ch'o ài scugnit lá tal jet. 

Ta l'indoman fiere di cjaval! 

Rosse tant che lis boris dal füc, scuintiade e indulia- 
de, mi vignive dome di vai. 

Biadelore ch'al capitave dongje Renato, gno cugnát, 
a viodi di me — al diseve lui — ma plui — 'o dis jo — par 
viodi se si vares podùt mangja lis tripis, come ogni an, 
daspò la messe de vilie di Nadál. Ma chest an `e je lade 
strucje! 

Bielche si fastiliave de mé salüt, al pojave une des sós. 

— Sastu — dissàl — chest an l'influence si clame “Car- 
nica". Po, coventavial che ancje chesc' beadins di Cjar- 
gnei `a tacassin cumò a seCh lis mirindis? 

Intant il gno omp, Roberto, al jere indafararonát a 
prontá, il treséf. 

Il di di Nadál, tór lis undis, al rive dongje Renato e di 
bot: — Juliane — dissàl — sestu inmó disore cui Cjargnei? 
- E daspó a so fradi Roberto, ch'al tichignave tór il tre- 
séf, tant che la di prime: — Fradi. spessee, ostie! Sinó Je- 
sü Bambin al devente majór e tu tu sés inmò li! 


JULIANE FRANCO 


Pata nostri 


Pata nostri a pit a pit 

al é tre dis ch'i no l'ài dit 
e se mé mari no mi dà pan 
no lu dis nencia doman. 


Preghieris e filastrochis metudis insiemit 
da la cuinta A di San "Sors 

IL SUT DA L'UNVIAR '88-89 


“Sut”. 

"Di brusáti ancje l'anime”. 

“Eh, dibant poh! "A son plui di 80 "zornadis che no 
cole ‘ne gote di aghe”. 

"S1 lará in fas ancje nó, come lis botis”. 

“E mancumál che cumo no si fás il Triduo e po la 
Novene pe ploe. Ti visistu di cuant che si ere canais?" 
E, achi, Ermano al si è metüt a ridi come un mat, po- 
cantmi dentri a bagná 1l bec in tune ostarie, “che al- 
mancul chés, no son a sec come lis rois"; al à scomenzát 
a contámi che, in cjase só, 'a erin buteghirs e duncje no 
ur impuartave “ne borse di nuje, massime a lôr canais, 
de ploe o dal sut. 

Ma ben a gno pari, viodistu, j impuartave parvie di 
chei cuatri bárs di lidric, ch'al veve semenát in ta l'or- 
tut. 

E duncje, cuant ch'al vignive il sut, 'o scugnivi cori 
al Triduo, prime e po, se nol sucedeve il meracul de 
ploe, par altris nüf seris a fà la Novene, simpri pe ploe. 

Ben, un an al é plombát un sec, sicu chel di chist an. 
Naturál ch'al è rivát in plen estàt. 'O eri tant stuf di cori 


LI 

a Iriduos e po Novenis e po ancjmò Triduos pe ploe, che 
une sere, d'acordo cui miei amis, 'o vin tacát a preá a 
plene vós: — Signorut mandait la ploe, senó cjoleitnus —. 


VIDIO COLUS 


“FROSH” 


Ogni frosh al fás ombrene — Zor. 175 — 

Gjovane dai Conts `e veve tre fiis e "Zorz, 'zovin in- 
timpát, un póc biadaz, al jere lát a domandájnt une. Ma 
lui nol jere infidabil; in te só vite nol veve fat nuje di 
bon. 

La rispueste 'e je stade cheste: “ 'O vés di fà prin ju- 
dici, Zorz". 

E chel altri: “Ma no saveso, Gjovane, che prima la 
morte, secondo il giudizio?!” 


GIANNINA TOSONI 

UN COMPAGN CANTARIN 


Vivi bessole in chés tre stanzutis dal grant condomi- 
nio, dulàche no incontrave nissun, se no par cumbina- 
zion, in ché scjatule “sù e ju” ch'e plate dut, jé si avili- 
ve a muart. 'E pensave cun nostalgje ae só cjase tal borc 
simpri vif di vós e di rumórs. 

“Mi orés" si diseve “almancul une besteute che mi ti- 
gnis companie e che mi rispuindés cun tun miao o bau- 
bau cuanch'o feveli. Ma ce? Un cjan no, vietato dal re- 
golamento condominiale, un gjat no parcech'al bagne 
par ogni cjanton, alore miór un ucelut." 

Une matine si fase compagna in tune buteghe dula- 
ch'al jere dut un gorghizá. “Siorut” 'e disé al paron “jo 
`o darès la metàt de mé pension pir di vé un ucelut, ma- 
eari un canarin o un lujar ch'al cjanti ben, mi fidi di lui 
ch'al si intint." L'om al cjalà intorsi e po j presentá une 
biele scjaipule verduline cun dentri un canarin grazios, 
'zàl come une bale di úf: “Chest al è un di chei sele- 
zionáts, al cjante miór di un rusignül." 

Rivade a cjase, la femine `e decidè di meti “ "Zalin" 
(lu veve bielzà batiát) sul teracin, ta l'àjar, crodint di 
sintí subit la só vós, ma l'ucel nol viargé bec. Forsit 

ancje a lui no j plaseve ché gabione di condominio. Alo- 
re lu puartá sul balcon de cusine, nuje ancjemo. Rabio- 
se 'e fase une telefonade a chel “imbrojon” de buteghe, 
par sintisi a dí di vé pazienzie. Al veve reson. Tal doman 
un “zorná festós al spandeve ligrie. Altre telefonade: 
"Siór, al cjante! AI cjante!" 

E lui: “Benon, ’o spieti la metát de só pension!" E la 
pensionade ridint: “Schèrcial, cumó *o sin in doi, no mi 
baste nancje par comprá un pignúl!” 


LUCIA SCOZIERO 


L'ucelut 


Ce isal un ucelut? Al è un pizzul cár 
ch'al bat jenfri un plumin 

e al cjante laude a Diu ancje par nó 
che tantis voltis si dismentein. 


LUCIA SCOZIERO 








= LASTRADUTA 
E IL CASON DI TONI SCAJA 


Cuant ch'i eri fruta `i vignivi a Versola cun me pari a 
cioli il fen. Rivas ta la straduta di “Scaja”, `i scuminsia- 
vin a zi zò di corsa, tant la riva `a era fonda. Li’ vacis `a 
si metévin a cori coma matússis e me pari al era costret 
a vigni zü dal ciar e tignilis a dové par la ciavessa. 

La stradela, seben ch'a fos curta, mi someava tant pi 
lungia parsech'a veva tre cürvis a comedon. Jo, sora dal 
fen, mi divertivi cuant che il ciar al zeva di ca e di là: 
mi pareva di jessi tant in alt da tocià il ciel e svualá co- 
ma un ussiel. 

Il cason di Toni si trovava a metàt da la straduta. 

"I doveis savè che Toni, cul soranon di Scaja, al era 
un uminut cui vui bis e fürbus, la barba lungia e blan- 
cia; tant puor che pi di cussi nol podeva essi. La mise- 
ria, la manciansa di cumuditas, lu vévin costret a portà 
sempri chei vistis, unzüs e taconas. La zent lu schivava 
e lui al doventava sempri pi timit e selvadi, ma tal so 
cour ingropat si scundeva tanta generositat. 

Atent a dutis li’ notissis e nuvitas dal mont, no si à ti- 
rat indriu cuant ch'a tociava difindi la Patria. Al è zut in 
Romagna par aruolassi ta li’ trupis garibaldinis coman- 


dadis da Menotti, fi di Garibaldi. Finida la guera, Toni 
al era tornat tal pais pi puor di prima sensa onòurs ne ri- 
compensis. 

Il prin penseir al è stat chel di tirassi sù una ciasuta 
cu li’ so mans. Una canson ‘a cianta cussi: — Dulà vatu 
sizilute ... fale chi la to ciasute ... cui stecuts e cul pan- 
tan ... E Toni al à costruit la ciasa par lui e l'Anzuluta 
propriu cuma ché da la sizila un “nit d'amour”. 

A] à plantat 1 pai di arcassia, inclaudat li^ breis; cui 
vencs dai vinciars, instressas e il fangu fat cul polvar da 
la strada. Il pavimint al era di tiara batuda, il fogolar, 
una toronda di claps gros, la napa, una stropa di vencs. 

No manciava il repart par li^ bestis: un mus, do’ cia- 
vris, un ciavron e dos-tre gialinis. 

Su `na impalcadura di palus e di breis al veva siste- 
mat il pajon di scarabossis ch'al serviva di liet. Par zi a 
durmi bisugnava zi sü par una scialuta a spiargui. 

Toni al veva trovat lavoru ta la scuarzaria dal nobil 
Zaneto Altan di Bagnarola, dulàch'a cunsavin li' piels 
da li^ bestis ch'a doventàvin coran, pa fa scàrpis, sintü- 
ris... 

Chistu paron, romai veciu, ghi veva regalat la so 
“bombeta”, un ciapiel ch'a veva portat cun tanta braura 
tai dis di fiesta. Toni, insiemit ai sbrindui di divisa gari- 
baldina, al tigniva sta “bombeta” tal lateral, vissin al liet. 








‘Na not, al si svea e al viot 'stu ciapiel ch'a si móuf. 
ò” al pensa “al sarà il spirit di Zaneto ch'al ven a 
trovámi!” 

A passin i dis. Ma `na not al viot la bombeta ch'a si 
mouf pi dal solit. “Oh, sint Zaneto,” al dis *cuant ch'i ti 
eris vif, ti ài servit a dové ... Se ades ti vus indriu la to 
bombeta, tò ... ciàpila” ... e la buta fòur tai ciamps cun 
dut il so cargu di pantiànis e surisütis. 


kaf 


(Furlan dr Bagnarola) LIA E MEDEO 


L' Arbol 


Ai dat dut: 
rams 
fue 
fiors 
e anc’ i fruth. 
Al é restà 
de me 
nome 
quatre frasse. 
(Claut) BIANCA BORSATTI 


UN NADAL DIVIARS 


Fin tal *90 *a era viva mé mari, ch'a era dal nufsent 
e ‘a stava cun me ancja dopo che mi vevi sposat: sico- 
me che jé 'a era di famea numerosa e ancja mari di sis 
fioi, to só vecjaja si era cjatada cun tuna sdruma di pa- 
rinc”: fioi, nevóts, noris, ginars, cusins, cugnadis ... che 
ogni an, a Nadál, par afiet e par rispiet, 'a vignivin a au- 
guragi li’ “buni fiestis”, tant che par cjasa nestra, in ché 
di ‘a passavin una trentina di personis. Duncja, par nó 
la di di Nadál 'a era una 'sornada di gran confusion, 
specialmentri tal dopomisdi. 

"Permesso, bondi, bon Nadál nona, buna Fin e bon 
Prinsipi" ... e mé mari si la gjoldeva; sentada dongja il 
fogolàr impiát in taverneta, petenada e ben vistuda, cu 
la cuviarta sui genoi, si sintiva una Regjna, di non (par- 
seche si clamava cussi) e di fat: riverida e cocolada dai 
parinc', in ché di 'a parava via la. malinconia dai suoi 
otanta e passa agns. 

Peró, par me, ch'i soi di caratar pluitost ruspiós, ché 
'sornada era, un póc, una tortura: dági la man a duc', 
bussá tanta int, pará jü tassutis di blanc, e fà i convene- 
vui, 'a mi lassavin una "strache" intór, che no viodevi 

l'ora ch'a passas a la svelta. Ma in chel an, a Nadál, mi 
par dal "86, intant ch'a gustavin, mi à vignút sù una bie- 
la idea: “Fasin un Nadál diferent”, j ài diti a la femina, 
"scjampin via jo e te, anin a fà un girut su par Tarsint, 
anin a bevi un café in santa pás!”. 

Jé, contentona di scjampá par cualchi ora, via di cja- 
sa e lontan da madona, 'a é stada subit d'acordo: 'e à 
prontát biel mé mari dongja il füc ch'al sbusinava, 'e à 
jemplát la taula di ogni ben di Diu pai parinc', ch’a fos- 
sin vignüts, "e à inscuelát i fioi, ormai fantats, di fagi 
compagnia a la nona, e bon aset a cui ch'al fos vignit. 
E via di corsa, ta un biel dopodimisdi di soreli, che 
ancjamo mi lu ricuardi ben! 

Al era un frét sec, e lis montagnis di lontan si li' vio- 
deva blancjs di néf: pa strada jo e la mé femina si sinti- 
vin cussi lisiérs, cussi contents di stá un póc bessoi, che 
a planc a planc nus pareva di torná ai timps ch'a moro- 
savin. 

Rivats a Tarsint, `a vin fat una cjaminada pa li’ stra- 
dis cujetis: no era in gir nissun, parsèca duc’ 'a slungja- 
vin il gustá, parvia ch'al j era Nadál. Se biel moment! 
Jo mi sintivi come un gardelin ch'al "sorna, e `i stavi 
cussì in pas e mi sintivi cussi dolz che parfin `i corte- 
giavi la mé femina ... e `a podés crodilu semût che si 
sintiva jé! 


`A sin láts a finila a bevi il cafè ta un bar rustic, ma 
tant rustic che dentri 'a erin sól cuatri cjocs pojáts tal 
banc, peró in chel momént nuja al podeva ruviná la poe- 
sia ch'a jera nassuda dentri di nó! In tun lamp, il timp 
di ejalá cuatri vitrinis framiez la int che ormai 'a sco- 
mensava a emplá li’ stradis, 'a è vignuda ora di tornà a 
cjasa, che il soreli al lava tal sac. 

Pa la strada, ridussavin, beats scjampats a duta ché 
baraonda ch'a sares stada a cjasa nestra. 

Rivâts tor da’ sis, come ch'a entrin in cjasa, `a cjatin 
dut cujet: la “nona” `a durmissava dongja il füc, la tau- 
la 'a era ancjamó imbandida come ch'a la vevin pron- 
tada, e i fioi "a sintivin musica par só cont! 

“Isal vignül nissun in dut il dopomisdi", ‘i domanda 
ai fioi. 

"Nancja un barba, papá”, mi rispuindin. 

Oh, se maravea, 'a jerin za li' sis di sera; nissun al era 
vignüt a cjatá mé mari? 

Erial o no èrial Nadál? 

Poben, mi soi sintát biel biel in poltrona cul teleco- 
mant in man, spietant la sena, che cussi `i vares con- 
cludût in gloria una 'sornada trancuila! 

Ma no vevi nancja fat una sgurlada sui canai da tele- 
vision, che al à sunát il campanel: "Buna, sera, bon 
Nadál, scusét s'a vignin un moment a ora di sena, ma 'a 

vin pensát che dopomisdi 'a vevis massa int, e alora 'a 
sin passáts cumo a fa i augürs!" 

"A erin mé sûr e me cugnát, i prins di una lungja pro- 
cession che 'a é lada indavant par un tre oris di fila: ju 
vin cjapáts duc’! I nestris parinc’ `a vevin vat il stes pin- 
sir, senza savé un dal altri! 

Jo `i davi la man a duc’, `í fasevi augürs, 'i paravi ju 
tajuts di blanc, `i cjacaravi cui fradis e nevòts di tantis 
monadis, ma `i vevi la sensazion di jessi stat freát! 

`T cjalavi la mé femina che si dava di fà a servi pane- 
ton e spumant: si vin incontráts cui voi e ju vin alzáts 
par aria cun tuna ridada; se si vevial di fà? 

Mé mari ‘a jera contentona, il füc al sclopetava, la le- 
gra confusion 'a cresseva man man ch'al rivava cual- 
chidun: come ogni an al era rivát Nadál! 


AGOSTINO E AGNESE MONTANARI 


Lad 
ld 
m» 


9. | periodics de Resistence 


Al è unevore interessant il fat di viodi che tal moment plui gri- 
vi de seconde uere mondiál (luj 1944 -avril 1945) un riclam 
ae lenghe e ae culture furlane al sedi stát tignüt in cont des 
dós formazions cuintrimetudis ancje in Friül: ché dai Fassisc' 
e ché dai Partigjans. 
| prins, come espression de organizazion de "difesa territoria- 
le”, 'a publicarin -scomenzant dal més di avost dal 44- un 
cuindisinál "La voce di Furlania", che cun tune filaine di tre- 
dis numars al continua a vigni für fin al més di avril dal '45. La 
presince dal furlan -mediant tesc' di autórs cognossüts come 
A. Feruglio, E. Fruch, A. Rieppi, G. Marioni, G. Lorenzoni e 
“Zaneto"- 'e jere su e ju dal 10 par cent tun spazi di vot o do- 
dis o sedis pagjnis. 
I Partigians de formazion “Osoppo-Friuli" invecit ‘a sco- 
menzárin a publicá il lór periodic clandestin "Pai nestris fo- 
golárs" tal més di otubar dal '44. Te lór intenzion, che s'impár 
te testade, al varés vüt di vigni für ogni setemane, ma in 
realtát si é a cognossince nome dal prin numar. 
Ali il furlan al comparis tal titul dal sfueut di dós pagjnis e von- 
de. No si lu olme nancje tai doi periodics ch'a jessérin daspo, 
forsit in sostituzion dal prin: "Il patriota friulano" (doi numars) 
e "Osoppo avanti" (almacul sis numars). Dal rest no jerin alo- 
re lis cundizions (i sfueis 'a vignivin apont difondüts di riscós) 
par presenta tesc' di savór romantic o-bucolic opúr satiric, co- 
me tal cás di altris periodics, in timps cussi tragjcs! 

L. PERÉS 

IL. TITOLO 


- H titolo nacque lo scorso. giugno taima. 
Lo scelsero | Patrioti di un nostro Batiaglione quale 
motto del loro vessillo, Veramente, ricamato anche xui 
farroletti verdi, || motio era “pal mestri fi = mà 
la “Osoppo, diventava sempre più grande, risaliva 
tutte le valli, dilagava sempre più nella nostra pianura 
e il motto si Valse al plurale. 

au stessi soldati Romani combattevano "Pra anis 
ef focit. ` mon è quindi wma frase regionale la nostra, 
come potrebbe sembirire a pria vrsta, 

Piacque a tutti, al Patrioti delle varie Prigate, agit 
abitanti di Carnia del Canal del Ferro, di Val Celli ina. 
Ptacque in Frnriania dalla. Livenza al Katione.; Piace 
e d diffonde perchè cmc] spontaneo. dal cuore dei 
Patrioti, cspressbone sincera del nostro Alani pene 
gp Sk sore pena OP pòt la 
Patris, perchè sa di Libertà e di Indipendenza. 

E mon è soltanto in eene dei nostri che 
sot abbiamo im gr gr Anni, ma in difesa di tutti 
| focolai ‘d'Italia, quell'Italia che, dopo È rg 

di mostiiosa dittatura, a al più 
imassino che la storia registri. 

mostri trisa 


` “Pal sat. f KSE 
[s vanga sen Fwd cone 
nni € contro’ gli Ermi, soto 
gou, coutro | Franchi e gil dle à 
fegalars, i nostri mondi rifulsero 
Wide durante La guerra per T ladipenderrex Italiana. 
ideam rami + vecchie combattent, donne 
e bambini, ridotti larve viventi, resistettero dal marto 
all'ottobre del’ 48 entro l'eroiea italianissima Fortezza 
di Osoppo. 

" Pal arsizio fagolors, dal "15 d "18 | nostri Pa 
diri soffersero € mor abbarbicati ato fredde insan- 
quiinale rocte della Camie e del Cadore, € le nostre 
Disse con le perle colme di murium, salivano le 
erode del mont hu solle più avanzate roces, 

Uh, non * Pal nestris pran.. ma per colpa di 
un malvagio hecoscsente la * Julia , in Gre- 
cia e in Rusia rimase più volle desimita. 

E Pai nesiris fogolars . \ patrioti kanno palito 
SUE tar freddo e il sonno 
piuttosto di cedere alle blandizie alla page OT, al- 
l'attimo iruttamento, della belva mia c della jena 
repubblicana. 

Allo apeentar delle hoghe primaverili i Battagliori 
della * Oaoppo „ acdiroito costiluendosi, 11 popolo a 
amò subito. Usciroso armi da ogni buco e si andò 
a cercare la bestia nella sua tana. 

Voi Camizi c vol Tolmezrini ricordate || padre 


primo Caduto | $051 A n". 





Z O, 13 ottobre 1944 






NM (m hp quanti fiori e quante lacrime e 
Quante preghiere la accompagnarono alla (ini—ei 
Morti ! 

il rosso 


bara c'era un cap alpino e il bénco 
il verde della nostra Patria. 
Wa D di ognuno passavano brividi di dolore 
cil o 


: ITALIA tu il suo ultimo grido ; 
erg. il none del suo Drees, 
1grasli Prseisti el clilamasuo * haeti mori rd. 
“robots E) diplug:no come Roland aran il 
Papalo che ci conosce, che ci ama e ci croire 
sorride davanti a queste stupide quanto ignottili pecute 
* M popolo sa quali sentimenti siberzaso ac nostro 
lo, quite Mama alimenta db nose spin, EI la 
ma dell'lialia libera, ka fiamma del esu focolare, 
Nou ci sembra. fwon lamen citindtere ji anana erti 
codo con un biauo tratto della * Piccola Per, d 
Cuina Ermacora a proposito del pasito focnlare chi, 
uelniscm um nosio lands weriware, à 
Dk hi | centro milenario i al quale la 
nostra stitpe topó sempre se stessa, 
“n kounlare eta far SHA € kai pel no E 
b V Juego dove ‘sboccia dillo è alimenta A 
dove de emala vecchisis al chind! carere = sha 
Crescente Eonia D del racc mr vga «sm 
e dei E pacato; lara j| al rimandano 
speranze e vicino a cui Gandolant Je culle e ai 
dipsitono le bare; 4 lp dafia rett volta apertà 
vermi be elle, in cul H dd rladdoce al bivacchi del 
foe) Gopal) scompare; il inbérmiacalo delle dane. 
afiche memorie e del” più Inti! aliet: l'as sacra 
all'ospi*atità rade. ma cordiale „ H 


* (TALIA ,, 


“De "ITALIA COMBATTE, 
Stratcie delle afime /strumimmi Lex te dal Quartier ewe 
pair del Geereals Aly jade e dial age Seres fllius 

Patriot, fate attenzione: Ascoltate sempre 
le istruzioni che vengono trasmesse col prò 

di “italia combatte,, dalle stazioni di 
Rari, Napoli, Palermo e Roma. 

Patrioti delle zone... 5 ¢ 6 del nordest 
dell'Italia € dell'Istria, concentrate i vostri attac- 
chi sulle comuñicarioni stradali e ferroviarie ne- 
miche. Sabotate le lince ferroviarie, distruggete 
i ponti stradali. Attaccate | trasporti nemici. 
È attraverso la vostra zona che il nemico passa 
per entrare in Italia e per lasciarla. 

Unviár 


Criche l'unviár, cumó, 
sul savalon vuéit di int. 


Nissun ch'al tiri 


fruzzons di pan 
ai colomps sbarlufits 
in file 


sui scjalins de dighe 
come muiniis in prejere. 


Un vecjo ingrisignit, 
tazzát da l'ajar, 
cjale lontan. 


Doi morosuts, 
shiarpe tal cuel, 
in rive al már 
van cirint cápis 
lustris coràis 
par un biel sium d'amór. 
ENZO DRIUSSI 

